CELEX: 
Language: el
Date: 2019-01-24 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τον καθορισμό λεπτομερών κανόνων εκτέλεσης των λειτουργιών του δικτύου διαχείρισης της εναέριας κυκλοφορίας (ATM) και για την κατάργηση του κανονισμού (ΕΕ) αριθ. 677/2011 της Επιτροπής

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 24.1.2019
            
            
               για τον καθορισμό λεπτομερών κανόνων εκτέλεσης των λειτουργιών του δικτύου διαχείρισης της εναέριας κυκλοφορίας (ATM) και για την κατάργηση του κανονισμού (ΕΕ) αριθ. 677/2011 της Επιτροπής
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού («κανονισμός για τον εναέριο χώρο»)
                  1
               , και ιδίως το άρθρο 6 παράγραφοι 4 και 7,
            
            
               Εκτιμώντας τα ακόλουθα: 
            
            
               (1)Οι λειτουργίες δικτύου θα πρέπει να αποτελούν υπηρεσία γενικού συμφέροντος η οποία ασκείται για το ευρωπαϊκό δίκτυο διαχείρισης της εναέριας κυκλοφορίας (EATMN, εφεξής «δίκτυο») και στο πλαίσιο αυτού. Οι εν λόγω λειτουργίες θα πρέπει να συμβάλουν στη βιώσιμη ανάπτυξη του συστήματος αεροπορικών μεταφορών με διασφάλιση του απαιτούμενου επιπέδου επιδόσεων, διαλειτουργικότητας, συμβατότητας και συντονισμού δραστηριοτήτων, συμπεριλαμβανομένων και εκείνων που διασφαλίζουν τη βέλτιστη αξιοποίηση περιορισμένων πόρων.
            
            
               (2)Ο σχεδιασμός του ευρωπαϊκού δικτύου διαδρομών, η διαχείριση της χωρητικότητας του δικτύου και των ροών της εναέριας κυκλοφορίας, και ο συντονισμός των περιορισμένων πόρων, όπως προβλέπονται στον κανονισμό (ΕΚ) αριθ. 551/2004, θα πρέπει να πραγματοποιούνται χωρίς να θίγονται τα κυριαρχικά δικαιώματα των κρατών μελών επί του εναέριου χώρου τους ούτε οι αρμοδιότητές τους σε θέματα δημόσιας τάξης, δημόσιας ασφάλειας και άμυνας, όπως προβλέπεται στον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου
                  2
               .
            
            
               (3)Το δίκτυο θα πρέπει να περιλαμβάνει το σύνολο των υλικών και επιχειρησιακών συνιστωσών που καθορίζουν τις επιδόσεις των αεροσκαφών, ιδίως τη χρονική ακρίβειά τους και την αποδοτικότητα των πτήσεων, τα οποία εκτελούν πτήσεις στον εναέριο χώρο εντός της περιοχής EUR του Διεθνούς Οργανισμού Πολιτικής Αεροπορίας (ΔΟΠΑ), στην οποία τα κράτη μέλη είναι υπεύθυνα για την παροχή υπηρεσιών εναέριας κυκλοφορίας.
            
            
               (4)Το ευρωπαϊκό δίκτυο διαδρομών θα πρέπει να σχεδιαστεί κατά τρόπο ώστε να βελτιωθεί η αποδοτικότητα των διαδρομών με βάση την προσέγγιση «από θύρα σε θύρα» σε όλες τις φάσεις των πτήσεων, λαμβανόμενων ιδιαιτέρως υπόψη των πτυχών που αφορούν την αποδοτικότητα των πτήσεων και το περιβάλλον.
            
            
               (5)Απαιτούνται επιχειρησιακά μέτρα για την ανάπτυξη αποδοτικών δομών εναέριου χώρου και τη διαχείριση της διαθέσιμης χωρητικότητας, προκειμένου να διασφαλιστεί η συνεχής βελτίωση των λειτουργιών δικτύου στον ενιαίο ευρωπαϊκό ουρανό και η συμβολή στην επίτευξη των πανευρωπαϊκών στόχων επιδόσεων. Αυτά τα επιχειρησιακά μέτρα θα πρέπει να επιτρέψουν την αποδοτική χρήση του εναέριου χώρου και να εξασφαλίζουν στους χρήστες του εναέριου χώρου τη δυνατότητα να χρησιμοποιούν τις τροχιές που προτιμούν.
            
            
               (6)Η λειτουργία διαχείρισης της ροής της εναέριας κυκλοφορίας (ATFM) αποτελεί αναπόσπαστο μέρος των λειτουργιών δικτύου για τη βελτιστοποίηση της διαθέσιμης χωρητικότητας κατά τη χρήση του εναέριου χώρου. Κατά συνέπεια, αυτή η λειτουργία θα πρέπει να εξειδικευθεί περαιτέρω, λαμβανομένου δεόντως υπόψη του κανονισμού (ΕΕ) αριθ. 255/2010 της Επιτροπής
                  3
               . 
            
            
               (7)Ο κανονισμός (ΕΚ) αριθ. 551/2004 προβλέπει την έγκριση λεπτομερών κανόνων εφαρμογής για τον συντονισμό και την εναρμόνιση των μεθόδων και διαδικασιών με σκοπό την ενίσχυση της αποδοτικότητας της διαχείρισης των αεροναυτικών συχνοτήτων. Οι λεπτομερείς κανόνες εφαρμογής θα πρέπει επίσης να προβλέπουν μια κεντρική λειτουργία συντονισμού για τον έγκαιρο εντοπισμό και την κάλυψη των αναγκών σε συχνότητες με στόχο την υποστήριξη του σχεδιασμού και της λειτουργίας του δικτύου.
            
            
               (8)Το έργο του ΔΟΠΑ όσον αφορά τον σχεδιασμό διαδρομών, τη διαχείριση της ροής της εναέριας κυκλοφορίας και τη διαχείριση συχνοτήτων και κωδικών αναμεταδοτών ραντάρ θα πρέπει να χρησιμοποιείται ως βάση κατά τη βελτιστοποίηση της ανάπτυξης και της λειτουργίας του δικτύου.
            
            
               (9)Τα κράτη μέλη θα πρέπει να συμμορφώνονται με τις υποχρεώσεις τους έναντι του ΔΟΠΑ όσον αφορά τον σχεδιασμό διαδρομών, τη διαχείριση της ροής της εναέριας κυκλοφορίας και τη διαχείριση των συχνοτήτων και των κωδικών αναμεταδοτών ραντάρ και θα πρέπει να τις εκπληρώνουν αποτελεσματικότερα για το δίκτυο. Ο διαχειριστής δικτύου θα πρέπει να αναλάβει τον συντονισμό και την υποστήριξη στο εν λόγω πεδίο.
            
            
               (10)Η εκτέλεση της λειτουργίας διαχείρισης της ροής της εναέριας κυκλοφορίας (ATFM) δεν θα πρέπει να θίγει τον κανονισμό (ΕΟΚ) αριθ. 95/93 του Συμβουλίου
                  4
               . Καθώς οι αερολιμένες είναι τα σημεία εισόδου στο δίκτυο και εξόδου από αυτό, επηρεάζουν καθοριστικά τις συνολικές επιδόσεις του δικτύου. Για τον λόγο αυτό, η εν λόγω λειτουργία θα πρέπει να διασυνδέεται με τους φορείς εκμετάλλευσης αερολιμένων που ενεργούν ως συντονιστές εδάφους για τη βελτιστοποίηση της χωρητικότητας στο έδαφος. Με τον τρόπο αυτό θα βελτιωθεί η συνολική χωρητικότητα του δικτύου. Επιπλέον, θα πρέπει να καθιερωθούν διαδικασίες για να βελτιωθεί η συνοχή των χρονοθυρίδων των αερολιμένων με τα σχέδια πτήσης, με στόχο τη βελτιστοποίηση της διαθέσιμης χωρητικότητας του δικτύου, καθώς και των αερολιμένων.
            
            
               (11)Η κατανομή του ραδιοφάσματος γίνεται εντός του πλαισίου της Διεθνούς Ένωσης Τηλεπικοινωνιών (ITU). Τα κράτη μέλη έχουν την ευθύνη να γνωστοποιούν στην ITU τις απαιτήσεις τους για την πολιτική αεροπορία και, εν συνεχεία, να χρησιμοποιούν με βέλτιστο τρόπο τη συχνότητα που τους κατανέμεται για τη γενική εναέρια κυκλοφορία. Η απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου
                  5
                καθορίζει πολιτικό και νομικό πλαίσιο για το πεδίο αυτό.
            
         
         
            
               (12)Ο ΔΟΠΑ έχει εκπονήσει καθοδηγητικό υλικό σχετικά με τους κωδικούς αναμεταδοτών ραντάρ, συμπεριλαμβανομένων των κωδικών ερωτηματοθέτη τρόπου λειτουργίας S, καθώς και τις λειτουργίες ραδιοσυχνοτήτων. Ο ΔΟΠΑ έχει επίσης θέσει σε λειτουργία σύστημα καταγραφής των εκχωρήσεων συχνοτήτων για τους σκοπούς της γενικής εναέριας κυκλοφορίας στην ευρωπαϊκή περιοχή του ΔΟΠΑ. Προς το παρόν, η περιοχή αυτή εξυπηρετείται από τον Eurocontrol, που ενεργεί ως διαχειριστής δικτύου.
            
            
               (13)Τα γεγονότα που συνδέονται με την κατάρριψη αεροσκάφους που εκτελούσε την πτήση MH 17 στον εναέριο χώρο της Ουκρανίας στις 17 Ιουλίου 2014 και η τρομοκρατική επίθεση στον αερολιμένα των Βρυξελλών στις 22 Μαρτίου 2016 κατέδειξαν την ανάγκη ύπαρξης ενός κεντρικού φορέα, ικανού να συμβάλει στον συντονισμό μέτρων περιορισμού των επιπτώσεων σε τοπικό και περιφερειακό επίπεδο, καθώς και σε επίπεδο δικτύου, προκειμένου να διασφαλιστεί η έγκαιρη αντιμετώπιση μελλοντικών καταστάσεων κρίσης που επηρεάζουν την αεροπορία.
            
            
               (14)Ο διαχειριστής δικτύου θα πρέπει να ενεργεί ως αμερόληπτο και αρμόδιο όργανο για να ασκεί τα απαιτούμενα καθήκοντα για την εκτέλεση των λειτουργιών δικτύου που προβλέπονται στον κανονισμό (ΕΚ) αριθ. 551/2004 με αποτελεσματικό τρόπο και με κατάλληλους πόρους. Ο υποψήφιος διαχειριστής δικτύου θα πρέπει να παρέχει στοιχεία σχετικά με τα μέσα και τους πόρους που προγραμματίζει να εξασφαλίσει με σκοπό την τήρηση των απαιτήσεων που επιβάλλονται στο εν λόγω όργανο. Ο διαχειριστής δικτύου θα πρέπει να εκπροσωπείται από διοικητικό υπεύθυνο του φορέα που έχει ορισθεί για να ενεργεί ως διαχειριστής δικτύου.
            
            
               (15)Είναι χρήσιμο να εξασφαλίζει ένας και μόνο φορέας τον συντονισμό των διάφορων λειτουργιών δικτύου προς υποστήριξη των μέτρων που λαμβάνονται σε τοπικό και υποπεριφερειακό επίπεδο, προκειμένου να καθορίζονται και να διευκολύνονται συνεκτικοί, βραχυπρόθεσμοι και μακροπρόθεσμοι επιχειρησιακοί και στρατηγικοί στόχοι δικτύου που να συνάδουν με τους στόχους επιδόσεων. Ωστόσο, οι λειτουργίες δικτύου θα πρέπει να ασκούνται από τους επιχειρησιακούς ενδιαφερόμενους και τον διαχειριστή δικτύου, σε επίπεδο κράτους μέλους και λειτουργικού τμήματος εναέριου χώρου, σύμφωνα με τις αρμοδιότητες που καθορίζονται στον παρόντα κανονισμό.
            
            
               (16)Το 2017 η Επιτροπή επανεξέτασε τη διακυβέρνηση, τις οικονομικές ρυθμίσεις, τη βάση κόστους και την οικονομική αποδοτικότητα των λειτουργιών δικτύου. Ένα από τα αποτελέσματα της επανεξέτασης αυτής ήταν ότι ο διαχειριστής δικτύου θα πρέπει να διαθέτει ενισχυμένη διακυβέρνηση και μεγαλύτερη διαχειριστική αυτονομία.
            
            
               (17)Οι λειτουργίες δικτύου θα πρέπει να παρέχονται με οικονομικά αποδοτικό τρόπο, ιδίως χωρίς επικάλυψη των προσπαθειών.
            
            
               (18)Τα καθήκοντα και οι υποχρεώσεις του διαχειριστή δικτύου θα πρέπει να καθορίζονται σαφώς όσον αφορά την εκτέλεση των λειτουργιών δικτύου και τις επιδόσεις του δικτύου. Σε αυτά θα πρέπει να περιλαμβάνεται κάθε υπηρεσία ή δραστηριότητα που πρέπει να εκτελείται σε κεντρικό επίπεδο προς όφελος των επιχειρησιακών ενδιαφερομένων σύμφωνα με τις ρυθμίσεις εργασίας και τις επιχειρησιακές διαδικασίες που έχουν συμφωνηθεί με τους εν λόγω επιχειρησιακούς ενδιαφερομένους.
            
            
               (19)Τα καθήκοντα που ανατίθενται στον διαχειριστή δικτύου σχετικά με την παρακολούθηση των υποδομών και τις κοινές υπηρεσίες υποστήριξης του δικτύου θα πρέπει να ασκούνται λαμβανομένων πλήρως υπόψη των απόψεων των κρατών μελών και των επιχειρησιακών ενδιαφερομένων.
            
            
               (20)Ο διαχειριστής δικτύου θα πρέπει να συμμετέχει στην κατάρτιση των σχεδίων και των επιχειρησιακών μέτρων που αφορούν την εκτέλεση των λειτουργιών δικτύου σε εθνικό και υποπεριφερειακό επίπεδο, όταν τα εν λόγω σχέδια ή μέτρα επηρεάζουν τις επιδόσεις του δικτύου.
            
            
               (21)Για να εξασφαλιστούν επαρκείς επιδόσεις του δικτύου, το σχέδιο λειτουργιών δικτύου θα πρέπει να περιλαμβάνει επιχειρησιακά μέτρα και τοπικές τιμές αναφοράς που να λαμβάνουν υπόψη τις εξελισσόμενες συνθήκες δικτύου και να αποσκοπούν στην επίτευξη στόχων επιδόσεων σε κλίμακα Ένωσης. Πέραν αυτού, ο διαχειριστής δικτύου θα πρέπει να προσδιορίζει επιχειρησιακούς περιορισμούς και σημεία συμφόρησης και να προτείνει κατάλληλα μέτρα.
            
            
               (22)Η εφαρμογή αρχών χρηστής διαχείρισης είναι ουσιώδους σημασίας για τη συνεχή βελτίωση της διαχείρισης της ροής της εναέριας κυκλοφορίας στην Ένωση, την πρόβλεψη της αύξησης της εναέριας κυκλοφορίας και τη βέλτιστη αξιοποίηση της διαθέσιμης χωρητικότητας, με παράλληλη μείωση των περιβαλλοντικών επιπτώσεων των ροών της εναέριας κυκλοφορίας. Είναι, συνεπώς, απαραίτητο να διαμορφωθεί κοινό πλαίσιο για τον προγραμματισμό και την υλοποίηση βελτιώσεων των επιδόσεων του δικτύου. Προς τον σκοπό αυτό, θα πρέπει να καταρτιστούν σχέδιο στρατηγικής και σχέδιο λειτουργιών σε επίπεδο δικτύου.
            
            
               (23)Ο διαχειριστής δικτύου και οι επιχειρησιακοί ενδιαφερόμενοι θα πρέπει να συνεργάζονται με σκοπό τη βελτίωση της διαχείρισης της ροής της εναέριας κυκλοφορίας και τη λήψη διορθωτικών μέτρων εφόσον απαιτείται. Ο διαχειριστής δικτύου θα πρέπει ιδίως να μπορεί να λαμβάνει μέτρα διαχείρισης της ροής της εναέριας κυκλοφορίας (ATFM) για τη βέλτιστη αξιοποίηση της διαθέσιμης χωρητικότητας και την προαγωγή της βέλτιστης παροχής χωρητικότητας από τους τομείς ελέγχου εναέριας κυκλοφορίας (ATC).
            
            
               (24)Οι λειτουργίες δικτύου θα πρέπει να τελούν υπό την επιφύλαξη του άρθρου 13 του κανονισμού (ΕΚ) αριθ. 549/2004, το οποίο αποσκοπεί στη διασφάλιση ζωτικών συμφερόντων της πολιτικής ασφάλειας από έκνομες ενέργειες ή της πολιτικής άμυνας. Οι λειτουργίες δικτύου θα πρέπει επίσης να τελούν υπό την επιφύλαξη της άσκησης ευέλικτης χρήσης του εναέριου χώρου, όπως προβλέπεται στο άρθρο 7 του κανονισμού (ΕΚ) αριθ. 551/2004.
            
            
               (25)Θα πρέπει να υπάρχει συντονισμός μεταξύ των λειτουργιών δικτύου και των πτητικών λειτουργιών που οργανώνονται στο επίπεδο λειτουργικών τμημάτων του εναέριου χώρου.
            
            
               (26)Η αποτελεσματικότητα των στρατιωτικών επιχειρήσεων, καθώς και η συνεργασία και ο συντονισμός μεταξύ πολιτικού και στρατιωτικού τομέα έχουν ύψιστη σημασία για την επίτευξη των απαιτούμενων στόχων. Ο παρών κανονισμός δεν θα πρέπει να καλύπτει αποφάσεις σχετικά με το περιεχόμενο, το πεδίο εφαρμογής ή την εκτέλεση στρατιωτικών επιχειρήσεων και στρατιωτικής εκπαίδευσης που τελούν υπό το καθεστώς λειτουργίας της εναέριας κυκλοφορίας. Ωστόσο, είναι σημαντικό να καλύπτονται οι διεπαφές μεταξύ αυτών των λειτουργιών και εκείνων που καλύπτονται από τον παρόντα κανονισμό, με σκοπό την επίτευξη ασφάλειας και αμοιβαίας αποδοτικότητας.
            
            
               (27)Είναι αναγκαίο να διασφαλιστεί η έγκαιρη και αποτελεσματική εκτέλεση των λειτουργιών δικτύου και να υποστηριχθεί ο διαχειριστής δικτύου στην εκτέλεση των καθηκόντων του, με τη δημιουργία αποδοτικού πλαισίου διαβούλευσης με τους επιχειρησιακούς ενδιαφερομένους και λεπτομερών ρυθμίσεων εργασίας και επιχειρησιακών διαδικασιών.
            
            
               (28)Πρέπει να πραγματοποιούνται σε επίπεδο εθνικό, λειτουργικού τμήματος εναέριου χώρου και δικτύου αποτελεσματικές διαβουλεύσεις με τους ενδιαφερομένους.
            
            
               (29)Για να εξασφαλιστεί η κατάλληλη διακυβέρνηση σχετικά με την εκτέλεση των λειτουργιών δικτύου, θα πρέπει να συσταθεί συμβούλιο διαχείρισης δικτύου.
            
            
               (30)Για να εξασφαλιστεί αποτελεσματική λήψη αποφάσεων, το συμβούλιο διαχείρισης δικτύου θα πρέπει να έχει περιορισμένο αριθμό μελών με επιχειρησιακές και διαχειριστικές αρμοδιότητες και εκτενή γνώση και εμπειρογνωσία στον τομέα της ATM. Τα εν λόγω μέλη θα πρέπει να εξασφαλίζουν την ισόρροπη εκπροσώπηση των συμφερόντων όλων των ενδιαφερομένων. Θα πρέπει να επιτρέπεται επίσης η συμμετοχή στο συμβούλιο διαχείρισης δικτύου παρόχων υπηρεσιών αεροναυτιλίας συνδεδεμένων χωρών που συνεισφέρουν, μέσω των εκπροσώπων τους, στις εργασίες του διαχειριστή δικτύου.
            
            
               (31)Το συμβούλιο διαχείρισης δικτύου θα πρέπει να υποστηρίζεται στη λήψη των αποφάσεων από ομάδα εργασίας για τις πτητικές λειτουργίες απαρτιζόμενη από επιχειρησιακά στελέχη τα οποία θα του παρέχουν κατάλληλες επιχειρησιακές πληροφορίες και συμβουλές.
            
         
         
            
               (32)Προκειμένου να διασφαλιστεί η αποτελεσματικότητα της διαχείρισης κρίσεων σε επίπεδο δικτύου και να υποστηριχθεί στα καθήκοντά της η ευρωπαϊκή μονάδα συντονισμού αεροπορικών κρίσεων, θα πρέπει να συσταθεί δίκτυο κρατικών σημείων επαφής. Τα σημεία επαφής θα πρέπει να διευκολύνουν τη συμμετοχή των εθνικών αρχών και να διασφαλίζουν τη στενή συνεργασία με τους αντίστοιχους μηχανισμούς σε επίπεδο κράτους μέλους σε περιπτώσεις κρίσεων.
            
            
               (33)Λαμβανομένων υπόψη των κυριαρχικών δικαιωμάτων των κρατών μελών επί του εναέριου χώρου τους και των απαιτήσεών τους σε θέματα δημόσιας τάξης, δημόσιας ασφάλειας και άμυνας, καθώς και των αρμοδιοτήτων τους όσον αφορά τις λειτουργίες δικτύου, τα κράτη μέλη θα πρέπει να ενημερώνονται και να γνωμοδοτούν για όλα τα μέτρα που έχουν σημαντική επίπτωση στις επιδόσεις του δικτύου. Η Επιτροπή θα πρέπει να αξιοποιεί με τον βέλτιστο τρόπο τις υφιστάμενες συνεδριάσεις της επιτροπής και να λαμβάνει υπόψη τις απόψεις που εκφράζονται στο πλαίσιο αυτό.
            
            
               (34)Ο προϋπολογισμός του διαχειριστή δικτύου θα πρέπει να παρέχει στον διαχειριστή δικτύου τη δυνατότητα να επιτυγχάνει τους ειδικούς στόχους που έχουν καθορισθεί στον μηχανισμό επιδόσεων και να εκτελεί το πρόγραμμα εργασιών του. Ο προϋπολογισμός θα πρέπει να είναι διακριτός από τον υπόλοιπο προϋπολογισμό του φορέα που έχει ορισθεί για να ενεργεί ως διαχειριστής δικτύου, στην περίπτωση που ο φορέας ασκεί οποιαδήποτε άλλη δραστηριότητα. Το συμβούλιο διαχείρισης δικτύου θα πρέπει να επιβεβαιώνει τη συνοχή του προϋπολογισμού του διαχειριστή δικτύου με το ετήσιο πρόγραμμα εργασιών του διαχειριστή δικτύου. 
            
            
               (35)Η Επιτροπή θα πρέπει να διασφαλίζει ενδεδειγμένη επίβλεψη του διαχειριστή δικτύου. Η επίβλεψη αυτή θα πρέπει να λαμβάνει υπόψη τον ρόλο του Οργανισμού της Ευρωπαϊκής Ένωσης για την Ασφάλεια της Αεροπορίας ως αρμόδιας αρχής για την πιστοποίηση και την εποπτεία του διαχειριστή δικτύου.
            
            
               (36)Στον καθορισμό και την εκτέλεση των λειτουργιών δικτύου θα πρέπει να συμμετέχουν τρίτες χώρες που έχουν συνάψει συμφωνία με την Ένωση, ώστε να ενισχυθεί η πανευρωπαϊκή διάσταση του ενιαίου ευρωπαϊκού ουρανού.
            
            
               (37)Στον παρόντα κανονισμό λαμβάνονται δεόντως υπόψη η πείρα που έχει αποκτηθεί από την εκτέλεση των λειτουργιών δικτύου από το 2011 και καθορίζονται κοινοί κανόνες εκτέλεσης των λειτουργιών δικτύου. Επομένως, ο κανονισμός (ΕΚ) αριθ. 677/2011 της Επιτροπής
                  6
                θα πρέπει να καταργηθεί.
            
            
               (38)Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ενιαίου Ουρανού,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               ΚΕΦΑΛΑΙΟ I
            
            
               ΓΕΝΙΚΕΣ ΔΙΑΤΑΞΕΙΣ
            
            
               Άρθρο 1
            
            
               Αντικείμενο και πεδίο εφαρμογής
            
            
               1.Ο παρών κανονισμός καθορίζει λεπτομερείς κανόνες εκτέλεσης των λειτουργιών δικτύου διαχείρισης της εναέριας κυκλοφορίας (λειτουργίες δικτύου) σύμφωνα με το άρθρο 6 του κανονισμού (ΕΚ) αριθ. 551/2004. Καθορίζει επίσης κανόνες διαχείρισης των κρίσεων δικτύου.
            
            
               2.Οι λειτουργίες δικτύου που υπάγονται στον παρόντα κανονισμό είναι οι εξής:
            
            
               α)ο σχεδιασμός του ευρωπαϊκού δικτύου διαδρομών (ERND)·
            
            
               β)η διαχείριση της ροής της εναέριας κυκλοφορίας (ATFM) όπως αναφέρεται στο άρθρο 6 παράγραφος 7 του κανονισμού (ΕΚ) αριθ. 551/2004 και στον κανονισμό (ΕΕ) αριθ. 255/2010·
            
            
               γ)όσον αφορά τον συντονισμό των περιορισμένων πόρων:
            
            
               i)οι ραδιοσυχνότητες εντός των ζωνών συχνοτήτων αεροπορίας που χρησιμοποιούνται από τη γενική εναέρια κυκλοφορία·
            
            
               ii)οι κωδικοί αναμεταδοτών ραντάρ.
            
            
               3.Για την εκτέλεση των λειτουργιών δικτύου, ο παρών κανονισμός εφαρμόζεται στα κράτη μέλη, τον διαχειριστή δικτύου, τον Οργανισμό της Ευρωπαϊκής Ένωσης για την Ασφάλεια της Αεροπορίας («ο Οργανισμός»), τους χρήστες του εναέριου χώρου, τους παρόχους υπηρεσιών αεροναυτιλίας, τους φορείς εκμετάλλευσης αερολιμένων, τους συντονιστές χρονοθυρίδων αερολιμένων, σε επίπεδο τοπικό, εθνικό ή λειτουργικού τμήματος εναέριου χώρου. 
            
         
         
            
               4.Ο παρών κανονισμός εφαρμόζεται στον εναέριο χώρο εντός της περιοχής EUR του ΔΟΠΑ, στην οποία τα κράτη μέλη είναι υπεύθυνα για την παροχή υπηρεσιών εναέριας κυκλοφορίας κατά την έννοια του άρθρου 2 παράγραφος 11 του κανονισμού (ΕΚ) αριθ. 549/2004. Ο παρών κανονισμός είναι δυνατόν να εφαρμόζεται επίσης στον εναέριο χώρο εντός των περιοχών EUR, NAT, AFI και MID του ΔΟΠΑ, στις οποίες τρίτες χώρες που αναφέρονται στο άρθρο 24 παράγραφος 1 είναι υπεύθυνες για την παροχή υπηρεσιών εναέριας κυκλοφορίας.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού ισχύουν οι ορισμοί που προβλέπονται στο άρθρο 2 του κανονισμού (EΚ) αριθ. 549/2004, στο άρθρο 2 του κανονισμού (ΕΕ) αριθ. 255/2010 της Επιτροπής και στο άρθρο 2 του κανονισμού (ΕΚ) αριθ. 2150/2005 της Επιτροπής
                  7
               .
            
            
               Ισχύουν επίσης οι ακόλουθοι ορισμοί:
            
            
               (1)«περιορισμένοι πόροι»: η παροχή μέσων που χρησιμοποιούνται για να λειτουργεί αποτελεσματικά η διαχείριση της εναέριας κυκλοφορίας, των οποίων η διαθεσιμότητα είναι περιορισμένη και ο συντονισμός τους πραγματοποιείται κεντρικά από τον διαχειριστή δικτύου με στόχο την εξασφάλιση των επιδόσεων του ευρωπαϊκού δικτύου διαχείρισης της εναέριας κυκλοφορίας (το «δίκτυο»)·
            
            
               (2)«ζώνη συχνοτήτων αεροπορίας»: καταχώριση στον πίνακα κατανομής ραδιοσυχνοτήτων των κανονισμών ραδιοεπικοινωνιών της Διεθνούς Ένωσης Τηλεπικοινωνιών δεδομένης ζώνης συχνοτήτων στην οποία οι εκχωρήσεις συχνοτήτων πραγματοποιούνται για τη γενική εναέρια κυκλοφορία·
            
            
               (3)«φορέας εκμετάλλευσης αερολιμένα»: ο φορέας ο οποίος, σε συνδυασμό ή μη με άλλες δραστηριότητες, έχει το καθήκον βάσει εθνικών νόμων ή κανονισμών να διοικεί και να διαχειρίζεται τις αερολιμενικές εγκαταστάσεις και να συντονίζει και να ελέγχει τις δραστηριότητες των διαφόρων φορέων εκμετάλλευσης που δραστηριοποιούνται στον αερολιμένα ή στο αντίστοιχο σύστημα αερολιμένων·
            
            
               (4)«συντονιστής χρονοθυρίδων αερολιμένα»: ειδικευμένο φυσικό ή νομικό πρόσωπο που ορίζεται σύμφωνα με το άρθρο 4 παράγραφος 1 του κανονισμού (ΕΟΚ) αριθ. 95/93·
            
            
               (5)«επιχειρησιακοί ενδιαφερόμενοι»: οι πολιτικοί και στρατιωτικοί χρήστες του εναέριου χώρου, οι πολιτικοί και στρατιωτικοί πάροχοι υπηρεσιών αεροναυτιλίας και οι φορείς εκμετάλλευσης αερολιμένων, οι οποίοι δραστηριοποιούνται στον εναέριο χώρο που αναφέρεται στο άρθρο 1 παράγραφος 4·
            
            
               (6)«διαχειριστής δικτύου»: ο φορέας που είναι επιφορτισμένος με τα καθήκοντα που είναι αναγκαία για την εκτέλεση των λειτουργιών που αναφέρονται στο άρθρο 6 του κανονισμού (ΕΚ) αριθ. 551/2004·
            
            
               (7)«συνδεδεμένες χώρες»: τρίτες χώρες οι οποίες είναι μέλη του Eurocontrol πλην εκείνων που συμμετέχουν στις εργασίες του διαχειριστή δικτύου σύμφωνα με το άρθρο 24 παράγραφος 1·
            
            
               (8)«μηχανισμός επιδόσεων»: ρυθμιστικό πλαίσιο για τη βελτίωση των υπηρεσιών αεροναυτιλίας και των λειτουργιών δικτύου στον ενιαίο ευρωπαϊκό ουρανό, κατά το άρθρο 11 του κανονισμού (ΕΚ) αριθ. 549/2004·
            
            
               (9)«συνεργατική λήψη αποφάσεων»: διαδικασία κατά την οποία η λήψη αποφάσεων γίνεται με βάση διάδραση και διαβούλευση με τα κράτη μέλη, τους επιχειρησιακούς ενδιαφερομένους και άλλους παράγοντες, κατά περίπτωση, σύμφωνα με τα άρθρα 15 έως 17·
            
            
               (10)«φορέας επανεξέτασης των επιδόσεων»: η ανεξάρτητη ομάδα εμπειρογνωμόνων για τις επιδόσεις των υπηρεσιών αεροναυτιλίας και των λειτουργιών δικτύου στον ενιαίο ευρωπαϊκό ουρανό που έχει συσταθεί με την εκτελεστική απόφαση (ΕΕ) 2016/2296 της Επιτροπής
                  8
               ·
            
            
               (11)«συμβούλιο διαχείρισης δικτύου»: συμβούλιο που συστήνεται με τον παρόντα κανονισμό, το οποίο παρακολουθεί και καθοδηγεί την εκτέλεση των λειτουργιών δικτύου, καθώς και την άσκηση των καθηκόντων του διαχειριστή δικτύου σύμφωνα με το άρθρο 18·
            
            
               (12)«επιχειρησιακό μέτρο»: μέτρο, σε επίπεδο τοπικό, εθνικό, λειτουργικού τμήματος εναέριου χώρου (FAB) ή δικτύου, όπως προσδιορίζεται στο σχέδιο λειτουργιών δικτύου, μέσω συνεργατικής λήψης αποφάσεων των επιχειρησιακών ενδιαφερομένων με τον διαχειριστή δικτύου·
            
            
               (13)«κρίση δικτύου»: κατάσταση αδυναμίας παροχής υπηρεσιών αεροναυτιλίας στο απαιτούμενο επίπεδο, η οποία οδηγεί σε μεγάλη απώλεια χωρητικότητας του δικτύου, ή σε μεγάλη ανισορροπία μεταξύ χωρητικότητας του δικτύου και ζήτησης, ή σε μεγάλη απώλεια ροής πληροφοριών σε ένα ή και περισσότερα μέρη του δικτύου μετά από κάποια ασυνήθη και απρόβλεπτη κατάσταση·
            
            
               (14)«συνεργασία πολιτικού και στρατιωτικού τομέα»: η αλληλεπίδραση μεταξύ πολιτικών και στρατιωτικών αρχών και συνιστωσών της διαχείρισης εναέριας κυκλοφορίας που αναφέρεται στο άρθρο 3 παράγραφος 1 και είναι αναγκαία για την ασφαλή, αποδοτική και αρμονική χρήση του εναέριου χώρου·
            
            
               (15)«διαδρομή υπό όρους (CDR)»: διαδρομή ATS που είναι διαθέσιμη μόνο για τον σχεδιασμό πτήσεων και χρησιμοποιείται υπό συγκεκριμένες προϋποθέσεις·
            
         
         
            
               (16)«ευρωπαϊκοί φορείς εκπροσώπησης»: οποιοδήποτε νομικό πρόσωπο ή οντότητα που εκπροσωπεί τα συμφέροντα μίας ή περισσότερων κατηγοριών επιχειρησιακών ενδιαφερομένων σε ευρωπαϊκό επίπεδο·
            
            
               (17)«κρατικό σημείο επαφής»: στο πλαίσιο της διαχείρισης κρίσεων, τα πρόσωπα στα κράτη μέλη τα οποία ασκούν καθήκοντα συνδέσμου με τις αρμόδιες εθνικές δομές και οργανισμούς διαχείρισης κρίσεων και με την ευρωπαϊκή μονάδα συντονισμού αεροπορικών κρίσεων·
            
            
               (18)«επίπτωση στο δίκτυο»: εντός του πλαισίου λειτουργίας ραδιοσυχνοτήτων που αναφέρεται στο παράρτημα III, κατάσταση στην οποία η εκχώρηση ραδιοσυχνότητας θα υποβαθμίσει, θα παρεμποδίσει ή θα διακόψει τη λειτουργία μίας ή περισσοτέρων εκχωρήσεων ραδιοσυχνοτήτων του δικτύου ή θα αποτρέψει τη βέλτιστη χρήση των ζωνών συχνοτήτων εναέριας κυκλοφορίας στο πλαίσιο του πεδίου εφαρμογής του παρόντος κανονισμού·
            
            
               (19)«σχεδιασμός εναέριου χώρου»: διαδικασία που διασφαλίζει την ανάπτυξη και την υλοποίηση προηγμένων ικανοτήτων και τεχνικών αεροναυτιλίας, τη βελτίωση των δικτύων διαδρομών και της σχετικής τομεοποίησης, καθώς και τη βελτιστοποίηση των δομών του εναέριου χώρου και διαδικασίες διαχείρισης της εναέριας κυκλοφορίας που ενισχύουν τη χωρητικότητα·
            
            
               (20)«χρήση του εναέριου χώρου»: τρόπος με τον οποίον χρησιμοποιείται επιχειρησιακώς ο υπόψη εναέριος χώρος·
            
            
               (21)«εναέριος χώρος ελεύθερων διαδρομών»: συγκεκριμένος εναέριος χώρος στον οποίο οι χρήστες του εναέριου χώρου μπορούν να σχεδιάζουν ελεύθερα τις διαδρομές τους μεταξύ ενός σημείου εισόδου και ενός σημείου εξόδου χωρίς αναφορά στο δίκτυο διαδρομών ATS·
            
            
               (22)«τομέας ελέγχου της εναέριας κυκλοφορίας («τομέας ATC»): καθορισμένος όγκος εναέριου χώρου για τον οποίον την ευθύνη του ελέγχου της εναέριας κυκλοφορίας φέρει σε δεδομένο χρόνο ομάδα ελεγκτών·
            
            
               (23)«ζητούμενη διαδρομή χρήστη»: η ζητούμενη διαδρομή που δηλώνουν οι φορείς εκμετάλλευσης αεροσκαφών κατά τη φάση σχεδιασμού του εναέριου χώρου προκειμένου να καλύψουν τις ανάγκες τους·
            
            
               (24)«διάταξη τομέων»: μηχανισμός που συνδυάζει τομείς εναέριου χώρου με στόχο να διασφαλισθεί η εκπλήρωση των επιχειρησιακών απαιτήσεων με τον καλύτερο τρόπο και η βελτιστοποίηση της διαθεσιμότητας του εναέριου χώρου·
            
            
               (25)«διαδρομή υπηρεσίας εναέριας κυκλοφορίας (διαδρομή ATS)»: συγκεκριμένο μέρος της δομής του εναέριου χώρου που προορίζεται για τη διοχέτευση της ροής της κυκλοφορίας, αναγκαίο για την παροχή υπηρεσιών εναέριας κυκλοφορίας·
            
            
               (26)«εκχώρηση συχνότητας»: η εξουσιοδότηση που παρέχεται από κράτος μέλος για τη χρήση ραδιοσυχνότητας ή καναλιού ραδιοσυχνότητας υπό συγκεκριμένους όρους.
            
            
               Άρθρο 3
            
            
               Συνιστώσες του δικτύου
            
            
               1.Για τον σκοπό του παρόντος κανονισμού, το δίκτυο περιλαμβάνει τους αερολιμένες, τις δομές εναέριου χώρου και τις διεπαφές που τις συνδέουν, καθώς και την υποδομή και τις επιχειρησιακές ικανότητες του EATMN που από κοινού εξυπηρετούν τους πολιτικούς και τους στρατιωτικούς χρήστες του εναέριου χώρου. 
            
            
               2.Οι επιχειρησιακοί ενδιαφερόμενοι και ο διαχειριστής δικτύου, εντός των ορίων των αντίστοιχων αρμοδιοτήτων τους, προγραμματίζουν, σχεδιάζουν, λειτουργούν και παρακολουθούν τις συνιστώσες δικτύου που αναφέρονται στην παράγραφο 1, σύμφωνα με το σχέδιο στρατηγικής δικτύου και το σχέδιο λειτουργιών δικτύου, που προβλέπονται στα άρθρα 8 και 9 αντίστοιχα, με σκοπό τη βελτίωση της αποδοτικότητας, της διαλειτουργικότητας και της συνδεσιμότητας του δικτύου και την επίτευξη των στόχων επιδόσεων σε κλίμακα τοπική και Ένωσης, όπως προβλέπονται στον μηχανισμό επιδόσεων.
            
            
               ΚΕΦΑΛΑΙΟ II
            
            
               ΟΡΓΑΝΩΣΗ ΚΑΙ ΔΙΑΧΕΙΡΙΣΗ ΤΩΝ ΛΕΙΤΟΥΡΓΙΩΝ ΔΙΚΤΥΟΥ 
            
            
               Άρθρο 4
            
            
               Διορισμός του διαχειριστή δικτύου και καθήκοντα του διαχειριστή δικτύου μετά τον διορισμό του
            
            
               1.Ο διορισμός του διαχειριστή δικτύου λαμβάνει τη μορφή απόφασης της Επιτροπής η οποία εκδίδεται σύμφωνα με το άρθρο 5 παράγραφος 2 του κανονισμού (ΕΚ) αριθ. 549/2004. Η εν λόγω απόφαση περιλαμβάνει τους όρους και τις προϋποθέσεις του διορισμού, καθώς και τη χρηματοδότηση του διαχειριστή δικτύου.
            
         
         
            
               2.Η χρονική περίοδος για την οποία διορίζεται ο διαχειριστής δικτύου διαρκεί τουλάχιστον δύο περιόδους αναφοράς του μηχανισμού επιδόσεων, όπως ορίζεται στο [άρθρο 8 του εκτελεστικού κανονισμού (ΕΕ) αριθ. 390/2013 της Επιτροπής
                  9
               ].
            
            
               3.Φορέας διορίζεται ως διαχειριστής δικτύου μόνον εάν πληροί τους ακόλουθους όρους:
            
            
               α)έχει αποδείξει ότι διαθέτει την επάρκεια και την ικανότητα να εκτελεί τα καθήκοντα που ορίζονται στο άρθρο 7·
            
            
               β)έχει περιγράψει τους κύριους στόχους που προτίθεται να επιτύχει κατά τη διάρκεια της θητείας του, καθώς και τον τρόπο με τον οποίο θα εξασφαλίσει καλή ποιότητα των υπηρεσιών του προς τους επιχειρησιακούς ενδιαφερομένους·
            
            
               γ)έχει περιγράψει την προσέγγιση και τα μέσα που προτίθεται να χρησιμοποιήσει, καθώς και τον τρόπο με τον οποίο σκοπεύει να εκτελεί τα καθήκοντα του διαχειριστή δικτύου·
            
            
               δ)εάν ασκεί και άλλες δραστηριότητες εκτός από εκείνες που αφορούν την εκτέλεση των λειτουργιών δικτύου, έχει αποδείξει ότι θα εκτελεί τις εν λόγω άλλες δραστηριότητες ανεξάρτητα από τα καθήκοντα του διαχειριστή δικτύου που ορίζονται στο άρθρο 7.
            
            
               4.Μετά τον διορισμό του, ο διαχειριστής δικτύου:
            
            
               α)πιστοποιείται από τον Οργανισμό σύμφωνα με τον εκτελεστικό κανονισμό (ΕΕ) 2017/373 της Επιτροπής
                  10
               ·
            
            
               β)διατηρεί την επιχειρησιακή και την τεχνική εμπειρογνωσία που είναι αναγκαία για την εκτέλεση των καθηκόντων που ορίζονται στο άρθρο 7 με ανεξάρτητο, αμερόληπτο και οικονομικά αποδοτικό τρόπο· 
            
            
               γ)ενεργεί σύμφωνα με τις διατάξεις σχετικά με τη διακυβέρνηση και τη διαβούλευση που ορίζονται στα κεφάλαια III και V·
            
            
               δ)αποφεύγει τη σύγκρουση συμφερόντων·
            
            
               ε)συμμορφώνεται με τη σχετική νομοθεσία της Ένωσης κατά την άσκηση των καθηκόντων του·
            
            
               στ)διαχειρίζεται τα ευαίσθητα δεδομένα με ασφαλή τρόπο·
            
            
               ζ)εκπροσωπείται από διοικητικό υπεύθυνο, ο οποίος είναι αρμόδιος και υπόλογος για την εκτέλεση των καθηκόντων του διαχειριστή δικτύου και για τη διαχείριση των ανθρώπινων και οικονομικών του πόρων.
            
            
               5.Η Επιτροπή παρακολουθεί τακτικά τις εργασίες του διαχειριστή δικτύου και αξιολογεί τη συμμόρφωση του διαχειριστή δικτύου με τους όρους που αναφέρονται στις παραγράφους 3 και 4 του παρόντος άρθρου και τα καθήκοντα που προβλέπονται στο άρθρο 7.
            
            
               Άρθρο 5
            
            
               Αξιολόγηση
            
            
               Η Επιτροπή αξιολογεί, το αργότερο μετά από κάθε περίοδο αναφοράς του μηχανισμού επιδόσεων, κατά πόσον οι λειτουργίες δικτύου εκτελέστηκαν με αποτελεσματικότητα και κατά πόσον ο διαχειριστής δικτύου ασκεί αποτελεσματικά τα καθήκοντά του, σύμφωνα με το άρθρο 4 παράγραφος 4.
            
            
               Άρθρο 6 
            
            
               Προϋποθέσεις απόσυρσης
            
         
         
            
               1.Οι κατωτέρω όροι δικαιολογούν την απόσυρση από την Επιτροπή του διορισμού του διαχειριστή δικτύου:
            
            
               α)η μη τήρηση των απαιτήσεων που αναφέρονται στο άρθρο 4 και στην απόφαση της Επιτροπής για τον διορισμό του διαχειριστή δικτύου·
            
            
               β)σημαντική και διαρκής μη επίτευξη των οικείων στόχων επιδόσεων. 
            
            
               2.Ο διαχειριστής δικτύου αποφασίζει και εφαρμόζει κατάλληλα μέτρα για τη διασφάλιση της συνέχειας της υπηρεσίας κατά την εκτέλεση των λειτουργιών δικτύου σε περίπτωση απόσυρσης του διορισμού του διαχειριστή δικτύου έως ότου ορισθεί άλλος φορέας για να ενεργεί ως διαχειριστής δικτύου.
            
            
               Άρθρο 7
            
            
               Καθήκοντα του διαχειριστή δικτύου
            
            
               1.Ο διαχειριστής δικτύου υποστηρίζει την εκτέλεση των λειτουργιών δικτύου και, για τον σκοπό αυτό:
            
            
               α)καταρτίζει και επικαιροποιεί το σχέδιο στρατηγικής δικτύου που προβλέπεται στο άρθρο 8, σε συμφωνία με τον μηχανισμό επιδόσεων και το ευρωπαϊκό γενικό πρόγραμμα ATM, λαμβανομένων υπόψη του σχετικού ευρωπαϊκού σχεδίου αεροναυτιλίας του ΔΟΠΑ και των σχετικών εγγράφων·
            
            
               β)καταρτίζει το σχέδιο λειτουργιών δικτύου που ορίζεται στο άρθρο 9 για την υλοποίηση του σχεδίου στρατηγικής δικτύου το οποίο καλύπτει τα ημερολογιακά έτη της περιόδου αναφοράς και τις ετήσιες, εποχικές, εβδομαδιαίες και ημερήσιες περιόδους·
            
            
               γ)εκπονεί, διοργανώνει και παρέχει ολοκληρωμένη λειτουργία του σχεδιασμού του ευρωπαϊκού δικτύου διαδρομών, όπως ορίζεται στο παράρτημα I·
            
            
               δ)συντονίζει τη διαχείριση και τη χωρητικότητα της εναέριας κυκλοφορίας και, μέσω της κεντρικής μονάδας ATFM, συντονίζει και εκτελεί τα μέτρα ATFM όπως προβλέπονται στο παράρτημα II·
            
            
               ε)παρέχει την κεντρική λειτουργία συντονισμού των ραδιοσυχνοτήτων, όπως απαιτεί το άρθρο 6 παράγραφος 4 στοιχεία α) και β) του κανονισμού (ΕΚ) αριθ. 551/2004 και ορίζεται στο παράρτημα III, και τηρεί κεντρικό μητρώο για την καταχώριση όλων των δεδομένων εκχώρησης ραδιοσυχνοτήτων·
            
            
               στ)συντονίζει τις διαδικασίες εκχώρησης των κωδικών αναμεταδοτών ραντάρ, όπως ορίζεται στο παράρτημα IV·
            
            
               ζ)οργανώνει τη διαχείριση και την εκμετάλλευση των λειτουργιών δικτύου·
            
            
               η)συντονίζει και στηρίζει τη διαχείριση των κρίσεων δικτύου, σύμφωνα με τα άρθρα 19 και 21 και ζητεί την παρέμβαση της EACCC, έπειτα από διαβούλευση με την Επιτροπή·
            
            
               θ)εξασφαλίζει τον συντονισμό, όσον αφορά τις λειτουργίες δικτύου, με τις περιοχές του ΔΟΠΑ πλην της περιοχής EUR του ΔΟΠΑ και με τις χώρες που δεν συμμετέχουν στις εργασίες του διαχειριστή δικτύου·
            
            
               ι)καταρτίζει, επικαιροποιεί και εκτελεί το ετήσιο πρόγραμμα εργασιών του διαχειριστή δικτύου και τον σχετικό προϋπολογισμό·
            
            
               ια)αναπτύσσει και εφαρμόζει ένα σύστημα συνέγερσης ή συναγερμού που παρέχει στην Επιτροπή δεδομένα βασισμένα στην ανάλυση των σχεδίων πτήσης, ώστε να μπορεί να παρακολουθεί τη συμμόρφωση με τις απαγορεύσεις λειτουργίας που επιβάλλονται σε αερομεταφορείς δυνάμει του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου
                  11
                ή με άλλα μέτρα ασφάλειας πτήσεων και αεροπορικής ασφάλειας, ή και με τα δύο·
            
            
               ιβ)παρέχει τη στήριξη που ζητεί ο ΔΟΠΑ για καθήκοντα που αφορούν την εκτέλεση των λειτουργιών δικτύου εντός της περιοχής EUR του ΔΟΠΑ, με την επιφύλαξη της σύναψης ρυθμίσεων συνεργασίας με τον ΔΟΠΑ.
            
            
               2.Ο διαχειριστής δικτύου συμβάλλει επίσης στη συνεχή βελτίωση των λειτουργιών δικτύου στον ενιαίο ευρωπαϊκό ουρανό και στις συνολικές επιδόσεις του δικτύου, ιδίως όσον αφορά την υλοποίηση του μηχανισμού επιδόσεων. Ειδικότερα, ο διαχειριστής δικτύου:
            
         
         
            
               α)διασφαλίζει ότι το σχέδιο στρατηγικής δικτύου και το σχέδιο λειτουργιών δικτύου συμβάλλουν στην επίτευξη των στόχων σε κλίμακα Ένωσης και των συναφών στόχων επιδόσεων σε τοπικό επίπεδο και παρακολουθεί την υλοποίηση των σχεδίων·
            
            
               β)εκπονεί σχέδιο επιδόσεων του δικτύου σύμφωνα με τον μηχανισμό επιδόσεων και το υλοποιεί μετά την έγκρισή του από την Επιτροπή·
            
            
               γ)αρχίζει, υποστηρίζει και συντονίζει τη συνεργασία μεταξύ επιχειρησιακών ενδιαφερομένων για την ανάπτυξη και την υλοποίηση επιχειρησιακών μέτρων με στόχο τη διασφάλιση της αποδοτικής χρήσης του διαθέσιμου εναέριου χώρου και της διαθέσιμης χωρητικότητας και τη μείωση των καθυστερήσεων του δικτύου·
            
            
               δ)εντοπίζει στο σχέδιο λειτουργιών δικτύου όλες τις πρωτοβουλίες που υποστηρίζουν την ανάπτυξη του διασυνοριακού συντονισμού και την παροχή διασυνοριακών υπηρεσιών διαχείρισης της εναέριας κυκλοφορίας και αεροναυτιλίας, με έμφαση στις πρωτοβουλίες από τις οποίες εξαρτάται ιδιαίτερα η υλοποίηση του σχεδίου επιδόσεων του δικτύου·
            
            
               ε)προσδιορίζει τους επιχειρησιακούς κινδύνους ασφάλειας σε επίπεδο δικτύου σε συνεργασία με τους επιχειρησιακούς ενδιαφερομένους και αξιολογεί την αντίστοιχη διακινδύνευση ασφάλειας του δικτύου και υποβάλλει σχετική έκθεση στον Οργανισμό 
            
            
               στ)παρέχει στους επιχειρησιακούς ενδιαφερομένους και στις αρμόδιες αρχές των κρατών μελών και στην Επιτροπή πληροφορίες σχετικά με την πρόγνωση της κυκλοφορίας και ανάλυση των επιχειρησιακών επιδόσεων στο πλαίσιο της εφαρμογής του μηχανισμού επιδόσεων·
            
            
               ζ)υποστηρίζει τους επιχειρησιακούς ενδιαφερομένους στην κατάρτιση και την υλοποίηση των σχεδίων μετάβασης για τη θέση σε λειτουργία σημαντικών βελτιώσεων του εναέριου χώρου ή του συστήματος διαχείρισης της εναέριας κυκλοφορίας·
            
            
               η)αναπτύσσει διαδικασίες για τον καταλογισμό καθυστερήσεων ATFM μέσω συνεργατικής λήψης αποφάσεων και διοργανώνει διαδικασία μετεπιχειρησιακής προσαρμογής, με τη συμμετοχή των παρόχων υπηρεσιών αεροναυτιλίας, των αερολιμένων και των εθνικών εποπτικών αρχών για την αντιμετώπιση προβλημάτων που αφορούν τη μέτρηση, την κατάταξη και την κατανομή των καθυστερήσεων ATFM·
            
            
               θ)υποστηρίζει τους επιχειρησιακούς ενδιαφερομένους στην ευέλικτη χρήση του εναέριου χώρου σύμφωνα με τον κανονισμό (ΕΚ) αριθ. 2150/2005 της Επιτροπής.
            
            
               3.Για την εκπλήρωση των καθηκόντων που αναφέρονται στις παραγράφους 1 και 2, ο διαχειριστής δικτύου:
            
            
               α)μεριμνά ώστε να υπάρχουν διαθέσιμα εργαλεία, διαδικασίες και συνεκτικά δεδομένα για την υποστήριξη της διαδικασίας συνεργατικής λήψης αποφάσεων σε επίπεδο δικτύου, καθώς και ώστε να ανταλλάσσονται τα εν λόγω δεδομένα. Τα εν λόγω δεδομένα περιλαμβάνουν, ιδίως, την επεξεργασία σχεδίων πτήσης, ευρωπαϊκά συστήματα διαχείρισης δεδομένων και αεροναυτικές πληροφορίες που είναι σημαντικές για την εκτέλεση των λειτουργιών δικτύου, καθώς και μια ηλεκτρονική πύλη ολοκληρωμένης ενημέρωσης στην οποία έχουν πρόσβαση οι επιχειρησιακοί ενδιαφερόμενοι, με την επιφύλαξη του άρθρου 3α του κανονισμού (ΕΚ) αριθ. 551/2004·
            
            
               β)προβλέπει ενοποιημένη και συντονισμένη προσέγγιση για το σύνολο των δραστηριοτήτων σχεδιασμού και των επιχειρησιακών δραστηριοτήτων του δικτύου, μεταξύ των οποίων είναι η παρακολούθηση και η βελτίωση των συνολικών επιδόσεων δικτύου, με σκοπό τη βελτίωση της αποδοτικότητας, της διαλειτουργικότητας και της συνδεσιμότητας του δικτύου·
            
            
               γ)συμβάλλει στις τροποποιήσεις των εγγράφων του ΔΟΠΑ που αφορούν τις λειτουργίες δικτύου σύμφωνα με τις διαδικασίες της Ένωσης·
            
            
               δ)υποστηρίζει τους επιχειρησιακούς ενδιαφερομένους στην εκπλήρωση των υποχρεώσεων που υπέχουν, για την ανάπτυξη συστημάτων και διαδικασιών παροχής υπηρεσιών διαχείρισης της εναέριας κυκλοφορίας ή αεροναυτιλίας (ATM/ANS) σύμφωνα με το γενικό πρόγραμμα ATM, ιδίως των κοινών έργων που εκπονούνται σύμφωνα με τον εκτελεστικό κανονισμό (ΕΕ) αριθ. 409/2013 της Επιτροπής
                  12
               ·
            
            
               ε)επικουρεί την Επιτροπή και το όργανο διαχείρισης της εγκατάστασης κατά το άρθρο 9 του εκτελεστικού κανονισμού (ΕΕ) αριθ. 409/2013, στην εκπόνηση, την έγκριση και την υλοποίηση κοινών έργων σύμφωνα με το άρθρο 5 του εν λόγω κανονισμού·
            
            
               στ)προβαίνει σε κατάλληλες ρυθμίσεις συνεργασίας με το όργανο διαχείρισης της εγκατάστασης σύμφωνα με το άρθρο 9 παράγραφος 7 στοιχείο α) και το άρθρο 12 παράγραφος 2 του εκτελεστικού κανονισμού (ΕΕ) αριθ. 409/2013·
            
            
               ζ)παρακολουθεί τις επιδόσεις των υποδομών που είναι σημαντικές για την εκτέλεση των λειτουργιών δικτύου, και συγκεκριμένα:
            
            
               i)την κάλυψη επίγειων συστημάτων πλοήγησης για την υποστήριξη της εφαρμογής και της εκμετάλλευσης των εφαρμογών πλοήγησης·
            
            
               ii)την κάλυψη διαστημικών συστημάτων πλοήγησης για την υποστήριξη της εφαρμογής και της εκμετάλλευσης των εφαρμογών πλοήγησης με βάση τις πληροφορίες που παρέχει:
            
            
               α)το κέντρο αναφοράς Galileo (GRC) για τις βασικές συστοιχίες των παγκόσμιων δορυφορικών συστημάτων πλοήγησης (GNSS)·
            
         
         
            
               β)η ευρωπαϊκή υπηρεσία υπέρθεσης για τη γεωστατική πλοήγηση (EGNOS), πάροχος υπηρεσιών του συστήματος EGNOS·
            
            
               iii)τους ερωτηματοθέτες επιτήρησης και ηλεκτρονικά συστήματα αεροπορίας·
            
            
               iv)τις επικοινωνίες ζεύξης δεδομένων·
            
            
               v)τα αερομεταφερόμενα συστήματα αποφυγής σύγκρουσης (ACAS)·
            
            
               vi)την αερομεταφερόμενη υψομετρία·
            
            
               η)αναπτύσσει, διοργανώνει και παρέχει κοινές υπηρεσίες υποστήριξης δικτύου σχετικές με τις λειτουργίες δικτύου που ζητούν οι επιχειρησιακοί ενδιαφερόμενοι και οι οποίες εκτελούνται σε κεντρικό επίπεδο προς όφελος των επιχειρησιακών επιδόσεων του δικτύου και για λόγους οικονομικής αποδοτικότητας, δηλαδή:
            
            
               i)το κέντρο ανταλλαγής μηνυμάτων ATM·
            
            
               ii)την υπηρεσία διαχείρισης διευθύνσεων του δικτύου·
            
            
               θ)υποστηρίζει οντότητες στις οποίες έχει ανατεθεί η διερεύνηση αεροπορικών ατυχημάτων και συμβάντων ή η ανάλυση περιστατικών, όπως προβλέπεται στον κανονισμό (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου
                  13
               , όταν ζητούν τη συνδρομή αυτή·
            
            
               ι)ανταλλάσσει επιχειρησιακά δεδομένα με επιχειρησιακούς ενδιαφερομένους σύμφωνα με το άρθρο 13 του κανονισμού (ΕΚ) αριθ. 550/2004·
            
            
               ια)συλλέγει, ενοποιεί και αναλύει το σύνολο των δεδομένων που προσδιορίζονται στα παραρτήματα I έως ΙV και τα διαβιβάζει στην Επιτροπή, στον Οργανισμό και στον φορέα επανεξέτασης των επιδόσεων, εφόσον ζητηθούν.
            
            
               4.Ο διαχειριστής δικτύου ανταποκρίνεται σε συγκεκριμένα αιτήματα της Επιτροπής, των κρατών μελών ή του Οργανισμού για την παροχή πληροφοριών, συμβουλών, αναλύσεων ή για άλλες ανάλογες επικουρικές εργασίες που σχετίζονται με τις διάφορες λειτουργίες.
            
            
               Άρθρο 8
            
            
               Σχέδιο στρατηγικής δικτύου
            
            
               1.Ο διαχειριστής δικτύου καταρτίζει και επικαιροποιεί το σχέδιο στρατηγικής δικτύου, σε συνοχή με το γενικό πρόγραμμα ATM και με συνεργατική λήψη αποφάσεων. Το σχέδιο στρατηγικής δικτύου καθοδηγεί τη μακροπρόθεσμη ανάπτυξη του δικτύου, είναι ευθυγραμμισμένο με τις περιόδους αναφοράς του μηχανισμού επιδόσεων και καλύπτει τη θητεία του διαχειριστή δικτύου.
            
            
               2.Το σχέδιο στρατηγικής δικτύου καταρτίζεται βάσει του υποδείγματος που παρατίθεται στο παράρτημα V. Υιοθετείται από το συμβούλιο διαχείρισης δικτύου και εγκρίνεται από την Επιτροπή έπειτα από διαβούλευση με τα κράτη μέλη.
            
            
               3.Στόχος του σχεδίου στρατηγικής δικτύου είναι η επίτευξη των στόχων επιδόσεων των λειτουργιών δικτύου που προβλέπονται στον μηχανισμό επιδόσεων.
            
            
               4.Το σχέδιο στρατηγικής δικτύου επικαιροποιείται τουλάχιστον 12 μήνες πριν από την έναρξη κάθε περιόδου αναφοράς.
            
            
               Άρθρο 9
            
            
               Σχέδιο λειτουργιών δικτύου
            
         
         
            
               1.Ο διαχειριστής δικτύου καταρτίζει αναλυτικό σχέδιο λειτουργιών δικτύου, σε συνεργασία με τους επιχειρησιακούς ενδιαφερομένους για τη βραχυπρόθεσμη και μεσοπρόθεσμη υλοποίηση του σχεδίου στρατηγικής δικτύου σε επιχειρησιακό επίπεδο με συνεργατική λήψη αποφάσεων.
            
            
               2.Το σχέδιο λειτουργιών δικτύου καλύπτει τα ημερολογιακά έτη της περιόδου αναφοράς και των ετήσιων περιόδων, καθώς και τα επιχειρησιακά μέτρα για τις περιόδους αυτές.
            
            
               3.Το σχέδιο λειτουργιών δικτύου περιλαμβάνει τις πληροφορίες που καθορίζονται στο παράρτημα VI. Το σχέδιο λειτουργιών δικτύου εγκρίνεται από το συμβούλιο διαχείρισης δικτύου.
            
            
               4.Το σχέδιο λειτουργιών δικτύου περιλαμβάνει ιδίως:
            
            
               α)τις απαιτήσεις επιχειρησιακών επιδόσεων του δικτύου και τις τοπικές τιμές αναφοράς των καθυστερήσεων ATFM με σκοπό τη συμβολή στην επίτευξη των στόχων επιδόσεων σε κλίμακα Ένωσης· 
            
            
               β)τα επιχειρησιακά μέτρα που συμβάλλουν στην επίτευξη των στόχων επιδόσεων σε κλίμακα Ένωσης και των στόχων τοπικών επιδόσεων στον μηχανισμό επιδόσεων για τα ημερολογιακά έτη της περιόδου αναφοράς και τις ετήσιες, εποχικές, εβδομαδιαίες και ημερήσιες περιόδους, λαμβανομένων υπόψη της πρόσφατης πρόγνωσης της κυκλοφορίας και των εξελίξεών της.
            
            
               5.Το σχέδιο λειτουργιών δικτύου περιλαμβάνει επιχειρησιακά μέτρα που αφορούν το σύνολο των λειτουργιών δικτύου και των στρατιωτικών απαιτήσεων, εφόσον οι εν λόγω απαιτήσεις επιβάλλονται από τα κράτη μέλη. Τα εν λόγω επιχειρησιακά μέτρα καθορίζονται με συνεργατική λήψη αποφάσεων και η αμοιβαία συνοχή τους αξιολογείται από τον διαχειριστή δικτύου.
            
            
               6.Εάν ο διαχειριστής δικτύου εντοπίσει επιχειρησιακούς περιορισμούς και σημεία συμφόρησης που εμποδίζουν την επίτευξη των στόχων επιδόσεων σε κλίμακα τοπική και Ένωσης, προτείνει πρόσθετα επιχειρησιακά μέτρα. Τα εν λόγω μέτρα καθορίζονται με συνεργατική λήψη αποφάσεων.
            
            
               7.Οι πάροχοι υπηρεσιών αεροναυτιλίας και οι φορείς εκμετάλλευσης αερολιμένων διασφαλίζουν ότι τα οικεία σχέδια συνάδουν με το σχέδιο λειτουργιών δικτύου και υλοποιούν τα επιχειρησιακά μέτρα που αναφέρονται στην παράγραφο 4 στοιχείο β).
            
            
               8.Ο διαχειριστής δικτύου επικαιροποιεί το σχέδιο λειτουργιών δικτύου όποτε κρίνεται απαραίτητο και τουλάχιστον κάθε έξι μήνες.
            
            
               Άρθρο 10
            
            
               Διορθωτικά μέτρα 
            
            
               1.Εάν δεν επιτευχθούν τα επίπεδα επιδόσεων που έχουν συμφωνηθεί με συνεργατική λήψη αποφάσεων ή εάν τα επιχειρησιακά μέτρα που αναφέρονται στο άρθρο 9 παράγραφος 4 στοιχείο β) δεν υλοποιηθούν, ο διαχειριστής δικτύου προτείνει, στο πλαίσιο εκτέλεσης των καθηκόντων του και με την επιφύλαξη των αρμοδιοτήτων των κρατών μελών, διορθωτικά μέτρα τα οποία πρέπει να ληφθούν από τους επιχειρησιακούς ενδιαφερομένους. Εν προκειμένω, διαβουλεύεται πρώτα με τους επιχειρησιακούς ενδιαφερομένους που θίγονται από τα εν λόγω μέτρα και, στη συνέχεια, υποβάλλει την πρόταση διορθωτικών μέτρων προς συζήτηση στην ομάδα εργασίας για τις λειτουργίες που αναφέρεται στο άρθρο 18 παράγραφος 2 και, τέλος, λαμβάνει την έγκριση του συμβουλίου διαχείρισης δικτύου σχετικά με την πρόταση διορθωτικών μέτρων. Οι επιχειρησιακοί ενδιαφερόμενοι που θίγονται από τα εν λόγω μέτρα τα εφαρμόζουν ή ενημερώνουν το συμβούλιο διαχείρισης δικτύου για τους λόγους για τους οποίους δεν τα εφαρμόζουν.
            
            
               2.Ο διαχειριστής δικτύου ενημερώνει τα κράτη μέλη και την εθνική εποπτική αρχή που είναι αρμόδια για την εποπτεία του επιχειρησιακού ενδιαφερόμενου τον οποίο αφορούν τα διορθωτικά μέτρα σχετικά με το περιεχόμενο του μέτρου και με κάθε πτυχή που συνδέεται με αλλαγές στις επιχειρησιακές επιδόσεις.
            
            
               3.Τα κράτη μέλη ενημερώνουν χωρίς αδικαιολόγητη καθυστέρηση την Επιτροπή και τον διαχειριστή δικτύου σε περίπτωση που οι αρμοδιότητές τους εμποδίζουν την εφαρμογή των διορθωτικών μέτρων ή που η εφαρμογή τους οδηγεί σε ασυνέπειες με τα σχέδια επιδόσεων.
            
            
               4.Ο διαχειριστής δικτύου καταρτίζει και διατηρεί επικαιροποιημένο μητρώο των επιχειρησιακών μέτρων και των διορθωτικών μέτρων που δεν εφαρμόστηκαν από τους επιχειρησιακούς ενδιαφερομένους, καθώς και των λόγων που εμποδίζουν την εφαρμογή τους, και ενημερώνει σχετικά την Επιτροπή.
            
            
               Άρθρο 11
            
            
               Σχέσεις με τους επιχειρησιακούς ενδιαφερομένους
            
            
               1.Για την παρακολούθηση και τη βελτίωση των συνολικών επιδόσεων του δικτύου, ο διαχειριστής δικτύου συνάπτει κατάλληλες ρυθμίσεις εργασίας με τους επιχειρησιακούς ενδιαφερομένους σύμφωνα με το άρθρο 17.
            
            
               2.Ο διαχειριστής δικτύου και οι επιχειρησιακοί ενδιαφερόμενοι συντονίζουν την ανάπτυξη και την εγκατάσταση των εργαλείων και των συστημάτων που είναι αναγκαία για την εκπλήρωση των απαιτήσεων του άρθρου 3 παράγραφος 2 όσον αφορά την εκτέλεση των λειτουργιών δικτύου.
            
         
         
            
               3.Οι επιχειρησιακοί ενδιαφερόμενοι διασφαλίζουν ότι τα επιχειρησιακά μέτρα που υλοποιούνται σε επίπεδο τοπικό ή λειτουργικού τμήματος του εναέριου χώρου είναι συμβατά με τα μέτρα που καθορίζονται με συνεργατική λήψη αποφάσεων.
            
            
               4.Οι επιχειρησιακοί ενδιαφερόμενοι παρέχουν στον διαχειριστή δικτύου τα σχετικά δεδομένα που αναφέρονται στα παραρτήματα I έως VΙ, συμμορφούμενοι με τις προθεσμίες και τις απαιτήσεις που έχουν καθοριστεί με συνεργατική λήψη αποφάσεων.
            
            
               Άρθρο 12
            
            
               Σχέσεις με τα κράτη μέλη
            
            
               1.Κατά την εκτέλεση των καθηκόντων του, ο διαχειριστής δικτύου λαμβάνει δεόντως υπόψη τις αρμοδιότητες των κρατών μελών όσον αφορά τα κυριαρχικά δικαιώματά τους επί του εναέριου χώρου τους και σε θέματα δημόσιας τάξης, δημόσιας ασφάλειας και άμυνας.
            
            
               2.Τα κράτη μέλη παραμένουν αρμόδια όσον αφορά τη λεπτομερή ανάπτυξη, έγκριση και δημιουργία των δομών εναέριου χώρου για τον εναέριο χώρο της αρμοδιότητάς τους. 
            
            
               3.Όταν οι αρχές κρατών μελών συμμετέχουν σε επιχειρησιακά ζητήματα που σχετίζονται με τις λειτουργίες δικτύου, ιδίως τον συντονισμό των περιορισμένων πόρων που αναφέρονται στο άρθρο 1 παράγραφος 2 στοιχείο γ), ο διαχειριστής δικτύου διαβουλεύεται με αυτές στο πλαίσιο της διαδικασίας συνεργατικής λήψης αποφάσεων και οι εν λόγω αρχές εφαρμόζουν τα αποτελέσματα που προκύπτουν από αυτή τη διαδικασία σε εθνικό επίπεδο. 
            
            
               Άρθρο 13
            
            
               Σχέσεις με τα λειτουργικά τμήματα εναέριου χώρου
            
            
               1.Ο διαχειριστής δικτύου συνεργάζεται και συντονίζεται στενά με τους παρόχους υπηρεσιών αεροναυτιλίας σε επίπεδο λειτουργικών τμημάτων του εναέριου χώρου, ιδίως όσον αφορά τον στρατηγικό σχεδιασμό και την τακτική καθημερινή ροή και διαχείριση της χωρητικότητας.
            
            
               2.Ο διαχειριστής δικτύου καθορίζει, σε στενή συνεργασία με τους παρόχους υπηρεσιών αεροναυτιλίας σε επίπεδο λειτουργικών τμημάτων του εναέριου χώρου, εναρμονισμένες μεθόδους, διαδικασίες και διεπαφές για τη διευκόλυνση της επιχειρησιακής διασύνδεσης μεταξύ των λειτουργικών τμημάτων εναέριου χώρου.
            
            
               3.Τα κράτη μέλη που συνεργάζονται σε λειτουργικό τμήμα εναέριου χώρου προσπαθούν να διαμορφώσουν ενοποιημένες απόψεις σχετικά με τα στρατηγικά ζητήματα των λειτουργιών δικτύου που αναφέρονται στο άρθρο 21 παράγραφος 2.
            
            
               4.Οι πάροχοι υπηρεσιών αεροναυτιλίας που συνεργάζονται σε λειτουργικό τμήμα εναέριου χώρου καταβάλλουν προσπάθειες να διαμορφώσουν ενοποιημένες απόψεις για την υποστήριξη της συνεργατικής λήψης αποφάσεων.
            
            
               Άρθρο 14
            
            
               Συνεργασία πολιτικού και στρατιωτικού τομέα
            
            
               1.Τα κράτη μέλη διασφαλίζουν την ενδεδειγμένη συμμετοχή των εθνικών στρατιωτικών αρχών σε όλες τις δραστηριότητες που σχετίζονται με την εκτέλεση των λειτουργιών δικτύου.
            
            
               2.Τα κράτη μέλη διασφαλίζουν την ενδεδειγμένη εκπροσώπηση των στρατιωτικών παρόχων υπηρεσιών αεροναυτιλίας και των στρατιωτικών χρηστών του εναέριου χώρου στη διαδικασία διαβούλευσης και στις ρυθμίσεις εργασίας που καθορίζει ο διαχειριστής δικτύου.
            
            
               3.Ο διαχειριστής δικτύου διασφαλίζει ότι υπάρχουν κατάλληλες ρυθμίσεις προκειμένου να καθίσταται δυνατός και να υποστηρίζεται ο συντονισμός του με τις εθνικές στρατιωτικές αρχές και άλλα σχετικά στρατιωτικά όργανα, μεταξύ των οποίων ο Ευρωπαϊκός Οργανισμός Άμυνας (EDA). Το εύρος του συντονισμού αυτού καλύπτει όλες τις πτυχές που σχετίζονται με την εκτέλεση των λειτουργιών δικτύου οι οποίες έχουν επιπτώσεις στις στρατιωτικές δραστηριότητες.
            
            
               4.Οι λειτουργίες σχεδιασμού του ευρωπαϊκού δικτύου διαδρομών (ERND) και διαχείρισης της ροής της εναέριας κυκλοφορίας (ATFM) εκτελούνται χωρίς να θίγονται οι δεσμεύσεις ή οι περιορισμοί του εναέριου χώρου για αποκλειστική ή ειδική χρήση από τα κράτη μέλη. Ο διαχειριστής δικτύου προάγει και συντονίζει τη διαθεσιμότητα διαδρομών υπό όρους που διέρχονται από αυτούς τους όγκους και διευκολύνει τη συνεκτίμηση των απαιτήσεων στρατιωτικής φύσης και των αντιδράσεων στη διαχείριση κρίσεων.
            
            
               ΚΕΦΑΛΑΙΟ III
            
         
         
            
               ΔΙΑΚΥΒΕΡΝΗΣΗ ΤΩΝ ΛΕΙΤΟΥΡΓΙΩΝ ΔΙΚΤΥΟΥ
            
            
               Άρθρο 15
            
            
               Συνεργατική λήψη αποφάσεων
            
            
               1.Τα κράτη μέλη και οι επιχειρησιακοί ενδιαφερόμενοι εκτελούν τις λειτουργίες δικτύου με την υποστήριξη του διαχειριστή δικτύου μέσω συνεργατικής λήψης αποφάσεων η οποία περιλαμβάνει τα ακόλουθα στοιχεία:
            
            
               α)τη διαδικασία διαβούλευσης που προβλέπεται στο άρθρο 16·
            
            
               β)λεπτομερείς ρυθμίσεις εργασίας και επιχειρησιακές διαδικασίες, όπως προβλέπεται στο άρθρο 17.
            
            
               2.Ο διαχειριστής δικτύου επικουρεί το συμβούλιο διαχείρισης δικτύου στην έγκριση μέτρων που σχετίζονται με τη διακυβέρνηση των λειτουργιών δικτύου, όπως προβλέπεται στο άρθρο 18.
            
            
               3.Όταν τα μέτρα που λαμβάνει ο διαχειριστής δικτύου αμφισβητούνται από έναν ή περισσότερους επιχειρησιακούς ενδιαφερομένους, ο διαχειριστής δικτύου παραπέμπει το θέμα στο συμβούλιο διαχείρισης δικτύου προς επίλυση.
            
            
               Άρθρο 16
            
            
               Διαδικασία διαβούλευσης
            
            
               1.Ο διαχειριστής δικτύου καθιερώνει διαδικασία κατάλληλης και τακτικής διαβούλευσης με τα ενδιαφερόμενα μέρη που αναφέρονται στο άρθρο 1 παράγραφος 3.
            
            
               2.Η διαβούλευση καλύπτει τις λεπτομερείς ρυθμίσεις εργασίας και επιχειρησιακές διαδικασίες που προβλέπονται στο άρθρο 17, το σχέδιο στρατηγικής δικτύου, το σχέδιο λειτουργιών δικτύου και το σχέδιο επιδόσεων του δικτύου, καθώς και την πρόοδο της υλοποίησης των σχεδίων, τις εκθέσεις προς την Επιτροπή και τα επιχειρησιακά ζητήματα.
            
            
               3.Ο διαχειριστής δικτύου προσαρμόζει τη διαδικασία διαβούλευσης στις ανάγκες των επιμέρους λειτουργιών δικτύου. Προκειμένου να διασφαλιστεί η δυνατότητα αντιμετώπισης ρυθμιστικών ζητημάτων, οι αρχές των κρατών μελών συμμετέχουν όποτε απαιτείται.
            
            
               4.Εφόσον οι επιχειρησιακοί ενδιαφερόμενοι θεωρούν ότι οι απόψεις τους σε συγκεκριμένο θέμα δεν ελήφθησαν δεόντως υπόψη, αρχικά το ζήτημα παραπέμπεται στον διαχειριστή δικτύου για περαιτέρω εξέταση. Εφόσον το θέμα δεν είναι δυνατόν να επιλυθεί με τον τρόπο αυτό, παραπέμπεται προς επίλυση στο συμβούλιο διαχείρισης δικτύου.
            
            
               Άρθρο 17
            
            
               Ρυθμίσεις εργασίας και επιχειρησιακές διαδικασίες
            
            
               1.Ο διαχειριστής δικτύου καθορίζει λεπτομερείς ρυθμίσεις εργασίας με τους επιχειρησιακούς ενδιαφερομένους, τα κράτη μέλη, τις τρίτες χώρες κατά το άρθρο 24 παράγραφος 1 και τις συνδεδεμένες χώρες, κατά περίπτωση, καθώς και επιχειρησιακές διαδικασίες για τη διευθέτηση προγραμματισμού και επιχειρησιακών πτυχών που σχετίζονται με την εκτέλεση των λειτουργιών δικτύου, λαμβανόμενων ιδίως υπόψη της ιδιαίτερων χαρακτηριστικών και των απαιτήσεων των επιμέρους λειτουργιών δικτύου, όπως προβλέπονται στα παραρτήματα I έως IV.
            
            
               2.Ο διαχειριστής δικτύου μεριμνά ώστε οι λεπτομερείς ρυθμίσεις εργασίας και οι επιχειρησιακές διαδικασίες να περιλαμβάνουν κανόνες κοινοποίησης στα ενδιαφερόμενα μέρη που αναφέρονται στο άρθρο 1 παράγραφος 3 των διορθωτικών μέτρων που προκύπτουν με συνεργατική λήψη αποφάσεων.
            
            
               3.Οι εν λόγω λεπτομερείς ρυθμίσεις εργασίας και επιχειρησιακές διαδικασίες συμμορφώνονται με τις απαιτήσεις διαχωρισμού της παροχής υπηρεσιών από τα ρυθμιστικά θέματα, οι οποίες προβλέπονται στο άρθρο 4 παράγραφος 2 του κανονισμού (ΕΚ) αριθ. 549/2004.
            
            
               Άρθρο 18
            
         
         
            
               Συμβούλιο διαχείρισης δικτύου
            
            
               1.Το συμβούλιο διαχείρισης δικτύου έχει ως αρμοδιότητες:
            
            
               α)να αποδέχεται το προσχέδιο στρατηγικής δικτύου·
            
            
               β)να εγκρίνει τα σχέδια λειτουργιών δικτύου·
            
            
               γ)να εγκρίνει τις προτάσεις διορθωτικών μέτρων που αναφέρονται στο άρθρο 10·
            
            
               δ)να εγκρίνει τις προδιαγραφές των διαδικασιών διαβούλευσης, καθώς και τις λεπτομερείς ρυθμίσεις εργασίας και επιχειρησιακές διαδικασίες για τις λειτουργίες δικτύου που αναφέρονται στα άρθρα 15 και 17 και τη διαδικασία μετεπιχειρησιακής προσαρμογής που αναφέρεται στο άρθρο 7 παράγραφος 2 στοιχείο η)·
            
            
               ε)να εγκρίνει τον εσωτερικό κανονισμό της ευρωπαϊκής μονάδας συντονισμού αεροπορικών κρίσεων που προβλέπεται στο άρθρο 19 παράγραφος 5 και το πρόγραμμα εργασιών της·
            
            
               στ)να παρακολουθεί την πρόοδο της υλοποίησης του στρατηγικού σχεδίου δικτύου, του σχεδίου λειτουργιών δικτύου και του σχεδίου επιδόσεων του δικτύου που αναφέρεται στο άρθρο 7 παράγραφος 2 στοιχείο β) και να αντιμετωπίζει τυχόν αποκλίσεις από τα αρχικά σχέδια·
            
            
               ζ)να παρακολουθεί την πορεία της διαδικασίας διαβούλευσης με τους επιχειρησιακούς ενδιαφερομένους·
            
            
               η)να παρακολουθεί τις δραστηριότητες που σχετίζονται με τη διαχείριση των λειτουργιών δικτύου και την εκτέλεση των καθηκόντων του διαχειριστή δικτύου, συμπεριλαμβανομένης της ποιότητας των υπηρεσιών που παρέχει ο διαχειριστής δικτύου στους επιχειρησιακούς ενδιαφερομένους·
            
            
               θ)να παρακολουθεί τις δραστηριότητες του διαχειριστή δικτύου που σχετίζονται με κρίσεις δικτύου·
            
            
               ι)να εγκρίνει την ετήσια έκθεση που αναφέρεται στο άρθρο 22 παράγραφος 3·
            
            
               ια)να αντιμετωπίζει τα ζητήματα που αναφέρονται στο άρθρο 15 παράγραφος 3 και στο άρθρο 16 παράγραφος 4, τα οποία δεν έχουν επιλυθεί σε επίπεδο επιμέρους λειτουργιών δικτύου·
            
            
               ιβ)να αποδέχεται τον ετήσιο προϋπολογισμό του διαχειριστή δικτύου·
            
            
               ιγ)να εγκρίνει τον εσωτερικό κανονισμό του συμβουλίου·
            
            
               ιδ)να εγκρίνει το πρόγραμμα εργασιών που αναφέρεται στο άρθρο 7 παράγραφος 1 στοιχείο ι) και να παρακολουθεί την εκτέλεσή του·
            
            
               ιε)να αποδέχεται το σχέδιο επιδόσεων του δικτύου που αναφέρεται στο άρθρο 7 παράγραφος 2 στοιχείο β)·
            
            
               ιστ)να γνωμοδοτεί σχετικά με πιθανές πρόσθετες λειτουργίες που ενδέχεται να ανατεθούν στον διαχειριστή δικτύου κατ’ εφαρμογή του άρθρου 6 παράγραφος 3 ή του άρθρου 6 παράγραφος 4 στοιχείο γ) του κανονισμού (ΕΚ) αριθ. 551/2004·
            
            
               ιζ)να παρέχει συστάσεις για τους σκοπούς της παρακολούθησης των επιδόσεων των υποδομών που αναφέρονται στο άρθρο 7 παράγραφος 3 στοιχείο ζ), συμπεριλαμβανομένων των αντίστοιχων αναλύσεων κόστους/οφέλους·
            
            
               ιη)να γνωμοδοτεί σχετικά με την εκπόνηση και την παροχή των κοινών υπηρεσιών υποστήριξης του δικτύου που αναφέρονται στο άρθρο 7 παράγραφος 3 στοιχείο η), καθώς και με τις αντίστοιχες αναλύσεις κόστους/οφέλους·
            
         
         
            
               ιθ)να εγκρίνει τις ρυθμίσεις συνεργασίας που αναφέρονται στο άρθρο 7 παράγραφος 1 στοιχείο ιβ), στο άρθρο 7 παράγραφος 3 στοιχείο στ) και στο άρθρο 24·
            
            
               κ)να γνωμοδοτεί σχετικά με τον διορισμό του διαχειριστή δικτύου, όπως αναφέρεται στο άρθρο 4 παράγραφος 4 στοιχείο ζ)·
            
            
               2.Το συμβούλιο διαχείρισης δικτύου συστήνει ομάδες εργασίας για να το επικουρούν στις εργασίες του, και ιδίως ομάδα εργασίας για τις λειτουργίες, απαρτιζόμενη από τους διευθυντές λειτουργιών των επιχειρησιακών ενδιαφερομένων.
            
            
               3.Μέλη του συμβουλίου διαχείρισης δικτύου με δικαίωμα ψήφου είναι:
            
            
               α)ένας εκπρόσωπος των παρόχων υπηρεσιών αεροναυτιλίας ανά λειτουργικό τμήμα εναέριου χώρου το οποίο έχει καθοριστεί ή βρίσκεται στη φάση καθορισμού του, με συνολικό αριθμό τεσσάρων ψήφων για όλους τους παρόχους υπηρεσιών αεροναυτιλίας·
            
            
               β)τέσσερις εκπρόσωποι εμπορικών ή μη εμπορικών πολιτικών χρηστών του εναέριου χώρου·
            
            
               γ)δύο εκπρόσωποι των φορέων εκμετάλλευσης αερολιμένων·
            
            
               δ)
                     δύο εκπρόσωποι των στρατιωτικών παρόχων υπηρεσιών αεροναυτιλίας και χρηστών του εναέριου χώρου.
            
            
               4.Μέλη του συμβουλίου διαχείρισης δικτύου χωρίς δικαίωμα ψήφου είναι:
            
            
               α)ο πρόεδρος του συμβουλίου διαχείρισης δικτύου·
            
            
               β)ένας εκπρόσωπος της Επιτροπής·
            
            
               γ)ο διαχειριστής δικτύου, όπως αναφέρεται στο άρθρο 4 παράγραφος 4 στοιχείο ζ)·
            
            
               δ)ο πρόεδρος της ομάδας εργασίας για τις λειτουργίες που αναφέρεται στην παράγραφο 2·
            
            
               ε)δύο εκπρόσωποι των παρόχων υπηρεσιών αεροναυτιλίας των συνδεδεμένων χωρών που συμβάλλουν στις εργασίες του διαχειριστή δικτύου·
            
            
               στ)ένας εκπρόσωπος του Eurocontrol.
            
            
               5.Για όλα τα μέλη του συμβουλίου διαχείρισης δικτύου προβλέπονται αναπληρωματικά μέλη.
            
            
               6.Η Επιτροπή διορίζει τον πρόεδρο του συμβουλίου διαχείρισης δικτύου με κριτήριο την τεχνική επάρκεια και την εμπειρογνωσία του και κατόπιν πρότασης των μελών του συμβουλίου διαχείρισης δικτύου με δικαίωμα ψήφου. Διορίζει επίσης δύο αντιπροέδρους τους οποίους επιλέγει από τα μέλη με δικαίωμα ψήφου.
            
            
               7.Η Επιτροπή διορίζει τα μέλη με δικαίωμα ψήφου και τους αναπληρωτές τους που αναφέρονται στην παράγραφο 3 στοιχείο α) κατόπιν προτάσεων των οργανισμών τους. Η Επιτροπή διορίζει τα μέλη με δικαίωμα ψήφου και τους αναπληρωτές τους που αναφέρονται στην παράγραφο 3 στοιχεία β) και γ) κατόπιν προτάσεων των αντίστοιχων ευρωπαϊκών φορέων εκπροσώπησής τους. Η Επιτροπή διορίζει τα μέλη με δικαίωμα ψήφου και τους αναπληρωτές τους που αναφέρονται στην παράγραφο 3 στοιχείο δ) κατόπιν προτάσεων του Ευρωπαϊκού Οργανισμού Άμυνας (ΕΟΑ). Η Επιτροπή διορίζει τα μέλη χωρίς δικαίωμα ψήφου που αναφέρονται στην παράγραφο 4 στοιχείο ε) κατόπιν προτάσεων του Eurocontrol, βάσει συστήματος εκ περιτροπής, ώστε κάθε συνδεδεμένη χώρα να έχει τη δυνατότητα να διορίζεται εκ περιτροπής, και σύμφωνα με τις επιχειρησιακές ανάγκες τη χρονική στιγμή του διορισμού.
            
            
               8.Η Επιτροπή μπορεί να ορίζει ως συμβούλους παρατηρητές και ανεξάρτητους εμπειρογνώμονες οι οποίοι υπηρετούν υπό την προσωπική τους ιδιότητα και αντιπροσωπεύουν μεγάλο εύρος ειδικοτήτων οι οποίες περιλαμβάνουν τις λειτουργίες δικτύου.
            
            
               9.Τα μέλη που αναφέρονται στην παράγραφο 4 στοιχεία α) και β) έχουν το δικαίωμα απόρριψης προτάσεων οι οποίες έχουν επιπτώσεις:
            
         
         
            
               α)στη συμβατότητα δραστηριοτήτων του συμβουλίου διαχείρισης δικτύου με τους σκοπούς και τους στόχους του παρόντος κανονισμού·
            
            
               β)στην αμεροληψία και την ισονομία κατά την εκτέλεση των λειτουργιών δικτύου.
            
            
               10.Οι αποφάσεις που αναφέρονται στην παράγραφο 1 στοιχεία α) έως ε), ι), ιβ) έως ιε) και ιθ) εγκρίνονται από το συμβούλιο διαχείρισης δικτύου με απλή πλειοψηφία των μελών του που έχουν δικαίωμα ψήφου.
            
            
               11.Το συμβούλιο διαχείρισης δικτύου συγκαλείται από τον πρόεδρό του. Το συμβούλιο συνεδριάζει τακτικά τουλάχιστον τρεις φορές ετησίως. Επιπλέον, συνεδριάζει κατόπιν αιτήματος του προέδρου ή της Επιτροπής. Ο διαχειριστής δικτύου παρέχει γραμματειακή υποστήριξη στο συμβούλιο διαχείρισης δικτύου και στον πρόεδρο.
            
            
               12.Ο διαχειριστής δικτύου παρέχει τους πόρους που απαιτούνται για τη σύσταση και τη λειτουργία του συμβουλίου διαχείρισης δικτύου και των ομάδων εργασίας του.
            
            
               ΚΕΦΑΛΑΙΟ IV
            
            
               ΔΙΑΧΕΙΡΙΣΗ ΚΡΙΣΕΩΝ ΔΙΚΤΥΟΥ
            
            
               Άρθρο 19
            
            
               Ευρωπαϊκή μονάδα συντονισμού αεροπορικών κρίσεων
            
            
               1.Η διαχείριση κρίσεων δικτύου υποστηρίζεται με τη σύσταση της ευρωπαϊκής μονάδας συντονισμού αεροπορικών κρίσεων (EACCC). Η EACCC συμβάλλει, με τις εργασίες της, στον συντονισμό των αντιδράσεων στις κρίσεις δικτύου.
            
            
               2.Μόνιμα μέλη της EACCC είναι ένας εκπρόσωπος από καθένα από τα εξής:
            
            
               α)κράτος μέλος που έλαβε εντολή για τους σκοπούς αυτούς από όλα τα κράτη μέλη·
            
            
               β)την Επιτροπή·
            
            
               γ)τον Οργανισμό·
            
            
               δ)τον Eurocontrol·
            
            
               ε)τον διαχειριστή δικτύου·
            
            
               στ)τον στρατιωτικό τομέα·
            
            
               ζ)τους παρόχους υπηρεσιών αεροναυτιλίας·
            
            
               η)τους φορείς εκμετάλλευσης αερολιμένων· 
            
            
               θ)τους χρήστες του εναέριου χώρου. 
            
         
         
            
               Η Επιτροπή διορίζει τα εν λόγω μέλη και τους αναπληρωτές τους. Ο διορισμός γίνεται κατόπιν πρότασης:
            
            
               (1)των κρατών μελών στην περίπτωση που αναφέρεται στο πρώτο εδάφιο στοιχείο α)·
            
            
               (2)του Οργανισμού, του Eurocontrol και του διαχειριστή δικτύου στην περίπτωση που αναφέρεται στο πρώτο εδάφιο στοιχεία γ), δ) και ε), ανάλογα με την περίπτωση·
            
            
               (3)του Ευρωπαϊκού Οργανισμού Άμυνας στην περίπτωση που αναφέρεται στο πρώτο εδάφιο στοιχείο στ)·
            
            
               (4)των αντίστοιχων φορέων εκπροσώπησης στην περίπτωση που αναφέρεται στο πρώτο εδάφιο στοιχεία ζ), η) και θ)·
            
            
               3.Κάθε κράτος μέλος ορίζει ένα σημείο επαφής (κρατικό σημείο επαφής) και έναν αναπληρωτή στην EACCC και διευκολύνει την πρόσβασή τους στις σημαντικές πληροφορίες όχι μόνον του τομέα της αεροπορίας που διαθέτουν οι εθνικές δομές διαχείρισης κρίσεων. Τα κρατικά σημεία επαφής εκτελούν τα καθήκοντά τους σύμφωνα με τον εσωτερικό κανονισμό της EACCC.
            
            
               4.Η EACCC μπορεί να επιτρέψει τη συμμετοχή, κατά περίπτωση, εμπειρογνωμόνων ανάλογα με τη φύση της εκάστοτε κρίσης, προκειμένου να τη συνδράμουν στη διαμόρφωση αντιδράσεων στη διαχείριση κρίσεων.
            
            
               5.Η EACCC συντάσσει και υποβάλλει προς έγκριση στο συμβούλιο διαχείρισης δικτύου τον εσωτερικό κανονισμό της και τις τροποποιήσεις του, σύμφωνα με το άρθρο 18 παράγραφος 1 στοιχείο ε). 
            
            
               6.Ο διαχειριστής δικτύου παρέχει τους πόρους που απαιτούνται για τη σύσταση και τη λειτουργία της EACCC.
            
            
               Άρθρο 20
            
            
               Αρμοδιότητες του διαχειριστή δικτύου
            
            
               Ο διαχειριστής δικτύου, όταν είναι αναγκαίο με την υποστήριξη της EACCC:
            
            
               α)συντονίζει τις αντιδράσεις στις κρίσεις δικτύου, διασφαλίζοντας τη στενή συνεργασία με τις αντίστοιχες δομές των κρατών μελών·
            
            
               β)στηρίζει την ενεργοποίηση και τον συντονισμό των σχεδίων αντιμετώπισης απρόοπτων καταστάσεων σε επίπεδο κρατών μελών, ιδίως μέσω του δικτύου κρατικών σημείων επαφής·
            
            
               γ)καταρτίζει μέτρα μετριασμού των επιπτώσεων σε επίπεδο δικτύου ώστε να διασφαλίζεται η έγκαιρη αντίδραση σε κρίση δικτύου με σκοπό την προστασία του δικτύου και τη συνεχή και ασφαλή λειτουργία του. Για τον σκοπό αυτό, ο διαχειριστής δικτύου, με ανεξαρτησία:
            
            
               i)παρακολουθεί την κατάσταση του δικτύου όσον αφορά κρίσεις δικτύου σε 24ωρη βάση·
            
            
               ii)διασφαλίζει την αποτελεσματική διαχείριση πληροφοριών και την επικοινωνία, με τη διάδοση επακριβών, επίκαιρων και συνεπών δεδομένων για την υποστήριξη των κρατών μελών και των επιχειρησιακών ενδιαφερομένων στις αποφάσεις τους σχετικά με τον τρόπο ανάκαμψης από κρίσεις δικτύου και/ή μετριασμού των επιπτώσεών τους στο δίκτυο·
            
            
               iii)διευκολύνει την οργανωμένη συλλογή και κεντρική αποθήκευση αυτών των δεδομένων·
            
            
               δ)αναφέρει, κατά περίπτωση, στην Επιτροπή, στον Οργανισμό ή στα κράτη μέλη, τυχόν δυνατότητες πρόσθετης υποστήριξης με σκοπό τον μετριασμό των επιπτώσεων της κρίσης δικτύου, συμπεριλαμβανομένης της ανάπτυξης επαφών με φορείς εκμετάλλευσης άλλων μέσων μεταφοράς οι οποίοι μπορεί να προσδιορίσουν και να υλοποιήσουν συνδυασμένες λύσεις·
            
            
               ε)παρακολουθεί και υποβάλλει εκθέσεις στην EACCC σχετικά με την ανάκαμψη του δικτύου σε κανονική λειτουργία και την ανθεκτικότητά του·
            
         
         
            
               στ)διοργανώνει, διευκολύνει και να εκτελεί συμφωνημένο πρόγραμμα ασκήσεων προσομοίωσης κρίσης δικτύου με τη συμμετοχή κρατών μελών και επιχειρησιακών ενδιαφερομένων με σκοπό την πρόληψη πραγματικών κρίσεων δικτύου·
            
            
               ζ)καταρτίζει, εφαρμόζει και παρακολουθεί πρόγραμμα εργασιών και μητρώο επικινδυνότητας. 
            
            
               ΚΕΦΑΛΑΙΟ V
            
            
               ΔΙΑΒΟΥΛΕΥΣΕΙΣ ΜΕ ΤΑ ΚΡΑΤΗ ΜΕΛΗ, ΠΑΡΑΚΟΛΟΥΘΗΣΗ, ΥΠΟΒΟΛΗ ΕΚΘΕΣΕΩΝ ΚΑΙ ΕΠΙΒΛΕΨΗ
            
            
               Άρθρο 21
            
            
               Ενημέρωση των κρατών μελών και διαβουλεύσεις με αυτά
            
            
               1.Ο διαχειριστής δικτύου ενημερώνει τακτικά την Επιτροπή για την πρόοδο στην εκτέλεση των λειτουργιών δικτύου και τα μέτρα που λαμβάνονται. Η Επιτροπή ενημερώνει τα κράτη μέλη για την πρόοδο αυτή και τα εν λόγω μέτρα.
            
            
               2.Η Επιτροπή διαβουλεύεται με τα κράτη μέλη σχετικά με τα στρατηγικά ζητήματα των λειτουργιών δικτύου και λαμβάνει υπόψη την άποψή τους.
            
            
               Τα ζητήματα αυτά περιλαμβάνουν:
            
            
               α)τις συνολικές επιδόσεις του δικτύου·
            
            
               β)την εφαρμογή από τον διαχειριστή δικτύου των διορθωτικών μέτρων που αναφέρονται στο άρθρο 10·
            
            
               γ)τον διορισμό του προέδρου και των μελών του συμβουλίου διαχείρισης δικτύου·
            
            
               δ)το προσχέδιο στρατηγικής δικτύου και ιδίως τους στόχους του σχεδίου σε πρώιμο στάδιο·
            
            
               ε)το προσχέδιο επιδόσεων του δικτύου· 
            
            
               στ)το σχέδιο ετήσιου προϋπολογισμού του διαχειριστή δικτύου·
            
            
               ζ)την ετήσια έκθεση του διαχειριστή δικτύου·
            
            
               η)το σχέδιο εσωτερικού κανονισμού της EACCC·
            
            
               θ)τις προδιαγραφές για τις διαδικασίες διαβούλευσης και τις λεπτομερείς ρυθμίσεις εργασίας και επιχειρησιακές διαδικασίες που αναφέρονται στα άρθρα 16 και 17·
            
            
               ι)τα ζητήματα που αναφέρονται στο άρθρο 12 παράγραφος 3 τα οποία δεν έχουν επιλυθεί σε επίπεδο επιμέρους λειτουργιών δικτύου·
            
            
               ια)τις περιπτώσεις που αναφέρονται στο άρθρο 10 παράγραφος 3·
            
         
         
            
               ιβ)την αξιολόγηση που αναφέρεται στο άρθρο 5·
            
            
               ιγ)την ανάπτυξη και την παροχή, αφενός, καθηκόντων παρακολούθησης που αφορούν τις υποδομές διαχείρισης της εναέριας κυκλοφορίας / επικοινωνιών, πλοήγησης και επιτήρησης (ATM/CNS) και, αφετέρου, κοινών υπηρεσιών υποστήριξης δικτύου που αφορούν την εκτέλεση των λειτουργιών δικτύου, μεταξύ των οποίων είναι οι αντίστοιχες αναλύσεις κόστους/οφέλους και ο προϋπολογισμός·
            
            
               Η διαβούλευση σχετικά με το δεύτερο εδάφιο στοιχείο α) πραγματοποιείται σε τακτική βάση.
            
            
               Άρθρο 22
            
            
               Παρακολούθηση και εκθέσεις
            
            
               1.Ο διαχειριστής δικτύου καθορίζει διαδικασία συνεχούς παρακολούθησης όλων των ακόλουθων:
            
            
               α)των επιχειρησιακών επιδόσεων του δικτύου·
            
            
               β)των μέτρων που λαμβάνονται και των επιδόσεων που επιτυγχάνονται από τους επιχειρησιακούς ενδιαφερομένους και τα κράτη μέλη·
            
            
               γ)της αποτελεσματικότητας και της αποδοτικότητας της συνεργατικής λήψης αποφάσεων στην εκτέλεση καθεμίας από τις λειτουργίες·
            
            
               δ)της ποιότητας εξυπηρέτησης των επιχειρησιακών ενδιαφερομένων με τη χρήση ειδικών δεικτών.
            
            
               2.Η συνεχής παρακολούθηση αποσκοπεί στον εντοπισμό δυνητικής απόκλισης από το σχέδιο στρατηγικής δικτύου και το σχέδιο λειτουργιών δικτύου. Οι επιχειρησιακοί ενδιαφερόμενοι υποστηρίζουν τον διαχειριστή δικτύου σε αυτή τη διαδικασία με την παροχή δεδομένων. 
            
            
               3.Ο διαχειριστής δικτύου υποβάλλει ετησίως έκθεση στην Επιτροπή, στο συμβούλιο διαχείρισης δικτύου και στον Οργανισμό σχετικά με τα μέτρα που έλαβε για να εκπληρώσει τα καθήκοντά του, και διατυπώνει συστάσεις για την αντιμετώπιση ζητημάτων που αφορούν το δίκτυο. Η έκθεση έχει ως αντικείμενο τις επιμέρους λειτουργίες δικτύου, καθώς και τη συνολική κατάσταση του δικτύου και την υλοποίηση του στρατηγικού σχεδίου δικτύου, του σχεδίου λειτουργιών δικτύου και του σχεδίου επιδόσεων δικτύου, και την επίτευξη των στόχων του διαχειριστή δικτύου για τη διασφάλιση ποιοτικής εξυπηρέτησης των επιχειρησιακών ενδιαφερομένων. Η Επιτροπή διαβιβάζει την έκθεση στα κράτη μέλη.
            
            
               Άρθρο 23
            
            
               Επίβλεψη του διαχειριστή δικτύου
            
            
               Η Επιτροπή διασφαλίζει την επίβλεψη του διαχειριστή δικτύου, όσον αφορά τη συμμόρφωση με τις απαιτήσεις που περιλαμβάνονται στον παρόντα κανονισμό και στη λοιπή ενωσιακή νομοθεσία, ιδίως στον κανονισμό (ΕΚ) αριθ. 2150/2005 της Επιτροπής, [στους εκτελεστικούς κανονισμούς (ΕΕ) αριθ. 390/2013 και 391/2013 της Επιτροπής], στον εκτελεστικό κανονισμό (ΕΕ) αριθ. 409/2013 της Επιτροπής και στα κοινά έργα που εκπονούνται σύμφωνα με τον εν λόγω κανονισμό. Η Επιτροπή ενημερώνει τα κράτη μέλη σχετικά με τα αποτελέσματα της επίβλεψης.
            
            
               ΚΕΦΑΛΑΙΟ VI
            
            
               ΣΧΕΣΕΙΣ ΜΕ ΤΡΙΤΕΣ ΧΩΡΕΣ
            
            
               Άρθρο 24
            
            
               Συμμετοχή τρίτων χωρών στις εργασίες του διαχειριστή δικτύου 
            
            
               1.Τρίτες χώρες συμμετέχουν στις εργασίες του διαχειριστή δικτύου σύμφωνα με το ενωσιακό δίκαιο, με την επιφύλαξη συμφωνιών με την Ένωση και σύμφωνα με αυτές.
            
         
         
            
               2.Συνδεδεμένες χώρες και οι οικείοι επιχειρησιακοί ενδιαφερόμενοι μπορούν να συνεισφέρουν στις εργασίες του διαχειριστή δικτύου. 
            
            
               3.Ο διαχειριστής δικτύου μπορεί να συνάπτει ρυθμίσεις συνεργασίας με παρόχους υπηρεσιών αεροναυτιλίας εγκατεστημένους σε χώρες άλλες από εκείνες που αναφέρονται στις παραγράφους 1 και 2 εντός των περιοχών EUR, NAT, AFI και MID του ΔΟΠΑ, εφόσον οι εν λόγω χώρες συμμετέχουν σε λειτουργικό τμήμα εναέριου χώρου ή η συμμετοχή τους έχει άμεση επίπτωση στις επιδόσεις του δικτύου, και προκειμένου να εξασφαλίζεται κατάλληλη περιφερειακή διαλειτουργικότητα και συνδεσιμότητα. 
            
            
               4.Προκειμένου να βελτιωθούν η εκτέλεση των λειτουργιών δικτύου και οι επιδόσεις του δικτύου, ο διαχειριστής δικτύου μπορεί επίσης να συνάπτει ρυθμίσεις συνεργασίας με παρόχους υπηρεσιών αεροναυτιλίας εγκατεστημένους σε χώρες εντός άλλων περιοχών του ΔΟΠΑ πλην των περιοχών που αναφέρονται στην παράγραφο 3 με σκοπό την ανταλλαγή δεδομένων σχετικά με τις λειτουργίες δικτύου.
            
            
               ΚΕΦΑΛΑΙΟ VII
            
            
               ΧΡΗΜΑΤΟΔΟΤΗΣΗ ΚΑΙ ΠΡΟΫΠΟΛΟΓΙΣΜΟΣ 
            
            
               Άρθρο 25
            
            
               Χρηματοδότηση και προϋπολογισμός του διαχειριστή δικτύου
            
            
               1.Τα κράτη μέλη λαμβάνουν τα αναγκαία μέτρα χρηματοδότησης των καθηκόντων που ανατίθενται στον διαχειριστή δικτύου με τέλη αεροναυτιλίας.
            
            
               2.Ο διαχειριστής δικτύου καθορίζει τις δαπάνες του με σαφή και διαφανή τρόπο.
            
            
               3.Ο διαχειριστής δικτύου καταρτίζει τον προϋπολογισμό ο οποίος:
            
            
               α)είναι επαρκής για την εκπλήρωση των οικείων στόχων επιδόσεων σύμφωνα με το σχέδιο επιδόσεων του δικτύου που αναφέρεται στο άρθρο 7 παράγραφος 2 στοιχείο β)·
            
            
               β)είναι επαρκής για την υλοποίηση του οικείου προγράμματος εργασιών που αναφέρεται στο άρθρο 7 παράγραφος 1 στοιχείο ι)·
            
            
               γ)καταρτίζεται σε χωριστούς λογαριασμούς, εφόσον ο φορέας που έχει ορισθεί για να ενεργεί ως διαχειριστής δικτύου ασκεί επίσης καθήκοντα άλλα από εκείνα που αναφέρονται στο άρθρο 7.
            
            
               ΚΕΦΑΛΑΙΟ VIII
            
            
               ΤΕΛΙΚΕΣ ΔΙΑΤΑΞΕΙΣ
            
            
               Άρθρο 26
            
            
               Κατάργηση
            
            
               Ο κανονισμός (ΕΕ) αριθ. 677/2011 καταργείται.
            
            
               Άρθρο 27
            
            
               Έναρξη ισχύος
            
         
         
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2020.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 24.1.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΚ) αριθ. 551/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού («κανονισμός για τον εναέριο χώρο») (ΕΕ L 96 της 31.3.2004, σ. 20).
               
               
                  
                     (2)
                  
                        Κανονισμός (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (ΕΕ L 96 της 31.3.2004, σ. 1).
               
               
                  
                     (3)
                  
                        Κανονισμός (ΕΕ) αριθ. 255/2010 της Επιτροπής, της 25ης Μαρτίου 2010, για καθορισμό κοινών κανόνων διαχείρισης της ροής της εναέριας κυκλοφορίας (ΕΕ L 80 της 26.3.2010, σ. 10).
               
               
                  
                     (4)
                  
                        Κανονισμός (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες (ΕΕ L 14 της 22.1.1993, σ. 1).
               
               
                  
                     (5)
                  
                        Απόφαση αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα («απόφαση ραδιοφάσματος») (ΕΕ L 108 της 24.4.2002, σ. 1).
               
               
                  
                     (6)
                  
                        Κανονισμός (ΕΕ) αριθ. 677/2011 της Επιτροπής, της 7ης Ιουλίου 2011, για καθορισμό λεπτομερών κανόνων εκτέλεσης λειτουργιών δικτύου διαχείρισης εναέριας κυκλοφορίας (ΔΕΚ) και για την τροποποίηση του κανονισμού (ΕΕ) αριθ. 691/2010 (ΕΕ L 185 της 15.7.2011, σ. 1).
               
               
                  
                     (7)
                  
                        Κανονισμός (ΕΚ) αριθ. 2150/2005 της Επιτροπής, της 23ης Δεκεμβρίου 2005, σχετικά με τη θέσπιση κοινών κανόνων για την ευέλικτη χρήση του εναέριου χώρου (ΕΕ L 342 της 24.12.2005, σ. 20).
               
               
                  
                     (8)
                  
                        Εκτελεστική απόφαση (ΕΕ) 2016/2296 της Επιτροπής, της 16ης Δεκεμβρίου 2016, για τη σύσταση ανεξάρτητης ομάδας εμπειρογνωμόνων ως φορέα επανεξέτασης των επιδόσεων του Ενιαίου Ευρωπαϊκού Ουρανού (ΕΕ L 344 της 17.12.2016, σ. 92).
               
               
                  
                     (9)
                  
                        [Εκτελεστικός κανονισμός (ΕΕ) αριθ. 390/2013 της Επιτροπής, της 3ης Μαΐου 2013, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου (ΕΕ L 128 της 9.5.2013, σ. 1).]
               
               
                  
                     (10)
                  
                        Εκτελεστικός κανονισμός (ΕΕ) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας / αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ. 482/2008, των εκτελεστικών κανονισμών (ΕΕ) αριθ. 1034/2011, (ΕΕ) αριθ. 1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ. 677/2011 (ΕΕ L 62 της 8.3.2017, σ. 1).
               
               
                  
                     (11)
                  
                        Κανονισμός (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (ΕΕ L 344 της 27.12.2005, σ. 15).
               
               
                  
                     (12)
                  
                        Εκτελεστικός κανονισμός (ΕΕ) αριθ. 409/2013 της Επιτροπής, της 3ης Μαΐου 2013, για τον καθορισμό κοινών έργων, τη σύσταση διοικητικής αρχής και τον προσδιορισμό κινήτρων για την εφαρμογή του Γενικού Προγράμματος για τη Διαχείριση της Εναέριας Κυκλοφορίας στην Ευρώπη (ΕΕ L 123 της 4.5.2013, σ. 1).
               
               
                  
                     (13)
                  
                        Κανονισμός (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τη διερεύνηση και την πρόληψη ατυχημάτων και συμβάντων στην πολιτική αεροπορία και την κατάργηση της οδηγίας 94/56/ΕΚ (ΕΕ L 295 της 12.11.2010, σ. 35).
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               ΛΕΙΤΟΥΡΓΙΑ ΣΧΕΔΙΑΣΜΟΥ ΤΟΥ ΕΥΡΩΠΑΪΚΟΥ ΔΙΚΤΥΟΥ ΔΙΑΔΡΟΜΩΝ
            
            
               ΜΕΡΟΣ Α
            
            
               Στόχος και πεδίο εφαρμογής
            
            
               1.Στόχος της λειτουργίας σχεδιασμού του ευρωπαϊκού δικτύου διαδρομών (European Route Network Design, ERND) είναι:
            
            
               1)να εκπονείται και να υλοποιείται σχέδιο βελτίωσης του ευρωπαϊκού δικτύου διαδρομών με σκοπό την ασφαλή και αποδοτική λειτουργία της εναέριας κυκλοφορίας, λαμβανομένων δεόντως υπόψη των περιβαλλοντικών επιπτώσεων·
            
            
               2)να διευκολύνεται, στο πλαίσιο του σχεδίου βελτίωσης του ευρωπαϊκού δικτύου διαδρομών, η ανάπτυξη δομής του εναέριου χώρου που προσφέρει το απαιτούμενο επίπεδο ασφάλειας, χωρητικότητας, ευελιξίας, αποκρισιμότητας, περιβαλλοντικών επιδόσεων και αδιάλειπτης παροχής έγκαιρων υπηρεσιών αεροναυτιλίας, λαμβανομένων δεόντως υπόψη των αναγκών στον τομέα της ασφάλειας από έκνομες ενέργειες και της άμυνας·
            
            
               3)να διασφαλίζονται η περιφερειακή συνδεσιμότητα και η διαλειτουργικότητα του ευρωπαϊκού δικτύου διαδρομών εντός της περιοχής EUR του ΔΟΠΑ, καθώς και με παρακείμενες περιοχές του ΔΟΠΑ.
            
            
               2.Το σχέδιο βελτίωσης του ευρωπαϊκού δικτύου διαδρομών είναι ένα κυλιόμενο σχέδιο που καταρτίζει ο διαχειριστής δικτύου σε συντονισμό με τα κράτη μέλη και τους επιχειρησιακούς ενδιαφερομένους. Το σχέδιο περιλαμβάνει το αποτέλεσμα των επιχειρησιακών δραστηριοτήτων του όσον αφορά τον βραχυπρόθεσμο και τον μεσοπρόθεσμο σχεδιασμό του δικτύου διαδρομών, σύμφωνα με τις κατευθυντήριες αρχές του σχεδίου στρατηγικής δικτύου. Το σχέδιο αποτυπώνει όλα τα απαιτούμενα στοιχεία προκειμένου να διασφαλίζεται ο σχεδιασμός του ευρωπαϊκού εναέριου χώρου ως ενιαίας οντότητας και ανταποκρίνεται στους στόχους επιδόσεων σε κλίμακα Ένωσης που καθορίζονται στον μηχανισμό επιδόσεων για τον διαχειριστή δικτύου.
            
            
               3.Το σχέδιο βελτίωσης του ευρωπαϊκού δικτύου διαδρομών αποτελεί το ειδικό για τον ERND τμήμα του σχεδίου λειτουργιών δικτύου και περιέχει λεπτομερείς κανόνες εφαρμογής του τμήματος ERND του στρατηγικού σχεδίου δικτύου.
            
            
               4.Το σχέδιο βελτίωσης του ευρωπαϊκού δικτύου διαδρομών περιλαμβάνει:
            
            
               1)κοινές γενικές αρχές οι οποίες συμπληρώνονται από τεχνικές προδιαγραφές για τον σχεδιασμό του εναέριου χώρου·
            
            
               2)στρατιωτικές απαιτήσεις για τη χρήση του εναέριου χώρου·
            
            
               3)το ευρωπαϊκό δίκτυο διαδρομών και, όταν είναι εφικτό, δομές εναέριου χώρου ελεύθερων διαδρομών σχεδιασμένες κατά τρόπο ώστε να πληρούν όλες τις απαιτήσεις των χρηστών, με λεπτομέρειες που να καλύπτουν όλες τις αλλαγές στον εναέριο χώρο·
            
            
               4)κανόνες χρήσης του δικτύου διαδρομών και του εναέριου χώρου ελεύθερων διαδρομών, καθώς και τη σχετική διαθεσιμότητα·
            
            
               5)διαίρεση του εναέριου χώρου σε τομείς ελέγχου της εναέριας κυκλοφορίας (ATC) για την υποστήριξη του εναέριου χώρου των υπηρεσιών εναέριας κυκλοφορίας·
            
            
               6)διαδικασίες για τη διαχείριση του εναέριου χώρου·
            
            
               7)αναλυτικό χρονοδιάγραμμα για την κατάρτιση τροποποιήσεων στον σχεδιασμό του εναέριου χώρου·
            
            
               8)χρονοδιάγραμμα κοινού κύκλου δημοσίευσης και υλοποίησης των τροποποιήσεων στις δομές του εναέριου χώρου και στους κανόνες χρήσης, μέσω του σχεδίου λειτουργιών δικτύου·
            
         
         
            
               9)επισκόπηση της τρέχουσας και της αναμενόμενης κατάστασης του δικτύου, καθώς και των αναμενόμενων επιδόσεων με βάση τρέχοντα και συμφωνηθέντα σχέδια για τον σχεδιασμό του εναέριου χώρου.
            
            
            
               ΜΕΡΟΣ Β
            
            
               Διαδικασία κατάρτισης του σχεδίου βελτίωσης του ευρωπαϊκού δικτύου διαδρομών
            
            
               1.Ο διαχειριστής δικτύου, τα κράτη μέλη, οι χρήστες εναέριου χώρου, οι πάροχοι υπηρεσιών αεροναυτιλίας, που ενεργούν είτε στο πλαίσιο λειτουργικών τμημάτων του εναέριου χώρου είτε μεμονωμένα, καταρτίζουν το σχέδιο βελτίωσης του ευρωπαϊκού δικτύου διαδρομών με συνεργατική διαδικασία λήψης αποφάσεων κατά το άρθρο 15. Εφαρμόζουν τις αρχές σχεδιασμού του εναέριου χώρου που ορίζονται στο μέρος Γ του παρόντος παραρτήματος. 
            
            
               2.Η συνεργατική λήψη αποφάσεων βασίζεται σε αναλυτικές ρυθμίσεις εργασίας και επιχειρησιακές διαδικασίες που καθορίζονται σε επίπεδο εμπειρογνωμόνων από τον διαχειριστή δικτύου, συμπεριλαμβανομένης της πολιτικοστρατιωτικής διάστασης. Οι εν λόγω ρυθμίσεις εργασίας καταρτίζονται έπειτα από διαβουλεύσεις με όλους τους ενδιαφερομένους. Οι ρυθμίσεις εργασίας αποφασίζονται σε τακτά διαστήματα για να λαμβάνονται υπόψη οι ανάγκες της λειτουργίας σχεδιασμού του ευρωπαϊκού δικτύου διαδρομών.
            
            
               3.Προκειμένου να διασφαλίζεται δεόντως η συνδεσιμότητα του σχεδίου βελτίωσης του ευρωπαϊκού δικτύου διαδρομών, ο διαχειριστής δικτύου και τα κράτη μέλη συμπεριλαμβάνουν τρίτες χώρες στη διαδικασία συνεργατικής λήψης αποφάσεων σύμφωνα με το άρθρο 24. Διασφαλίζεται δεόντως η συνεργασία μεταξύ, αφενός, του διαχειριστή δικτύου και των λεπτομερών ρυθμίσεων εργασίας του σε επίπεδο εμπειρογνωμόνων που υποστηρίζουν την κατάρτιση του σχεδίου βελτίωσης του ευρωπαϊκού δικτύου διαδρομών και, αφετέρου, των σχετικών ρυθμίσεων εργασίας σε επίπεδο εμπειρογνωμόνων του ΔΟΠΑ που καλύπτουν τις βελτιώσεις του δικτύου διαδρομών στις διεπαφές.
            
            
               4.Τα έργα σχεδιασμού του εναέριου χώρου είναι συμβατά και συνεπή με το σχέδιο βελτίωσης του ευρωπαϊκού δικτύου διαδρομών. Τουλάχιστον οι ακόλουθες τροποποιήσεις έργων σχεδιασμού εναέριου χώρου απαιτούν έλεγχο συμβατότητας και πρέπει να κοινοποιούνται στον διαχειριστή δικτύου: 
            
            
               1)μεταβολές στη χάραξη διαδρομών·
            
            
               2)μεταβολές στην κατεύθυνση διαδρομών·
            
            
               3)μεταβολές στον σκοπό διαδρομών·
            
            
               4)περιγραφή του εναέριου χώρου ελεύθερων διαδρομών, συμπεριλαμβανομένων των σχετικών κανόνων χρήσης·
            
            
               5)κανόνες χρήσης των διαδρομών, καθώς και σχετική διαθεσιμότητα·
            
            
               6)μεταβολές σε κατακόρυφα ή οριζόντια όρια τομέων·
            
            
               7)προσθήκη ή αφαίρεση σημαντικών σημείων·
            
            
               8)μεταβολές στη διασυνοριακή χρήση του εναέριου χώρου·
            
            
               9)μεταβολές στις συντεταγμένες σημαντικών σημείων·
            
            
               10)μεταβολές που επηρεάζουν τη μετάδοση δεδομένων·
            
            
               11)μεταβολές που επηρεάζουν δεδομένα περιλαμβανόμενα σε εγχειρίδια αεροναυτικών πληροφοριών·
            
            
               12)μεταβολές που επηρεάζουν επιστολές συμφωνίας όσον αφορά τον σχεδιασμό και τη χρήση του εναέριου χώρου.
            
         
         
            
               5.Το σχέδιο βελτίωσης του ευρωπαϊκού δικτύου διαδρομών επανεξετάζεται συνεχώς κατά τη διάρκεια της λειτουργίας του, προκειμένου να λαμβάνονται υπόψη νέες ή μεταβαλλόμενες απαιτήσεις εναέριου χώρου. Κατά την εν λόγω διαδικασία επανεξέτασης διασφαλίζεται συνεχής συντονισμός με τις στρατιωτικές αρχές.
            
            
            
               ΜΕΡΟΣ Γ
            
            
               Αρχές σχεδιασμού του εναέριου χώρου
            
            
               1.Κατά την κατάρτιση του σχεδίου βελτίωσης του ευρωπαϊκού δικτύου διαδρομών, ο διαχειριστής δικτύου, τα κράτη μέλη και οι πάροχοι υπηρεσιών αεροναυτιλίας, που ενεργούν είτε στο πλαίσιο των λειτουργικών τμημάτων του εναέριου χώρου είτε μεμονωμένα, τηρούν, με συνεργατική λήψη αποφάσεων, τις ακόλουθες αρχές σχεδιασμού του εναέριου χώρου:
            
            
               1)ο καθορισμός και η διάταξη των δομών εναέριου χώρου βασίζονται σε επιχειρησιακές απαιτήσεις, ανεξαρτήτως ορίων εθνικών ή λειτουργικών τμημάτων εναέριου χώρου ή ορίων περιοχής πληροφοριών πτήσεων (FIR) και δεν περιορίζονται κατ’ ανάγκην από το επίπεδο διαχωρισμού μεταξύ ανώτερου και κατώτερου εναέριου χώρου·
            
            
               2)ο σχεδιασμός των δομών εναέριου χώρου βασίζεται σε διαφανή διαδικασία η οποία επιτρέπει την πρόσβαση στις αποφάσεις που λαμβάνονται και την κατανόηση της αιτιολόγησής τους, λαμβάνει υπόψη τις απαιτήσεις όλων των χρηστών και, παράλληλα, συνδυάζει τις παραμέτρους ασφάλειας, χωρητικότητας και περιβάλλοντος και συνεκτιμά δεόντως τις στρατιωτικές και εθνικές ανάγκες ασφαλείας·
            
            
               3)η παρούσα και η προβλεπόμενη ζήτηση κυκλοφορίας, σε επίπεδο δικτύου και σε τοπικό επίπεδο, καθώς και οι στόχοι επιδόσεων αποτελούν τα δεδομένα εισαγωγής του σχεδίου βελτίωσης του ευρωπαϊκού δικτύου διαδρομών προκειμένου να καλύπτονται οι ανάγκες των κύριων ροών κυκλοφορίας και των αερολιμένων·
            
            
               4)διασφαλίζεται η κατακόρυφη και οριζόντια συνδεσιμότητα, συμπεριλαμβανομένων του τερματικού εναέριου χώρου και της δομής του εναέριου χώρου στη διεπαφή·
            
            
               5)διασφαλίζεται η δυνατότητα εκτέλεσης πτήσεων σύμφωνα, ή όσο το δυνατόν πλησιέστερα, με τις διαδρομές και τα προφίλ πτήσεων που ζητούν οι χρήστες κατά τη διάρκεια της πτήσης κατά τη διαδρομή·
            
            
               6)η αποδοχή για αξιολόγηση και ενδεχόμενη ανάπτυξη όλων των προτάσεων σχετικά με τις δομές εναέριου χώρου, συμπεριλαμβανομένων προτάσεων για τον εναέριο χώρο ελεύθερων διαδρομών, πολλαπλές επιλογές διαδρομών και διαδρομές υπό όρους (CDR), οι οποίες παραλαμβάνονται από ενδιαφερομένους που έχουν κάποια επιχειρησιακή απαίτηση στην εν λόγω περιοχή·
            
            
               7)ο σχεδιασμός των δομών εναέριου χώρου, συμπεριλαμβανομένων του εναέριου χώρου ελεύθερων διαδρομών και των τομέων ελέγχου της εναέριας κυκλοφορίας, λαμβάνει υπόψη υφιστάμενες ή προτεινόμενες δομές του εναέριου χώρου προοριζόμενες για δραστηριότητες που απαιτούν δέσμευση ή περιορισμό εναέριου χώρου. Για τον σκοπό αυτό, καθορίζονται μόνον οι δομές που συνάδουν με την εφαρμογή της ευέλικτης χρήσης του εναέριου χώρου (FUA). Αυτές οι δομές εναρμονίζονται και ευθυγραμμίζονται με ολόκληρο το ευρωπαϊκό δίκτυο στον μεγαλύτερο δυνατό βαθμό·
            
            
               8)η ανάπτυξη του σχεδιασμού των τομέων ATC αρχίζει με τις απαιτούμενες χαράξεις διαδρομών ή ροών κυκλοφορίας στο πλαίσιο επαναληπτικής διαδικασίας η οποία διασφαλίζει συμβατότητα μεταξύ διαδρομών ή ροών και τομέων·
            
            
               9)οι τομείς ATC σχεδιάζονται κατά τρόπο ώστε να είναι δυνατή η κατασκευή διατάξεων τομέων που ικανοποιούν τις ροές κυκλοφορίας και είναι προσαρμόσιμες και αναλογούν στη μεταβολή της ζήτησης κυκλοφορίας·
            
            
               10)στις περιπτώσεις στις οποίες απαιτείται σχεδιασμός των τομέων ATC πέραν εθνικών συνόρων ή ορίων λειτουργικού τμήματος ή ορίων FIR, συνάπτονται συμφωνίες παροχής υπηρεσιών μεταξύ των σχετικών επιχειρησιακών ενδιαφερομένων.
            
            
               2.Ο διαχειριστής δικτύου, τα κράτη μέλη, τα λειτουργικά τμήματα εναέριου χώρου και οι πάροχοι υπηρεσιών αεροναυτιλίας (οι τελευταίοι ενεργώντας είτε στο πλαίσιο λειτουργικών τμημάτων εναέριου χώρου είτε μεμονωμένα) διασφαλίζουν, με συνεργατική λήψη αποφάσεων, την εφαρμογή των ακόλουθων αρχών στη χρήση του εναέριου χώρου και στη διαχείριση της χωρητικότητας:
            
            
               1)όσον αφορά τις επιλογές χάραξης διαδρομών, τις ροές κυκλοφορίας, τα συστήματα διάταξης τομέων και τη διάταξη άλλων δομών του εναέριου χώρου, οι δομές του εναέριου χώρου σχεδιάζονται έτσι ώστε να διευκολύνουν την ευέλικτη και έγκαιρη χρήση και διαχείριση του εναέριου χώρου·
            
            
               2)οι δομές του εναέριου χώρου θα πρέπει να εξυπηρετούν τον καθορισμό πρόσθετων επιλογών διαδρομών και να διασφαλίζουν, παράλληλα, τη συμβατότητά τους με υφιστάμενα θέματα χωρητικότητας και περιορισμούς στον σχεδιασμό τομέων. 
            
            
               ΜΕΡΟΣ Δ
            
            
               Συνεχής παρακολούθηση της επίτευξης των επιδόσεων σε επίπεδο δικτύου
            
         
         
            
               1.Με στόχο τη διασφάλιση τακτικής βελτίωσης των επιδόσεων, ο διαχειριστής δικτύου διενεργεί τακτικά μετεπιχειρησιακή επανεξέταση της αποτελεσματικότητας των δομών του εναέριου χώρου που έχουν εφαρμοσθεί, με συνεργατική λήψη αποφάσεων.
            
            
               2.Στην εν λόγω επανεξέταση περιλαμβάνονται ειδικότερα:
            
            
               1)η εξέλιξη της ζήτησης κυκλοφορίας·
            
            
               2)οι επιδόσεις στη χωρητικότητα και στην αποδοτικότητα των πτήσεων, καθώς και οι περιορισμοί σε επίπεδο κράτους, λειτουργικού τμήματος εναέριου χώρου ή δικτύου·
            
            
               3)αξιολόγηση των παραμέτρων χρήσης του εναέριου χώρου τόσο από πολιτική όσο και από στρατιωτική άποψη·
            
            
               4)αξιολόγηση της τομεοποίησης και των διατάξεων τομέων που χρησιμοποιούνται·
            
            
               5)αξιολόγηση της ακεραιότητας και της συνέχειας των δομών του εναέριου χώρου.
            
            
            
               ΠΑΡΑΡΤΗΜΑ II
            
            
               ΛΕΙΤΟΥΡΓΙΑ ΔΙΑΧΕΙΡΙΣΗΣ ΤΗΣ ΡΟΗΣ ΤΗΣ ΕΝΑΕΡΙΑΣ ΚΥΚΛΟΦΟΡΙΑΣ
            
            
               ΜΕΡΟΣ Α
            
            
               Στόχος και πεδίο εφαρμογής
            
            
               1.Στόχος της λειτουργίας διαχείρισης της ροής της εναέριας κυκλοφορίας (Air Traffic Flow Management, ATFM) είναι:
            
            
               1)να διασφαλίζεται η επίτευξη της αποδοτικής χρήσης της διαθέσιμης χωρητικότητας στο ευρωπαϊκό δίκτυο διαχείρισης της εναέριας κυκλοφορίας (EATMN)· 
            
            
               2)να διευκολύνονται ο προγραμματισμός, ο συντονισμός και η εκτέλεση των μέτρων ATFM που λαμβάνουν όλοι οι επιχειρησιακοί ενδιαφερόμενοι· 
            
            
               3)να διευκολύνεται ο συνδυασμός των στρατιωτικών απαιτήσεων και των αντιδράσεων στη διαχείριση κρίσεων·
            
            
               4)να διασφαλίζονται η περιφερειακή διασυνδεσιμότητα και η διαλειτουργικότητα του ευρωπαϊκού δικτύου διαδρομών εντός της περιοχής EUR του ΔΟΠΑ, καθώς και με παρακείμενες περιοχές του ΔΟΠΑ.
            
            
               2.Οι διαδικασίες ATFM και έκτακτων καταστάσεων που αναφέρονται στο μέρος Β σημείο 15 του παρόντος παραρτήματος διασφαλίζουν καλύτερη προλεξιμότητα της κυκλοφορίας και βελτιστοποιούν τη διαθέσιμη χωρητικότητα του EATMN (και των αερολιμένων) και αποσκοπούν στην αύξηση της συνοχής μεταξύ χρονοθυρίδων των αερολιμένων και σχεδίων πτήσης.
            
            
               3.Η λειτουργία ATFM βασίζεται σε λεπτομερείς ρυθμίσεις εργασίας για την υλοποίηση των μέτρων ATFM. Όλοι οι εμπλεκόμενοι επιχειρησιακοί ενδιαφερόμενοι τηρούν τους κανόνες και τις διαδικασίες που εξασφαλίζουν ότι η χωρητικότητα ελέγχου της εναέριας κυκλοφορίας χρησιμοποιείται με ασφαλή τρόπο και στον μέγιστο δυνατό βαθμό.
            
            
               4.Η λειτουργία ATFM καλύπτει το σύνολο των φάσεων ATFM (στρατηγική, προτακτική, τακτική και μετεπιχειρησιακή), οι οποίες προσδιορίζονται στις διατάξεις του ΔΟΠΑ που αναφέρονται στο προσάρτημα. Η λειτουργία ATFM συμμορφώνεται με τις εν λόγω διατάξεις του ΔΟΠΑ.
            
         
         
            
               5.Η λειτουργία ATFM εφαρμόζεται στα ακόλουθα ενδιαφερόμενα μέρη, ή φορείς που ενεργούν για λογαριασμό τους, τα οποία συμμετέχουν στις διαδικασίες ATFM:
            
            
               1)φορείς εκμετάλλευσης αεροσκαφών·
            
            
               2)παρόχους υπηρεσιών εναέριας κυκλοφορίας (ATS), συμπεριλαμβανομένων των μονάδων ATS, των γραφείων αναφορών ATS και των μονάδων υπηρεσιών ελέγχου αεροδρομίων·
            
            
               3)παρόχους υπηρεσιών αεροναυτικών πληροφοριών·
            
            
               4)φορείς εμπλεκόμενους στη διαχείριση του εναέριου χώρου·
            
            
               5)φορείς εκμετάλλευσης αερολιμένων·
            
            
               6)κεντρική μονάδα ATFM, την οποία εκμεταλλεύεται ο διαχειριστής δικτύου·
            
            
               7)τοπικές μονάδες ATFM που αναφέρονται στο μέρος Α σημείο 6 του παρόντος παραρτήματος·
            
            
               8)συντονιστές χρονοθυρίδων στους συντονισμένους αερολιμένες.
            
            
               6.«Τοπική μονάδα διαχείρισης της ροής της εναέριας κυκλοφορίας» («τοπική μονάδα ATFM»): φορέας διαχείρισης της ροής, ο οποίος λειτουργεί για λογαριασμό ενός ή περισσότερων άλλων φορέων διαχείρισης της ροής ως διεπαφή μεταξύ της κεντρικής μονάδας ATFM και μονάδας υπηρεσιών εναέριας κυκλοφορίας (ATS) ή ομάδας τέτοιων μονάδων. Μπορεί να λειτουργεί σε επίπεδο μονάδας ATS, σε εθνικό επίπεδο, σε επίπεδο λειτουργικού τμήματος εναέριου χώρου ή σε οποιοδήποτε άλλο υποπεριφερειακό επίπεδο.
            
            
               7.Οι τοπικές μονάδες ATFM και ο διαχειριστής δικτύου μέσω της κεντρικής του μονάδας ATFM υποστηρίζουν την εκτέλεση της λειτουργίας ATFM.
            
            
               ΜΕΡΟΣ Β
            
            
               Αρχές προγραμματισμού και επιχειρησιακές αρχές 
            
            
               1.Ο διαχειριστής δικτύου και οι επιχειρησιακοί ενδιαφερόμενοι προγραμματίζουν και εκτελούν τα καθήκοντα υποστήριξης της λειτουργίας ATFM για:
            
            
               1)όλες τις φάσεις όλων των πτήσεων που πρόκειται να εκτελεστούν ή εκτελούνται στο πλαίσιο της γενικής εναέριας κυκλοφορίας και σύμφωνα με τους κανόνες εξ ολοκλήρου ή εν μέρει πτήσης με όργανα (IFR)· 
            
            
               2)όλες τις φάσεις πτήσεων που αναφέρονται στο στοιχείο α) και στη διαχείριση της εναέριας κυκλοφορίας.
            
            
               2.Εξασφαλίζονται κατάλληλη συνεργασία και ενδεδειγμένος συντονισμός μεταξύ των ρυθμίσεων εργασίας του διαχειριστή δικτύου που υποστηρίζουν τη λειτουργία ATFM και των σχετικών ρυθμίσεων εργασίας του ΔΟΠΑ που καλύπτουν τις πτυχές ATFM σε επίπεδο διεπαφών. 
            
            
               3.Στρατιωτικά αεροσκάφη που χρησιμοποιούνται στη γενική εναέρια κυκλοφορία υπόκεινται στα μέτρα ATFM όταν εκτελούν ή πρόκειται να εκτελέσουν πτήση εντός του εναέριου χώρου ή σε αερολιμένες στους οποίους εφαρμόζονται μέτρα ATFM.
            
            
               4.Η λειτουργία ATFM διέπεται από τις ακόλουθες αρχές:
            
            
               1)Τα μέτρα ATFM: 
            
         
         
            
               I)υποστηρίζουν την ασφάλεια των λειτουργιών και προλαμβάνουν την υπερβολική ζήτηση εναέριας κυκλοφορίας ως προς τη δηλωμένη χωρητικότητα ATC των τομέων και των αεροδρομίων, καθώς και των διαδρόμων· 
            
            
               II)εξασφαλίζουν τη μέγιστη δυνατή αξιοποίηση της χωρητικότητας του ευρωπαϊκού δικτύου διαχείρισης της εναέριας κυκλοφορίας (EATMN), ώστε να βελτιστοποιείται η απόδοση του EATMN και να ελαχιστοποιούνται οι δυσμενείς επιπτώσεις για τους φορείς εκμετάλλευσης· 
            
            
               III)εξασφαλίζουν τη βελτιστοποίηση της διατιθέμενης χωρητικότητας του ευρωπαϊκού δικτύου διαχείρισης της εναέριας κυκλοφορίας (EATMN) με την ανάπτυξη και εφαρμογή μέτρων βελτίωσής της από τις μονάδες ATS· 
            
            
               IV)στηρίζουν τη διαχείριση κρίσιμων συμβάντων·
            
            
               2)κατά την κατανομή των χρονοθυρίδων ATFM για αναχώρηση, δίδεται προτεραιότητα στις πτήσεις με βάση τη σειρά προγραμματισμένης εισόδου τους στην τοποθεσία όπου θα εφαρμοσθεί το μέτρο ATFM, εκτός εάν εξαιτίας ειδικών περιστάσεων, όπως αυτές που απορρέουν από ανάγκες ασφάλειας από έκνομες ενέργειες και άμυνας, απαιτείται εφαρμογή διαφορετικού κανόνα προτεραιότητας, ο οποίος έχει συμφωνηθεί και είναι προς όφελος του EATMN·
            
            
               3)οι χρόνοι τροχιάς στις φάσεις σχεδιασμού και εκτέλεσης συνάδουν με τυχόν εφαρμοζόμενα μέτρα ATFM και κοινοποιούνται από τον διαχειριστή δικτύου στους φορείς εκμετάλλευσης αεροσκαφών, τις μονάδες ATS και τις τοπικές μονάδες ATFM·
            
            
               4)στις πτήσεις που αναχωρούν από τη γεωγραφική περιοχή όπου εφαρμόζονται μέτρα ATFM και από παρακείμενες περιοχές πληροφοριών πτήσεων (FIR), όπως περιγράφονται στα κατάλληλα έγγραφα του ΔΟΠΑ, κατανέμονται χρονοθυρίδες ATFM. Πτήσεις που αναχωρούν από άλλες περιοχές εξαιρούνται από την κατανομή χρονοθυρίδων ATFM, υπόκεινται όμως παρόλα αυτά σε περιορισμούς όσον αφορά τη διαδρομή, τα συστήματα προσανατολισμού της κυκλοφορίας και τον χρόνο τροχιάς. 
            
            
               5.Τα κράτη μέλη διασφαλίζουν ότι:
            
            
               1)η λειτουργία ATFM διατίθεται σε 24ωρη βάση στα ενδιαφερόμενα μέρη και ότι η τοπική μονάδα ATFM, σε αποκλειστική βάση, καλύπτει καθορισμένη περιοχή όσον αφορά τον υπό την ευθύνη τους εναέριο χώρο εντός της γεωγραφικής περιοχής στην οποία εφαρμόζονται τα μέτρα ATFM·
            
            
               2)με σκοπό την εξασφάλιση αποδοτικού σχεδιασμού, κατανομής και χρήσης του εναέριου χώρου, καθώς και της απευθείας σύνδεσης της διαχείρισης του εναέριου χώρου με την ATFM, καταρτίζονται διαδικασίες για τη συνεργασία μεταξύ των μερών που εμπλέκονται στη λειτουργία ATFM, των μονάδων ATS και των φορέων που εμπλέκονται στη διαχείριση του εναέριου χώρου· 
            
            
               3)οι κοινές διαδικασίες υποβολής αίτησης εξαίρεσης από χρονοθυρίδα ATFM για αναχώρηση συνάδουν με τις διατάξεις του ΔΟΠΑ που αναφέρονται στο προσάρτημα. Αυτές οι διαδικασίες καθορίζονται σε συντονισμό με τον διαχειριστή δικτύου, μέσω της οικείας κεντρικής μονάδας ATFM, και δημοσιεύονται στα εθνικά εγχειρίδια αεροναυτικών πληροφοριών. 
            
            
               6.Ο διαχειριστής δικτύου: 
            
            
               1)βελτιστοποιεί τις συνολικές επιδόσεις του EATMN με τον προγραμματισμό, τον συντονισμό και την εφαρμογή συμφωνημένων μέτρων ATFM, καθώς και με σχέδια μετάβασης για τη θέση σε λειτουργία σημαντικών βελτιώσεων του εναέριου χώρου ή των συστημάτων διαχείρισης της εναέριας κυκλοφορίας και σε περίπτωση δυσμενών καιρικών συνθηκών, με συνεργατική λήψη αποφάσεων· 
            
            
               2)συμβουλεύεται τους φορείς εκμετάλλευσης για τον καθορισμό των μέτρων ATFM·
            
            
               3)συνάπτει ρυθμίσεις εργασίας με τις τοπικές μονάδες ATFM· 
            
            
               4)μεριμνά για την εκπόνηση, τη διαθεσιμότητα και την αποτελεσματική εφαρμογή μέτρων ATFM (για όλες τις φάσεις της ATFM), σε συνεργασία με τις τοπικές μονάδες ATFM· όταν τα εν λόγω μέτρα ATFM έχουν ευρύτερες επιπτώσεις στο δίκτυο, ο διαχειριστής δικτύου καθορίζει, με συνεργατική λήψη αποφάσεων, τη φύση των μέτρων ATFM που πρέπει να εφαρμοστούν· 
            
            
               5)σε συντονισμό με τις τοπικές μονάδες ATFM, καθορίζει εναλλακτικές οδεύσεις με σκοπό την αποφυγή ή τη διευκόλυνση των συμφορημένων περιοχών, λαμβανομένων υπόψη των συνολικών επιδόσεων του EATMN· 
            
            
               6)προσφέρει αλλαγή όδευσης στις πτήσεις αυτές με την οποία βελτιστοποιείται το αποτέλεσμα που αναφέρεται στο στοιχείο ε)· 
            
            
               7)σε συντονισμό με τις μονάδες ATS και τις τοπικές μονάδες ATFM, προσδιορίζει, συντονίζει και διασφαλίζει την εφαρμογή κατάλληλων μέτρων που αποσκοπούν στην παροχή της αναγκαίας χωρητικότητας για την κάλυψη της ζήτησης κυκλοφορίας στο σύνολο των σχετικών τμημάτων της περιοχής ευθύνης τους·
            
            
               8)παρέχει εγκαίρως πληροφορίες για τις λειτουργίες ATFM στους φορείς εκμετάλλευσης αεροσκαφών, τις τοπικές μονάδες ATFM και τις μονάδες ATS, στις οποίες περιλαμβάνονται: 
            
         
         
            
               I)τα προγραμματιζόμενα μέτρα ATFM· 
            
            
               II)η επίπτωση των μέτρων ATFM στην ώρα αναχώρησης και το προφίλ πτήσης μεμονωμένων πτήσεων· 
            
            
               θ)
                     παρακολουθεί τις περιπτώσεις ελλειπόντων σχεδίων πτήσης και υποβολής πολλαπλών σχεδίων πτήσης· 
            
            
               ι)
                     αναστέλλει ένα σχέδιο πτήσης όταν, με βάση τη χρονική ανοχή, δεν είναι δυνατή η τήρηση της χρονοθυρίδας ATFM για αναχώρηση και δεν είναι γνωστή η νέα εκτιμώμενη ώρα αναχώρησης από τη θέση στάθμευσης· 
            
            
               ια)
                     παρακολουθεί τον αριθμό των χορηγούμενων εξαιρέσεων από τα μέτρα ATFM·
            
            
               ιβ)
                     καταρτίζει, τηρεί και δημοσιεύει σχέδια αντιμετώπισης έκτακτων καταστάσεων στα οποία καθορίζονται τα μέτρα που πρέπει να λάβουν οι σχετικοί επιχειρησιακοί ενδιαφερόμενοι σε περίπτωση σημαντικής αστοχίας συνιστώσας της λειτουργίας ATFM σε επίπεδο δικτύου, η οποία θα οδηγούσε σε σημαντικές μειώσεις της χωρητικότητας ή σε μείζονες διακοπές των ροών κυκλοφορίας, ή και στα δύο·
            
            
               ιγ)
                     ανταλλάσσει με όλους τους επιχειρησιακούς ενδιαφερομένους το σύνολο των κατάλληλων μετεπιχειρησιακών αναλύσεων και αξιολογήσεων·
            
            
               ιδ)
                     επιτρέπει την κατάλληλη προετοιμασία και την προλεξιμότητα του EATMN, μεριμνά για ρυθμίσεις εργασίας με στόχο τη συλλογή από τους χρήστες του εναέριου χώρου έγκαιρων και επικαιροποιημένων πληροφοριών για τη ζήτηση κυκλοφορίας, σχετικά με όλες τις φάσεις ATFM, και την ανταλλαγή των πληροφοριών αυτών με τις τοπικές μονάδες ATFM.
            
            
               7.Οι μονάδες ATS: 
            
            
               1)συντονίζουν τα μέτρα ATFM, μέσω της/των τοπικής/-ών μονάδας/-ων ATFM, με τον διαχειριστή δικτύου, ώστε να εξασφαλίζεται ότι τα επιλεγέντα μέτρα αποσκοπούν στη βελτιστοποίηση των συνολικών επιδόσεων του EATMN· 
            
            
               2)διασφαλίζουν ότι τα μέτρα ATFM που εφαρμόζονται σε αερολιμένες συντονίζονται με τον αντίστοιχο φορέα εκμετάλλευσης αερολιμένα, ώστε να εξασφαλίζεται αποδοτικός προγραμματισμός και χρήση του αερολιμένα προς όφελος των όλων των εμπλεκόμενων επιχειρησιακών ενδιαφερομένων· 
            
            
               3)γνωστοποιούν στον διαχειριστή δικτύου, μέσω της τοπικής μονάδας ATFM, όλα τα συμβάντα, καθώς και τα σχέδια μετάβασης για τη θέση σε λειτουργία σημαντικών βελτιώσεων του εναέριου χώρου ή των συστημάτων ATM και σε περίπτωση δυσμενών καιρικών συνθηκών, τα οποία ενδέχεται να επηρεάσουν τη χωρητικότητα του ελέγχου εναέριας κυκλοφορίας ή τη ζήτηση εναέριας κυκλοφορίας και τα προτεινόμενα μέτρα μετριασμού των επιπτώσεων·
            
            
               4)παρέχουν στον διαχειριστή δικτύου και στις τοπικές μονάδες ATFM τα ακόλουθα δεδομένα και τις διαδοχικές επικαιροποιήσεις, εφόσον αυτό είναι τεχνικά εφικτό, εγκαίρως και εξασφαλίζοντας την ποιότητά τους:
            
            
               I)δομές του εναέριου χώρου και των διαδρομών· 
            
            
               II)διαθεσιμότητα εναέριου χώρου και διαδρομών, συμπεριλαμβανομένης της διαθεσιμότητας με εφαρμογή της ευέλικτης χρήσης του εναέριου χώρου σύμφωνα με τον κανονισμό (ΕΚ) αριθ. 2150/2005 της Επιτροπής· 
            
            
               III)διατάξεις και ενεργοποιήσεις τομέων των μονάδων ATS· 
            
            
               IV)χρόνους τροχοδρόμησης αεροδρομίου και διατάξεις διαδρόμων· 
            
            
               V)χωρητικότητα των τομέων ελέγχου της εναέριας κυκλοφορίας και των αεροδρομίων, καθώς και των διαδρόμων· 
            
            
               VI)επικαιροποιημένες θέσεις πτήσης· 
            
            
               VII)αποκλίσεις από τα σχέδια πτήσης· 
            
         
         
            
               VIII)πραγματικούς χρόνους απογείωσης πτήσης·
            
            
               IX)πληροφορίες για την επιχειρησιακή διαθεσιμότητα της υποδομής επικοινωνιών, πλοήγησης και επιτήρησης / διαχείρισης της εναέριας κυκλοφορίας (CNS/ATM). 
            
            
            
               8.Τα δεδομένα που αναφέρονται στην παράγραφο 7 στοιχείο δ) τίθενται στη διάθεση του διαχειριστή δικτύου και των επιχειρησιακών ενδιαφερομένων και αντιστρόφως. 
            
            
               9.Προκειμένου να εξασφαλίζεται η προλεξιμότητα του δικτύου, η μονάδα ATS στον αερολιμένα αναχώρησης μεριμνά ώστε οι πτήσεις που δεν τηρούν την εκτιμώμενη ώρα αναχώρησής τους από τη θέση στάθμευσης, λαμβανομένης υπόψη της καθορισμένης χρονικής ανοχής, ή των οποίων το σχέδιο πτήσης έχει απορριφθεί ή ανασταλεί, να μη λαμβάνουν εξουσιοδότηση απογείωσης. 
            
            
               10.Οι τοπικές μονάδες ATFM: 
            
            
               1)ενεργούν ως σημείο επαφής και διεπαφής μεταξύ, αφενός, του διαχειριστή δικτύου που ασκεί την κεντρική ATFM και, αφετέρου, των καθορισμένων περιοχών και των συνδεόμενων με αυτές αεροδρομίων και (στρατιωτικών και πολιτικών) μονάδων ATS εντός της περιοχής ευθύνης τους, με βάση τους ρόλους και τις αρμοδιότητες που έχουν συμφωνηθεί με τον διαχειριστή δικτύου με κατάλληλες ρυθμίσεις εργασίας·
            
            
               2)καθιερώνουν κατάλληλες τοπικές διαδικασίες σύμφωνες με τις διαδικασίες που έχει καθορίσει ο διαχειριστής δικτύου που ασκεί την κεντρική ATFM, συμπεριλαμβανομένων των προσωρινών διαδικασιών·
            
            
               3)παρέχουν στον διαχειριστή δικτύου που ασκεί την κεντρική ATFM όλα τα απαιτούμενα τοπικά δεδομένα για την εκτέλεση της λειτουργίας ATFM·
            
            
               4)μεριμνούν, σε συντονισμό με τις σχετικές μονάδες ATS και τον διαχειριστή δικτύου που ασκεί την κεντρική ATFM, για την εφαρμογή κατάλληλων μέτρων ATFM με στόχο τη βέλτιστη ροή της κυκλοφορίας και την εξισορρόπηση ζήτησης και χωρητικότητας με συντονισμό της αποδοτικής χρήσης της διαθέσιμης χωρητικότητας. Όταν τα εν λόγω μέτρα έχουν ευρύτερες επιπτώσεις στο δίκτυο, εξασφαλίζεται περιφερειακός συντονισμός υπό την αιγίδα του διαχειριστή δικτύου·
            
            
               5)γνωστοποιούν στον διαχειριστή δικτύου όλα τα συμβάντα, καθώς και τα σχέδια μετάβασης για τη θέση σε λειτουργία σημαντικών βελτιώσεων του εναέριου χώρου ή των συστημάτων ATM και στην περίπτωση δυσμενών καιρικών συνθηκών, τα οποία ενδέχεται να επηρεάσουν τη χωρητικότητα του ελέγχου εναέριας κυκλοφορίας ή τη ζήτηση εναέριας κυκλοφορίας και τα προτεινόμενα μέτρα μετριασμού των επιπτώσεων·
            
            
               6)μεριμνούν, σε συντονισμό με τις σχετικές μονάδες ATS και τον διαχειριστή δικτύου, για τη διενέργεια μετεπιχειρησιακών αναλύσεων, με σκοπό τον προσδιορισμό μέσων βελτίωσης των επιδόσεων του δικτύου·
            
            
               7)διαθέτουν προκαθορισμένα σχέδια αντιμετώπισης έκτακτων καταστάσεων, τα οποία επικαιροποιούνται συνεχώς και περιγράφουν λεπτομερώς τον τρόπο χειρισμού της περιοχής υπό την ευθύνη τους, ώστε ο διαχειριστής δικτύου να έχει τη δυνατότητα να υποστηρίξει τις τοπικές μονάδες ATFM στις λειτουργίες έκτακτων καταστάσεων. Αυτά τα τοπικά σχέδια γνωστοποιούνται στον διαχειριστή δικτύου και συντονίζονται με αυτόν.
            
            
               11.Εάν έχει συσταθεί γραφείο αναφορών ATS, αυτό διευκολύνει την ανταλλαγή πληροφοριών μεταξύ χειριστών ή φορέων εκμετάλλευσης και της τοπικής μονάδας ATFM ή του διαχειριστή δικτύου που ασκεί την κεντρική ATFM.
            
            
               12.Οι φορείς εκμετάλλευσης αεροσκαφών: 
            
            
               1)παρέχουν ένα και μόνο σχέδιο πτήσης για κάθε προβλεπόμενη πτήση. Το εν λόγω σχέδιο πτήσης αποτυπώνει ορθά το προφίλ της προβλεπόμενης πτήσης· 
            
            
               2)διασφαλίζουν ότι το σύνολο των σχετικών μέτρων ATFM και των τροποποιήσεών τους ενσωματώνονται στην εκτέλεση της προβλεπόμενης πτήσης·
            
            
               3)συμμετέχουν στις ρυθμίσεις εργασίας που καθιερώνει ο διαχειριστής δικτύου, με την διευκόλυνση έγκαιρης και ενημερωμένης πληροφόρησης σχετικά με τη ζήτηση εναέριας κυκλοφορίας για όλες τις φάσεις ATFM.
            
            
               13.Οι φορείς εκμετάλλευσης αερολιμένα:
            
            
               1)συνομολογούν ρυθμίσεις με την τοπική μονάδα ATS·
            
         
         
            
               I)ανταλλάσσουν και συντονίζουν με τις σχετικές τοπικές μονάδες ATFM και τον διαχειριστή δικτύου όλες τις πληροφορίες για τη χωρητικότητα και τη ζήτηση εναέριας κυκλοφορίας και την εξέλιξή τους για όλες τις φάσεις ATFM, ιδίως πριν από τη δημοσίευση του προγράμματος πτήσεων·
            
            
               II)γνωστοποιούν στις σχετικές τοπικές μονάδες ATFM και στον διαχειριστή δικτύου όλα τα συμβάντα που ενδέχεται να επηρεάσουν τη χωρητικότητα του ελέγχου της εναέριας κυκλοφορίας ή τη ζήτηση εναέριας κυκλοφορίας·
            
            
               2)καθιερώνουν διαδικασίες εφαρμόσιμες σε όλες τις φάσεις ATFM σχετικά με την αξιολόγηση της ζήτησης και των επιπτώσεων συγκεκριμένων συμβάντων στη ζήτηση. 
            
            
               14.Όσον αφορά τη συνοχή των σχεδίων πτήσεων με τις χρονοθυρίδες αερολιμένα: 
            
            
               1)εφόσον ζητηθεί από συντονιστή χρονοθυρίδων αερολιμένα ή από φορέα εκμετάλλευσης συντονισμένου αερολιμένα, ο διαχειριστής δικτύου ή η τοπική μονάδα ATFM του παρέχει το σχέδιο πτήσης για πτήση που εκτελείται στον εν λόγω αερολιμένα, πριν από την εκτέλεση της πτήσης. Οι συντονιστές χρονοθυρίδων αερολιμένα ή οι φορείς εκμετάλλευσης αερολιμένα σε συντονισμένους αερολιμένες παρέχουν την αναγκαία υποδομή για την παραλαβή των σχεδίων πτήσης που διαβιβάζει ο διαχειριστής δικτύου ή η τοπική μονάδα ATFM·
            
            
               2)πριν από την πτήση, οι φορείς εκμετάλλευσης αεροσκαφών παρέχουν στα αεροδρόμια αναχώρησης και άφιξης τις αναγκαίες πληροφορίες, οι οποίες επιτρέπουν συσχετισμό μεταξύ του προσδιοριστή πτήσης που περιέχει το σχέδιο πτήσης και του προσδιοριστή πτήσης που έχει κοινοποιηθεί για την αντίστοιχη χρονοθυρίδα αερολιμένα· αυτός ο συσχετισμός πραγματοποιείται από τον διαχειριστή δικτύου, την τοπική μονάδα ATFM, την τοπική μονάδα ATS ή τον φορέα εκμετάλλευσης αερολιμένα, ανάλογα με την περίπτωση·
            
            
               3)κάθε φορέας εκμετάλλευσης αεροσκαφών, φορέας διαχείρισης αερολιμένα και μονάδα ATS αναφέρει στον συντονιστή χρονοθυρίδων αερολιμένα την επανειλημμένη εκτέλεση δρομολογίων σε χρόνους σημαντικά διαφορετικούς από τις χορηγηθείσες χρονοθυρίδες ή τη χρήση χρονοθυρίδων με τρόπο σημαντικά διαφορετικό από εκείνον που υποδείχθηκε κατά την κατανομή, όταν αυτό προκαλεί ζημίες σε αερολιμένες ή στις λειτουργίες εναέριας κυκλοφορίας· 
            
            
               4)ο διαχειριστής δικτύου αναφέρει στους συντονιστές χρονοθυρίδων αερολιμένα την επανειλημμένη εκτέλεση δρομολογίων σε χρόνους σημαντικά διαφορετικούς από τις χορηγηθείσες χρονοθυρίδες ή τη χρήση χρονοθυρίδων με τρόπο σημαντικά διαφορετικό από εκείνον που υποδείχθηκε κατά την κατανομή, όταν αυτό προκαλεί ζημίες στη διαχείριση της ροής της εναέριας κυκλοφορίας. 
            
            
               15.Κατά την εφαρμογή των πληροφοριών προγραμματισμού των αφίξεων και των αναχωρήσεων, οι τοπικοί επιχειρησιακοί ενδιαφερόμενοι του αερολιμένα μεριμνούν για τον πλήρη συντονισμό με τον διαχειριστή δικτύου στη σύσταση και τη λειτουργία αυτής της λειτουργικότητας και στη σχετική ανταλλαγή δεδομένων.
            
            
               16.Όσον αφορά τα κρίσιμα συμβάντα: 
            
            
               1)ο διαχειριστής δικτύου αναπτύσσει, τηρεί και δημοσιεύει διαδικασίες ATFM για την αντιμετώπιση κρίσιμων συμβάντων σε επίπεδο δικτύου. Οι διαδικασίες ATFM καθορίζουν τα μέτρα που πρέπει να λάβουν οι σχετικοί επιχειρησιακοί ενδιαφερόμενοι σε περίπτωση σημαντικής διακοπής συνιστώσας του δικτύου, η οποία θα οδηγούσε σε σημαντική μείωση της χωρητικότητας ή σε μείζονες διακοπές των ροών κυκλοφορίας, ή και στα δύο· 
            
            
               2)κατά την προετοιμασία για το ενδεχόμενο κρίσιμων συμβάντων, οι μονάδες ATS και οι φορείς εκμετάλλευσης αερολιμένων συντονίζουν, με τον διαχειριστή δικτύου και τις τοπικές μονάδες ATFM, τους φορείς εκμετάλλευσης αεροσκαφών τους οποίους αφορούν κρίσιμα συμβάντα και, κατά περίπτωση, τους συντονιστές χρονοθυρίδων αερολιμένα, τη συνάφεια και το περιεχόμενο των διαδικασιών έκτακτων καταστάσεων, συμπεριλαμβανομένης ενδεχόμενης αναπροσαρμογής των κανόνων προτεραιότητας. Οι διαδικασίες αντιμετώπισης έκτακτων καταστάσεων περιλαμβάνουν: 
            
            
               I)οργανωτικές και συντονιστικές ρυθμίσεις·
            
            
               II)μέτρα ATFM για τη διαχείριση της πρόσβασης στις θιγόμενες περιοχές με σκοπό να αποφεύγεται η υπερβολική ζήτηση εναέριας κυκλοφορίας ως προς τη δηλωμένη χωρητικότητα όλου ή μέρους του εναέριου χώρου ή των σχετικών αερολιμένων·
            
            
               III)συνθήκες, όρους και διαδικασίες εφαρμογής των κανόνων προτεραιότητας για πτήσεις, με τις οποίες τηρούνται τα ζωτικά συμφέροντα της πολιτικής ασφαλείας από έκνομες ενέργειες ή άμυνας των κρατών μελών·
            
            
               IV)ρυθμίσεις ανάκτησης κανονικής λειτουργίας. 
            
            
               ΜΕΡΟΣ Γ
            
            
               Παρακολούθηση της λειτουργίας ATFM 
            
            
               1.Οι πληροφορίες σχετικά με τις προγραμματιζόμενες λειτουργίες και τα μέτρα ATFM, καθώς και η τήρηση αυτών, είναι υψίστης σημασίας ώστε να διασφαλίζονται η προλεξιμότητα και, συνεπώς, οι επιδόσεις του EATMN. Ως εκ τούτου, τίθεται σε εφαρμογή ειδική παρακολούθηση της λειτουργίας ATFM.
            
            
               2.Τα κράτη μέλη μεριμνούν ώστε στις περιπτώσεις που, σε έναν αερολιμένα, η τήρηση των χρονοθυρίδων ATFM για αναχώρηση είναι ίση ή κατώτερη του 80 % κατά τη διάρκεια του έτους, όπως έχουν υποδειχθεί από τον διαχειριστή δικτύου, η μονάδα ATS του αερολιμένα παρέχει κάθε πρόσφορη πληροφορία σχετικά με τη μη τήρηση και με τα μέτρα που ελήφθησαν για να εξασφαλιστεί η τήρηση των χρονοθυρίδων ATFM για αναχώρηση. Τα εν λόγω μέτρα περιγράφονται σε έκθεση την οποία υποβάλλουν στην Επιτροπή τα ενδιαφερόμενα κράτη μέλη. 
            
         
         
            
               3.Σε περίπτωση μη τήρησης των απορρίψεων ή αναστολών σχεδίου πτήσης, η μονάδα ATS του ενδιαφερόμενου αερολιμένα παρέχει κάθε πρόσφορη πληροφορία στον διαχειριστή δικτύου σχετικά με τη μη τήρηση και με τα μέτρα που ελήφθησαν για να εξασφαλιστεί η τήρηση. Τα εν λόγω μέτρα περιγράφονται σε έκθεση την οποία υποβάλλει στην Επιτροπή ο διαχειριστής δικτύου.
            
            
               4.Σε περίπτωση που οι χορηγηθείσες εξαιρέσεις υπερβαίνουν το 0,6 % των ετήσιων αναχωρήσεων από κράτος μέλος, ο διαχειριστής δικτύου υποβάλλει σχετική κοινοποίηση στο εν λόγω κράτος μέλος. Όταν κράτος μέλος λαμβάνει κοινοποίηση, συντάσσει έκθεση στην οποία αναφέρονται λεπτομερώς οι εξαιρέσεις που έχει χορηγήσει και την υποβάλλει στην Επιτροπή. 
            
            
               5.Ο διαχειριστής δικτύου μεριμνά ώστε να κοινοποιείται στον φορέα εκμετάλλευσης αεροσκαφών η μη τήρηση των μέτρων ATFM που απορρέουν από την εφαρμογή των απαιτήσεων σε περίπτωση ελλειπόντων σχεδίων πτήσης ή πολλαπλών σχεδίων πτήσης. Όταν φορέας εκμετάλλευσης αεροσκαφών λαμβάνει κοινοποίηση, συντάσσει έκθεση στην οποία αναφέρονται λεπτομερώς οι περιστάσεις και τα μέτρα που έλαβε για να επανορθώσει τη μη τήρηση. Ο διαχειριστής δικτύου συντάσσει ετήσια έκθεση στην οποία παρέχει λεπτομέρειες σχετικά με τα ελλείποντα σχέδια πτήσης ή την υποβολή πολλαπλών σχεδίων πτήσης, και την υποβάλλει στην Επιτροπή.
            
            
               6.Ο διαχειριστής δικτύου προβαίνει σε ετήσια επισκόπηση της τήρησης των μέτρων ATFM, ώστε να εξασφαλίζεται ότι όλοι οι επιχειρησιακοί ενδιαφερόμενοι βελτιώνουν το επίπεδο τήρησης των μέτρων αυτών.
            
            
               7.Ο διαχειριστής δικτύου συντάσσει ετήσιες εκθέσεις και τις υποβάλλει στην Επιτροπή. Στις εκθέσεις αναφέρεται η ποιότητα της λειτουργίας ATFM και περιλαμβάνονται λεπτομέρειες σχετικά με: 
            
            
               1)τις αιτίες των μέτρων ATFM·
            
            
               2)την επίπτωση των μέτρων ATFΜ·
            
            
               3)την τήρηση των μέτρων ATFΜ·
            
            
               4)τη συμβολή όλων των επιχειρησιακών ενδιαφερομένων στη βελτιστοποίηση του αποτελέσματος σε όλο το δίκτυο·
            
            
               5)συστάσεις σχετικά με τα διάφορα αυτά σημεία για τη βελτίωση των επιδόσεων δικτύου.
            
            
               8.Ο διαχειριστής δικτύου μεριμνά για τη σύσταση και την τήρηση από την κεντρική μονάδα ATFM αρχείου το οποίο περιέχει τα δεδομένα ATFM που απαριθμούνται στο παρόν παράρτημα, τα σχέδια πτήσης, τα επιχειρησιακά ημερολόγια και άλλα σημαντικά σχετικά στοιχεία. Τα δεδομένα αυτά διατηρούνται επί δύο έτη από την υποβολή τους και διατίθενται στην Επιτροπή, στα κράτη μέλη, στις μονάδες ATS και στους φορείς εκμετάλλευσης αεροσκαφών, κατόπιν αιτήματος. Τα εν λόγω δεδομένα διατίθενται επίσης στους συντονιστές χρονοθυρίδων αερολιμένων και στους φορείς εκμετάλλευσης αερολιμένα προς χρήση στις τακτικές τους αξιολογήσεις της δηλωμένης χωρητικότητας. 
            
            
            
            
            
               Προσάρτημα 
            
            
               Κατάλογος των διατάξεων του ΔΟΠΑ για τη διαχείριση της ροής της εναέριας κυκλοφορίας
            
            
               1.Κεφάλαιο 3 παράγραφος 3.7.5 (Διαχείριση της ροής της εναέριας κυκλοφορίας) του παραρτήματος 11 της σύμβασης του Σικάγου — Υπηρεσίες εναέριας κυκλοφορίας (14η έκδοση — Ιούλιος 2016, όπου έχει ενσωματωθεί η τροποποίηση αριθ. 50Α)
            
            
               2.Κεφάλαιο 3 [Ικανότητα του συστήματος υπηρεσιών εναέριας κυκλοφορίας (ATS) και διαχείριση της ροής της εναέριας κυκλοφορίας] του εγγρ. αριθ. 4444 του ΔΟΠΑ, Διαδικασίες υπηρεσιών αεροναυτιλίας — Διαχείριση της εναέριας κυκλοφορίας (PANS-ATM) (16η έκδοση — 2016, όπου έχει ενσωματωθεί η τροποποίηση αριθ. 7Α).
            
            
               3.Κεφάλαια 2 και 8 (Διαχείριση της ροής της εναέριας κυκλοφορίας) του εγγρ. αριθ. 7030 του ΔΟΠΑ, Συμπληρωματικές Διαδικασίες Ευρωπαϊκής Περιοχής (EUR) (5η έκδοση 2007). 
            
            
               
         
         
            
               ΠΑΡΑΡΤΗΜΑ III
            
            
               ΛΕΙΤΟΥΡΓΙΑ ΡΑΔΙΟΣΥΧΝΟΤΗΤΩΝ
            
            
               ΜΕΡΟΣ Α
            
            
               Στόχος και πεδίο εφαρμογής
            
            
               1.Οι στόχοι αυτής της λειτουργίας είναι:
            
            
               1)να μεγιστοποιηθεί η χρήση του ευρωπαϊκού αεροναυτικού ραδιοφάσματος με βελτιώσεις των διαδικασιών διαχείρισης των συχνοτήτων και των κριτηρίων προγραμματισμού, με σκοπό την πρόληψη της έλλειψης συχνοτήτων που θα μείωνε τη χωρητικότητα του δικτύου·
            
            
               2)να βελτιωθεί η διαφάνεια των πρακτικών διαχείρισης συχνοτήτων που καθιστούν δυνατή την ακριβή αξιολόγηση της αποδοτικής χρήσης των συχνοτήτων και τον καθορισμό λύσεων για την κάλυψη της μελλοντικής ζήτησης συχνοτήτων· 
            
            
               3)να αυξηθεί η αποτελεσματικότητα των διαδικασιών διαχείρισης των συχνοτήτων χάρη στην προώθηση βέλτιστων πρακτικών και στην ανάπτυξη των αντίστοιχων εργαλείων. 
            
            
               2.Ο διαχειριστής δικτύου και οι εθνικοί διαχειριστές συχνοτήτων συμφωνούν ως προς τις συνολικές προτεραιότητες για την εν λόγω λειτουργία, με σκοπό τη βελτίωση του σχεδιασμού και της λειτουργίας του ευρωπαϊκού αεροπορικού δικτύου. Αυτές οι προτεραιότητες τεκμηριώνονται υπό τη μορφή τμήματος του σχεδίου στρατηγικής δικτύου και του σχεδίου λειτουργιών δικτύου με αντικείμενο τις συχνότητες, για το οποίο πρέπει να υπάρξει διαβούλευση με τους ενδιαφερομένους. Συγκεκριμένα, στην ιεράρχηση μπορούν να εξετάζονται συγκεκριμένες ζώνες, περιοχές και υπηρεσίες.
            
            
            
               ΜΕΡΟΣ Β
            
            
               Απαιτήσεις για την εκτέλεση της λειτουργίας
            
            
               1.Τα κράτη μέλη ορίζουν αρμόδιο πρόσωπο, αρχή ή οργανισμό ως εθνικό διαχειριστή συχνοτήτων, με αρμοδιότητα να διασφαλίζει ότι οι εκχωρήσεις συχνοτήτων αποφασίζονται, τροποποιούνται ή λήγουν σύμφωνα με τις διατάξεις του παρόντος κανονισμού. Τα κράτη μέλη κοινοποιούν στην Επιτροπή και στον διαχειριστή δικτύου τα ονόματα και τις διευθύνσεις των εθνικών διαχειριστών συχνοτήτων και γνωστοποιούν εγκαίρως τυχόν μεταβολή των διορισμών.
            
            
               2.Ο διαχειριστής δικτύου εκπονεί και συντονίζει σχετιζόμενες με το δίκτυο στρατηγικές παραμέτρους του φάσματος οι οποίες πρέπει να τεκμηριώνονται δεόντως στο στρατηγικό σχέδιο δικτύου και στο σχέδιο λειτουργιών δικτύου. Ο διαχειριστής δικτύου υποστηρίζει την Επιτροπή και τα κράτη μέλη όσον αφορά τον καθορισμό κοινών θέσεων περί αεροπορίας για συντονισμένη έκφραση των κρατών μελών σε διεθνή φόρα, και ειδικότερα στην Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) και στη Διεθνή Ένωση Τηλεπικοινωνιών (ITU).
            
            
               3.Κατόπιν αιτήματος των κρατών μελών, ο διαχειριστής δικτύου ενημερώνει την Επιτροπή και λαμβάνει μέτρα από κοινού με την Επιτροπή και την Ευρωπαϊκή Διάσκεψη Διοικήσεων Ταχυδρομείων και Τηλεπικοινωνιών (CEPT) για την αντιμετώπιση τυχόν προβλημάτων, σε συνεργασία με άλλους κλάδους.
            
            
               4.Οι εθνικοί διαχειριστές συχνοτήτων αναφέρουν στο διαχειριστή δικτύου περιπτώσεις ραδιοηλεκτρικών παρεμβολών που επηρεάζουν το ευρωπαϊκό αεροπορικό δίκτυο. Ο διαχειριστής δικτύου καταγράφει τις περιπτώσεις ραδιοηλεκτρικών παρεμβολών και συντρέχει τους εθνικούς διαχειριστές συχνοτήτων στην αξιολόγησή τους. Κατόπιν αιτήματος εθνικών διαχειριστών συχνοτήτων, ο διαχειριστής δικτύου συντονίζει τα μέτρα ή παρέχει την αναγκαία υποστήριξη για την επίλυση ή τον μετριασμό των επιπτώσεων αυτών των περιπτώσεων.
            
            
               5.Ο διαχειριστής δικτύου και οι εθνικοί διαχειριστές συχνοτήτων αναπτύσσουν περαιτέρω και βελτιώνουν τις διαδικασίες διαχείρισης των συχνοτήτων, τα κριτήρια προγραμματισμού, τα σύνολα δεδομένων και τις διεργασίες, με στόχο τη βελτίωση της χρήσης και της κατάληψης ραδιοφάσματος από τους χρήστες της γενικής εναέριας κυκλοφορίας. Κατόπιν αιτήματος των κρατών μελών, ο διαχειριστής δικτύου προτείνει την επέκταση της εφαρμογής των εν λόγω αναπτύξεων σε περιφερειακό επίπεδο.
            
            
               6.Όταν ζητείται εκχώρηση συχνότητας, το πρόσωπο ή ο οργανισμός που υποβάλλει αίτηση για τη χρήση συχνότητας καταθέτει στον αρμόδιο εθνικό διαχειριστή συχνοτήτων αίτημα, το οποίο περιέχει όλα τα σχετικά δεδομένα και αιτιολόγηση.
            
            
               7.Οι εθνικοί διαχειριστές συχνοτήτων και ο διαχειριστής δικτύου αξιολογούν και ιεραρχούν τα αιτήματα συχνοτήτων με βάση επιχειρησιακές απαιτήσεις και συμφωνηθέντα κριτήρια. Ο διαχειριστής δικτύου σε συνεργασία με τους εθνικούς διαχειριστές συχνοτήτων προσδιορίζουν τις επιπτώσεις των αιτημάτων συχνοτήτων στο δίκτυο. Ο διαχειριστής δικτύου ορίζει τα κριτήρια αξιολόγησης και ιεράρχησης σε διαβούλευση με τους εθνικούς διαχειριστές συχνοτήτων και, στη συνέχεια, τα τηρεί και τα επικαιροποιεί κατά περίπτωση.
            
            
               8.Σε περίπτωση που δεν υπάρχουν επιπτώσεις στο δίκτυο, οι εθνικοί διαχειριστές συχνοτήτων προσδιορίζουν μία ή περισσότερες κατάλληλες συχνότητες προκειμένου να ικανοποιήσουν το αίτημα, λαμβάνοντας υπόψη τις απαιτήσεις του σημείου 12.
            
         
         
            
               9.Σε περίπτωση ύπαρξης επιπτώσεων στο δίκτυο, ο διαχειριστής δικτύου προσδιορίζει μία ή περισσότερες κατάλληλες συχνότητες προκειμένου να ικανοποιήσει το αίτημα, λαμβάνοντας υπόψη τις ακόλουθες απαιτήσεις:
            
            
               1)την ανάγκη παροχής ασφαλών υπηρεσιών υποδομής τηλεπικοινωνιών, αεροναυτιλίας και επιτήρησης·
            
            
               2)την ανάγκη βελτιστοποίησης της χρήσης των πεπερασμένων πόρων ραδιοφάσματος·
            
            
               3)την ανάγκη οικονομικής, θεμιτής και διαφανούς πρόσβασης στο ραδιοφάσμα·
            
            
               4)τις επιχειρησιακές απαιτήσεις του/των αιτούντος/-ων και των επιχειρησιακών ενδιαφερομένων·
            
            
               5)την προβλεπόμενη μελλοντική ζήτηση ραδιοφάσματος·
            
            
               6)τις διατάξεις που περιλαμβάνονται στο εγχειρίδιο διαχείρισης των συχνοτήτων στην Ευρώπη του ΔΟΠΑ.
            
            
               10.Όταν δεν είναι δυνατόν να προσδιοριστεί κατάλληλη συχνότητα κατά τα σημεία 11 και 12, οι εθνικοί διαχειριστές συχνοτήτων μπορούν να ζητήσουν από τον διαχειριστή δικτύου να διενεργήσει ειδική έρευνα συχνοτήτων. Προκειμένου να εξευρεθεί λύση για τους εθνικούς διαχειριστές συχνοτήτων, ο διαχειριστής δικτύου, με τη συνδρομή των εθνικών διαχειριστών συχνοτήτων, μπορεί να διενεργήσει ειδική εξέταση της κατάστασης που επικρατεί ως προς τη χρήση συχνοτήτων στην οικεία γεωγραφική περιοχή.
            
            
               11.Ο εθνικός διαχειριστής συχνοτήτων εκχωρεί την ή τις κατάλληλες συχνότητες που ορίζονται στα σημεία 12 ή 13.
            
            
               12.Ο εθνικός διαχειριστής συχνοτήτων καταχωρίζει κάθε εκχώρηση στο κεντρικό μητρώο εισάγοντας τις ακόλουθες πληροφορίες:
            
            
               1)τα δεδομένα που ορίζονται στο εγχειρίδιο διαχείρισης των συχνοτήτων στην Ευρώπη του ΔΟΠΑ, συμπεριλαμβανομένων κατάλληλων συναφών τεχνικών και επιχειρησιακών δεδομένων·
            
            
               2)τις βελτιωμένες απαιτήσεις δεδομένων που αναφέρονται στο σημείο 6·
            
            
               3)περιγραφή της επιχειρησιακής χρήσης της εκχώρησης συχνότητας·
            
            
               4)τα στοιχεία επικοινωνίας του επιχειρησιακού ενδιαφερομένου που χρησιμοποιεί την εκχώρηση.
            
            
               Τα κράτη μέλη χρησιμοποιούν το κεντρικό μητρώο προκειμένου να εκπληρώνουν τις διοικητικές υποχρεώσεις τους έναντι του ΔΟΠΑ σχετικά με την καταχώριση των εκχωρήσεων συχνοτήτων.
            
            
            
               13.Κατά την εκχώρηση συχνότητας στον αιτούντα, ο εθνικός διαχειριστής συχνοτήτων συμπεριλαμβάνει τους όρους χρήσης. Οι όροι αυτοί προβλέπουν, κατ’ ελάχιστον, ότι η εκχώρηση συχνότητας:
            
            
               1)παραμένει σε ισχύ για όσο διάστημα χρησιμοποιείται προκειμένου να καλύπτει τις επιχειρησιακές απαιτήσεις που περιγράφει ο αιτών·
            
            
               2)μπορεί να υπόκειται σε αίτημα μετατόπισης συχνότητας, η οποία πρέπει να τίθεται σε εφαρμογή εντός περιορισμένων χρονικών ορίων·
            
            
               3)υπόκειται σε τροποποίηση εάν μεταβληθεί η επιχειρησιακή χρήση που περιγράφει ο αιτών.
            
         
         
            
               14.Ο/Οι εθνικός/-οί διαχειριστής/-ές συχνοτήτων διασφαλίζει/-ουν ότι η απαιτούμενη μετατόπιση, τροποποίηση ή λήξη συχνότητας εκτελείται από το πρόσωπο ή τον οργανισμό στον οποίο εκχωρήθηκε η σχετική συχνότητα εντός των συμφωνηθέντων χρονικών ορίων και ότι το κεντρικό μητρώο επικαιροποιείται αναλόγως. Σε περίπτωση που δεν είναι δυνατόν να εκτελεστούν αυτές οι ενέργειες, ο/οι εθνικός/-οί διαχειριστής/-ές συχνοτήτων διαβιβάζει/-ουν δέουσα αιτιολόγηση στον διαχειριστή δικτύου.
            
            
               15.Οι εθνικοί διαχειριστές συχνοτήτων διασφαλίζουν ότι οι πληροφορίες που αναφέρονται στο μέρος Β σημείο 12 σχετικά με όλες τις εκχωρήσεις συχνοτήτων που χρησιμοποιούνται στο ευρωπαϊκό αεροπορικό δίκτυο καθίστανται διαθέσιμες στο κεντρικό μητρώο.
            
            
               16.Ο διαχειριστής δικτύου και ο/οι εθνικός/-οί διαχειριστής/-ές συχνοτήτων προβαίνουν σε παρακολούθηση και αξιολογήσεις των ζωνών συχνοτήτων που χρησιμοποιούνται στην αεροπορία και των εκχωρήσεων συχνοτήτων με βάση διαφανείς διαδικασίες, προκειμένου να διασφαλίζουν την ορθή και αποδοτική χρήση τους. Ο διαχειριστής δικτύου ορίζει τις σχετικές διαδικασίες σε διαβούλευση με τους εθνικούς διαχειριστές συχνοτήτων και, στη συνέχεια, τις τηρεί και τις επικαιροποιεί κατά περίπτωση. Ειδικότερα, ο διαχειριστής δικτύου εντοπίζει τυχόν αντίφαση μεταξύ του κεντρικού μητρώου, του επιχειρησιακού σκοπού και της πραγματικής χρήσης της εκχωρούμενης συχνότητας που ενδέχεται να έχει επιζήμιες επιπτώσεις στη λειτουργία ραδιοσυχνοτήτων. Ο διαχειριστής δικτύου ενημερώνει τον εθνικό διαχειριστή συχνοτήτων για τις εν λόγω αντιφάσεις, προκειμένου να επιλυθούν εντός του συμφωνηθέντος χρονικού ορίου.
            
            
               17.Ο διαχειριστής δικτύου διασφαλίζει τη διαθεσιμότητα κοινών εργαλείων για την υποστήριξη του προγραμματισμού, του συντονισμού, της καταχώρισης, του ελέγχου και της βελτιστοποίησης σε κεντρικό και εθνικό επίπεδο. Συγκεκριμένα, ο διαχειριστής δικτύου αναπτύσσει εργαλεία για την υποστήριξη της ανάλυσης των δεδομένων του κεντρικού μητρώου, με στόχο την παρακολούθηση της αποδοτικότητας της λειτουργίας, καθώς και τον σχεδιασμό και την εφαρμογή διαδικασιών βελτιστοποίησης των συχνοτήτων σύμφωνα με το σημείο 7.
            
            
               ΜΕΡΟΣ Γ
            
            
               Απαιτήσεις για την οργάνωση της λειτουργίας συχνοτήτων
            
            
               1.Η συνεργατική λήψη αποφάσεων μεταξύ των εθνικών διαχειριστών συχνοτήτων και του διαχειριστή δικτύου βασίζεται σε ρυθμίσεις οι οποίες προδιαγράφουν τουλάχιστον τα εξής:
            
            
               1)τα κριτήρια αξιολόγησης των επιχειρησιακών απαιτήσεων και της ιεράρχησής τους·
            
            
               2)τα ελάχιστα χρονικά πλαίσια συντονισμού νέων ή τροποποιημένων εκχωρήσεων ραδιοσυχνοτήτων·
            
            
               3)τους μηχανισμούς που διασφαλίζουν την επίτευξη των σχετικών στόχων επιδόσεων σε κλίμακα Ευρωπαϊκής Ένωσης από τον διαχειριστή δικτύου και τους εθνικούς διαχειριστές συχνοτήτων·
            
            
               4)ότι οι βελτιωμένες διαδικασίες, κριτήρια και διαδικασίες διαχείρισης των συχνοτήτων δεν επηρεάζουν αρνητικά εκείνες που εφαρμόζουν άλλες χώρες στο πλαίσιο των περιφερειακών διαδικασιών του ΔΟΠΑ·
            
            
               5)τις απαιτήσεις που διασφαλίζουν ότι τα κράτη μέλη διεξάγουν την ενδεδειγμένη διαβούλευση με όλους τους ενδιαφερομένους σε εθνικό και ευρωπαϊκό επίπεδο τους οποίους αφορούν νέες ή τροποποιημένες ρυθμίσεις διαχείρισης.
            
            
               2.Οι εξελίξεις των ρυθμίσεων συντονισμού των ραδιοσυχνοτήτων καθορίζονται σε συνεργασία με τους εθνικούς διαχειριστές συχνοτήτων και μειώνουν τα γενικά έξοδα κατά το δυνατόν.
            
            
               3.Ο συντονισμός στη στρατηγική και τακτική χρήση ραδιοσυχνοτήτων με τρίτες χώρες που δεν συμμετέχουν στις εργασίες του διαχειριστή δικτύου διεξάγεται μέσω των περιφερειακών ρυθμίσεων εργασίας του ΔΟΠΑ, με σκοπό να καταστεί δυνατή η πρόσβαση τρίτων χωρών στις εργασίες του διαχειριστή δικτύου.
            
            
               4.Τα κράτη μέλη διασφαλίζουν τον δέοντα συντονισμό στη χρήση ζωνών συχνοτήτων που χρησιμοποιούνται στην αεροπορία από στρατιωτικούς χρήστες με συνεργατική λήψη αποφάσεων με τους εθνικούς διαχειριστές συχνοτήτων και τον διαχειριστή δικτύου.
            
            
               
            
               ΠΑΡΑΡΤΗΜΑ IV
            
            
               ΛΕΙΤΟΥΡΓΙΑ ΤΩΝ ΚΩΔΙΚΩΝ ΑΝΑΜΕΤΑΔΟΤΩΝ ΡΑΝΤΑΡ
            
            
               ΜΕΡΟΣ Α
            
            
               Στόχοι και γενικές απαιτήσεις
            
         
         
            
               Κωδικός αναμεταδότη (TC):
            
            
               1.Οι στόχοι αυτής της λειτουργίας είναι:
            
            
               1)να βελτιωθεί η ευρωστία της διαδικασίας εκχώρησης κωδικών μέσω κατανομής σαφώς καθορισμένων ρόλων και ευθυνών σε όλους τους εμπλεκόμενους ενδιαφερομένους, με τις συνολικές επιδόσεις του δικτύου στο επίκεντρο του καθορισμού των εκχωρούμενων κωδικών·
            
            
               2)να διασφαλίζεται αυξημένη διαφάνεια όσον αφορά τις εκχωρήσεις κωδικών και την πραγματική χρήση των κωδικών, ώστε να καθίσταται εφικτή η καλύτερη αξιολόγηση των συνολικών επιδόσεων του δικτύου.
            
            
               2.Οι κωδικοί αναμεταδοτών δευτερεύοντος ραντάρ επιτήρησης (SSR) εκχωρούνται από τον διαχειριστή δικτύου στα κράτη μέλη και στους παρόχους υπηρεσιών αεροναυτιλίας με τρόπο που βελτιστοποιεί την ασφαλή και αποδοτική κατανομή τους, λαμβανόμενων υπόψη:
            
            
               1)των επιχειρησιακών απαιτήσεων όλων των επιχειρησιακών ενδιαφερομένων·
            
            
               2)των πραγματικών και προβλεπόμενων επιπέδων εναέριας κυκλοφορίας·
            
            
               3)των απαιτούμενων χρήσεων κωδικών αναμεταδοτών SSR σύμφωνα με τις σχετικές διατάξεις του σχεδίου περιοχικής αεροναυτιλίας του ΔΟΠΑ, του εγγράφου υλοποίησης εγκαταστάσεων και υπηρεσιών στην περιοχή της Ευρώπης και του καθοδηγητικού υλικού.
            
            
               3.Ο διαχειριστής δικτύου έχει πάντα διαθέσιμο για τα κράτη μέλη, τους παρόχους υπηρεσιών αεροναυτιλίας και τρίτες χώρες κατάλογο εκχώρησης κωδικών αναμεταδοτών SSR, ο οποίος περιγράφει την πλήρη και επικαιροποιημένη εκχώρηση κωδικών αναμεταδοτών SSR.
            
            
               4.Ο διαχειριστής δικτύου εφαρμόζει τυπική διαδικασία για τον καθορισμό, την αξιολόγηση και τον συντονισμό των απαιτήσεων εκχώρησης κωδικών αναμεταδοτών SSR, λαμβάνοντας υπόψη όλες τις απαιτούμενες πολιτικές και στρατιωτικές χρήσεις των κωδικών αναμεταδοτών SSR.
            
            
               5.Η τυπική διαδικασία που ορίζεται στο σημείο 4 περιλαμβάνει, τουλάχιστον, σχετικές συμφωνηθείσες διαδικασίες, χρονοδιαγράμματα και στόχους επιδόσεων για την ολοκλήρωση των ακόλουθων εργασιών:
            
            
               1)υποβολή αιτήσεων για εκχωρήσεις κωδικών αναμεταδοτών SSR·
            
            
               2)αξιολογήσεις αιτήσεων για εκχωρήσεις κωδικών αναμεταδοτών SSR·
            
            
               3)συντονισμό προτεινόμενων τροποποιήσεων εκχωρήσεων κωδικών αναμεταδοτών SSR με τα κράτη μέλη σύμφωνα με τις απαιτήσεις που ορίζονται στο μέρος Β·
            
            
               4)περιοδικό έλεγχο των εκχωρήσεων κωδικών και των σχετικών αναγκών με σκοπό τη βελτιστοποίηση της κατάστασης, συμπεριλαμβανομένης της επανεκχώρησης υφιστάμενων εκχωρήσεων κωδικών·
            
            
               5)περιοδική τροποποίηση, έγκριση και κατανομή του συνόλου του καταλόγου εκχωρήσεων κωδικών αναμεταδοτών SSR που αναφέρεται στο σημείο 3·
            
            
               6)γνωστοποίηση, αξιολόγηση και επίλυση μη προγραμματισμένων εμπλοκών μεταξύ εκχωρήσεων κωδικών αναμεταδοτών SSR·
            
            
               7)γνωστοποίηση, αξιολόγηση και επίλυση εσφαλμένων εκχωρήσεων κωδικών αναμεταδοτών SSR, οι οποίες εντοπίζονται κατά τους ελέγχους διατήρησης κωδικών·
            
            
               8)γνωστοποίηση, αξιολόγηση και επίλυση μη προγραμματισμένων ελλείψεων στις εκχωρήσεις κωδικών αναμεταδοτών SSR·
            
            
               9)παροχή δεδομένων και πληροφοριών σύμφωνα με τις απαιτήσεις που ορίζονται στο μέρος Γ.
            
         
         
            
               6.Οι αιτήσεις για εκχωρήσεις κωδικών αναμεταδοτών SSR οι οποίες παραλαμβάνονται στο πλαίσιο της διαδικασίας που ορίζεται στο σημείο 4 ελέγχονται από τον διαχειριστή δικτύου, προκειμένου να διαπιστωθεί η συμμόρφωση με τις απαιτήσεις της διαδικασίας οι οποίες αφορούν συμβάσεις σχετικά με τον μορφότυπο και τα δεδομένα, την πληρότητα, την ακρίβεια, την επικαιρότητα και την αιτιολόγηση.
            
            
               7.Τα κράτη μέλη διασφαλίζουν ότι οι κωδικοί αναμεταδοτών SSR εκχωρούνται σε αεροσκάφη σύμφωνα με τον κατάλογο εκχώρησης κωδικών αναμεταδοτών SSR που αναφέρεται στο σημείο 3.
            
            
               8.Ο διαχειριστής δικτύου λειτουργεί, για λογαριασμό των κρατών μελών και των παρόχων υπηρεσιών αεροναυτιλίας, κεντρικό σύστημα εκχώρησης και διαχείρισης κωδικών αναμεταδοτών SSR για την αυτόματη εκχώρηση κωδικών αναμεταδοτών SSR στη γενική εναέρια κυκλοφορία.
            
            
               9.Ο διαχειριστής δικτύου χρησιμοποιεί διαδικασίες και εργαλεία για την τακτική αξιολόγηση και εκτίμηση της πραγματικής χρήσης των κωδικών αναμεταδοτών SSR από τα κράτη μέλη και τους παρόχους υπηρεσιών αεροναυτιλίας.
            
            
               10.Μεταξύ του διαχειριστή δικτύου, των κρατών μελών και των παρόχων υπηρεσιών αεροναυτιλίας συμφωνούνται σχέδια και διαδικασίες με σκοπό την υποστήριξη της περιοδικής ανάλυσης και του προσδιορισμού μελλοντικών απαιτήσεων για κωδικούς αναμεταδοτών SSR. Αυτή η ανάλυση περιλαμβάνει τον προσδιορισμό δυνητικών επιπτώσεων στις επιδόσεις, οφειλόμενων σε τυχόν προβλεφθείσες ελλείψεις στις εκχωρήσεις κωδικών αναμεταδοτών SSR.
            
            
               11.Ο διαχειριστής δικτύου συντάσσει και επικαιροποιεί τεχνικά εγχειρίδια λειτουργιών με τις απαραίτητες οδηγίες και πληροφορίες για τη διεξαγωγή της λειτουργίας δικτύου σύμφωνα με τις απαιτήσεις του παρόντος κανονισμού. Αυτά τα τεχνικά εγχειρίδια λειτουργιών διανέμονται και επικαιροποιούνται σύμφωνα με τις ενδεδειγμένες διαδικασίες διαχείρισης της ποιότητας και συγκρότησης της τεκμηρίωσης.
            
            
               Κωδικός ερωτηματοθέτη τρόπου λειτουργίας S (MIC):
            
            
               12.Οι στόχοι της παρούσας διαδικασίας είναι οι ακόλουθοι: 
            
            
               1)πραγματοποίηση συντονισμένης εκχώρησης κωδικών ερωτηματοθέτη τρόπου λειτουργίας S που καθιστά δυνατή τη συνολική αποδοτικότητα του δικτύου· 
            
            
               2)παροχή της ρυθμιστικής βάσης που επιτρέπει βελτιωμένη επιβολή και εποπτεία. 
            
            
               13.Ο διαχειριστής δικτύου εκχωρεί τους κωδικούς ερωτηματοθέτη στους πολιτικούς και στρατιωτικούς ερωτηματοθέτες τρόπου λειτουργίας S με τρόπο που βελτιστοποιεί την ασφαλή και αποδοτική λειτουργία της επιτήρησης της εναέριας κυκλοφορίας και τον συντονισμό πολιτικού και στρατιωτικού τομέα, λαμβανομένων υπόψη:
            
            
               1)των επιχειρησιακών απαιτήσεων όλων των επιχειρησιακών ενδιαφερομένων· 
            
            
               2)του κανονισμού (ΕΚ) αριθ. 262/2009 της Επιτροπής
                  1
               · 
            
            
               3)της απαιτούμενης διαχείρισης των κωδικών ερωτηματοθέτη τρόπου λειτουργίας S, σύμφωνα με τις διατάξεις των ευρωπαϊκών αρχών και διαδικασιών εκχώρησης κωδικών ερωτηματοθέτη τρόπου λειτουργίας S δευτερεύοντος ραντάρ επιτήρησης (έγγρ. 024 του ΔΟΠΑ EUR).
            
            
               14.Ο διαχειριστής δικτύου λειτουργεί, για λογαριασμό των κρατών μελών, κεντρικό σύστημα εκχώρησης κωδικών ερωτηματοθέτησης
                  2
                για τη συντονισμένη εκχώρηση κωδικών ερωτηματοθέτη σε ερωτηματοθέτες τρόπου λειτουργίας S.
            
            
               15.Τα κράτη μέλη παρέχουν κεντρική υπηρεσία εκχώρησης κωδικού ερωτηματοθέτη στους φορείς διαχείρισης του τρόπου λειτουργίας S μέσω του συστήματος εκχώρησης κωδικού ερωτηματοθέτη.
            
            
               16.Ο διαχειριστής δικτύου διαθέτει ανά πάσα στιγμή στα κράτη μέλη, στους φορείς διαχείρισης του τρόπου λειτουργίας S και στις τρίτες χώρες σχέδιο εκχώρησης κωδικού ερωτηματοθέτη το οποίο παρέχει την πλέον πρόσφατα εγκριθείσα πλήρη δέσμη εκχωρήσεων κωδικού ερωτηματοθέτη στην ευρωπαϊκή περιοχή του ΔΟΠΑ.
            
            
               17.Ο διαχειριστής δικτύου εφαρμόζει τυπική διαδικασία για τον καθορισμό, την αξιολόγηση και τον συντονισμό των απαιτήσεων εκχώρησης κωδικού ερωτηματοθέτη, λαμβάνοντας υπόψη όλες τις απαιτούμενες πολιτικές και στρατιωτικές χρήσεις των κωδικών ερωτηματοθέτη.
            
            
               18.Η τυπική διαδικασία που ορίζεται στο σημείο 17 περιλαμβάνει, τουλάχιστον, σχετικές συμφωνηθείσες διαδικασίες, χρονοδιαγράμματα και στόχους επιδόσεων για την ολοκλήρωση των ακόλουθων εργασιών:
            
            
               1)υποβολή αιτήσεων για εκχωρήσεις κωδικών ερωτηματοθέτη·
            
         
         
            
               2)αξιολογήσεις αιτήσεων για εκχωρήσεις κωδικών ερωτηματοθέτη·
            
            
               3)συντονισμό προτεινόμενων τροποποιήσεων εκχωρήσεων κωδικών ερωτηματοθέτη με τα κράτη μέλη σύμφωνα με τις απαιτήσεις που ορίζονται στο μέρος Β·
            
            
               4)περιοδικό έλεγχο των εκχωρήσεων κωδικών ερωτηματοθέτη και των σχετικών αναγκών με σκοπό τη βελτίωση της κατάστασης, συμπεριλαμβανομένης της επανεκχώρησης υφιστάμενων εκχωρήσεων κωδικών ερωτηματοθέτη·
            
            
               5)περιοδική τροποποίηση, έγκριση και κατανομή του συνόλου του σχεδίου εκχώρησης κωδικών ερωτηματοθέτη που ορίζεται στο σημείο 16·
            
            
               6)γνωστοποίηση, αξιολόγηση και επίλυση μη προγραμματισμένων εμπλοκών κωδικών ερωτηματοθέτη μεταξύ ερωτηματοθετών τρόπου λειτουργίας S·
            
            
               7)γνωστοποίηση, αξιολόγηση και επίλυση μη προγραμματισμένων ελλείψεων στην εκχώρηση κωδικών ερωτηματοθέτη· 
            
            
               8)παροχή δεδομένων και πληροφοριών σύμφωνα με τις απαιτήσεις που ορίζονται στο μέρος Γ.
            
            
               19.Ο διαχειριστής δικτύου ελέγχει τις αιτήσεις για εκχωρήσεις κωδικών ερωτηματοθέτη οι οποίες παραλαμβάνονται στο πλαίσιο της διαδικασίας που ορίζεται στο σημείο 18, προκειμένου να διαπιστωθεί η συμμόρφωση με τις απαιτήσεις της διαδικασίας που αφορούν συμβάσεις σχετικά με τον μορφότυπο και τα δεδομένα, την πληρότητα, την ακρίβεια, την επικαιρότητα και την αιτιολόγηση.
            
            
               20.Στο πλαίσιο της διαδικασίας που ορίζεται στο σημείο 18, ο διαχειριστής δικτύου:
            
            
               1)εκτελεί προσομοιώσεις της επικαιροποίησης του σχεδίου εκχώρησης κωδικού ερωτηματοθέτη με βάση τις εκκρεμούσες αιτήσεις·
            
            
               2)καταρτίζει πρόταση επικαιροποίησης του σχεδίου εκχώρησης κωδικού ερωτηματοθέτη για να εγκριθεί από τα κράτη μέλη που αφορά·
            
            
               3)διασφαλίζει ότι η πρόταση επικαιροποίησης του σχεδίου εκχώρησης κωδικού ερωτηματοθέτη πληροί στο μέγιστο δυνατόν τις επιχειρησιακές απαιτήσεις των αιτήσεων κωδικού ερωτηματοθέτη·
            
            
               4)επικαιροποιεί και κοινοποιεί στα κράτη μέλη το σχέδιο εκχώρησης κωδικού ερωτηματοθέτη μόλις εγκριθεί, με την επιφύλαξη εθνικών διαδικασιών για την κοινοποίηση πληροφοριών σε ερωτηματοθέτες τρόπου λειτουργίας S που λειτουργούν από στρατιωτικούς φορείς.
            
            
               21.Ο διαχειριστής δικτύου χρησιμοποιεί διαδικασίες και εργαλεία για την τακτική αξιολόγηση και εκτίμηση της πραγματικής χρήσης των κωδικών ερωτηματοθέτη τρόπου λειτουργίας S από τα κράτη μέλη και τους πολιτικούς και στρατιωτικούς φορείς διαχείρισης του τρόπου λειτουργίας S.
            
            
               22.Μεταξύ του διαχειριστή δικτύου, των κρατών μελών και των φορέων διαχείρισης του τρόπου λειτουργίας S συμφωνούνται σχέδια και διαδικασίες με σκοπό την υποστήριξη της περιοδικής ανάλυσης και του προσδιορισμού μελλοντικών απαιτήσεων για κωδικούς ερωτηματοθέτη τρόπου λειτουργίας S. Αυτή η ανάλυση περιλαμβάνει τον προσδιορισμό δυνητικών επιπτώσεων στις επιδόσεις, οφειλόμενων σε τυχόν προβλεφθείσες ελλείψεις στις εκχωρήσεις κωδικών ερωτηματοθέτη.
            
            
               23.Ο διαχειριστής δικτύου συντάσσει και επικαιροποιεί τεχνικά εγχειρίδια λειτουργιών με τις απαραίτητες οδηγίες και πληροφορίες για τη διεξαγωγή της λειτουργίας δικτύου σύμφωνα με τις απαιτήσεις του παρόντος κανονισμού. Αυτά τα τεχνικά εγχειρίδια λειτουργιών διανέμονται και επικαιροποιούνται σύμφωνα με τις ενδεδειγμένες διαδικασίες διαχείρισης της ποιότητας και συγκρότησης της τεκμηρίωσης.
            
            
               ΜΕΡΟΣ Β
            
            
               Απαιτήσεις για τους ειδικούς μηχανισμούς διαβούλευσης
            
            
               Κωδικός αναμεταδότη:
            
            
               1.Ο διαχειριστής δικτύου συγκροτεί ειδικό μηχανισμό συντονισμού και διαβούλευσης για τις λεπτομερείς ρυθμίσεις εκχώρησης κωδικών αναμεταδοτών SSR. Ο εν λόγω μηχανισμός:
            
         
         
            
               1)διασφαλίζει ότι λαμβάνεται υπόψη η επίπτωση της χρήσης κωδικών αναμεταδοτών SSR σε τρίτες χώρες μέσω της συμμετοχής τους στις ρυθμίσεις εργασίας που αφορούν τη διαχείριση των κωδικών αναμεταδοτών SSR οι οποίες ορίζονται στις σχετικές διατάξεις του σχεδίου περιοχικής αεροναυτιλίας του ΔΟΠΑ, του εγγράφου υλοποίησης εγκαταστάσεων και υπηρεσιών στην περιοχή της Ευρώπης και του καθοδηγητικού υλικού·
            
            
               2)διασφαλίζει ότι οι κατάλογοι εκχώρησης κωδικών αναμεταδοτών SSR που προβλέπονται στο μέρος Α σημείο 3 είναι συμβατοί με το σχέδιο διαχείρισης των κωδικών που ορίζεται στις σχετικές διατάξεις του σχεδίου περιοχικής αεροναυτιλίας του ΔΟΠΑ, του εγγράφου υλοποίησης εγκαταστάσεων και υπηρεσιών στην περιοχή της Ευρώπης και του καθοδηγητικού υλικού·
            
            
               3)ορίζει απαιτήσεις που διασφαλίζουν ότι διεξάγεται με τα ενδιαφερόμενα κράτη μέλη η ενδεδειγμένη διαβούλευση σχετικά με νέες ή τροποποιημένες ρυθμίσεις διαχείρισης των κωδικών αναμεταδοτών SSR·
            
            
               4)ορίζει απαιτήσεις που διασφαλίζουν ότι τα κράτη μέλη διεξάγουν με όλους τους εμπλεκόμενους ενδιαφερομένους την ενδεδειγμένη διαβούλευση σε εθνικό επίπεδο σχετικά με νέες ή τροποποιημένες ρυθμίσεις διαχείρισης των κωδικών αναμεταδοτών SSR·
            
            
               5)διασφαλίζει ότι ο συντονισμός με τρίτες χώρες σχετικά με τη στρατηγική και τακτική χρήση των κωδικών αναμεταδοτών SSR πραγματοποιείται μέσω των ρυθμίσεων εργασίας που αφορούν τη διαχείριση κωδικών αναμεταδοτών SSR, οι οποίες ορίζονται στις σχετικές διατάξεις του σχεδίου περιοχικής αεροναυτιλίας του ΔΟΠΑ, στο έγγραφο υλοποίησης εγκαταστάσεων και υπηρεσιών στην περιοχή της Ευρώπης·
            
            
               6)ορίζει ελάχιστα χρονικά όρια για τον συντονισμό και την εξέταση των προτάσεων νέων ή τροποποιημένων εκχωρήσεων κωδικών ερωτηματοθέτη επιτήρησης και κωδικών αναμεταδοτών SSR·
            
            
               7)διασφαλίζει ότι κάθε μεταβολή του καταλόγου εκχώρησης κωδικών αναμεταδοτών SSR υπόκειται στην έγκριση των κρατών μελών τα οποία αφορά η μεταβολή·
            
            
               8)ορίζει απαιτήσεις που διασφαλίζουν ότι κάθε μεταβολή του καταλόγου εκχώρησης κωδικών αναμεταδοτών SSR κοινοποιείται σε όλους τους ενδιαφερομένους αμέσως μετά την έγκρισή της, με την επιφύλαξη των εθνικών διαδικασιών περί κοινοποίησης πληροφοριών σχετικών με τη χρήση κωδικών αναμεταδοτών SSR από στρατιωτικές αρχές.
            
            
               2.Ο διαχειριστής δικτύου, σε συντονισμό με τις εθνικές στρατιωτικές αρχές, φροντίζει να λαμβάνονται τα απαραίτητα μέτρα ώστε να διασφαλίζεται ότι η εκχώρηση και χρήση κωδικών αναμεταδοτών SSR για στρατιωτικούς σκοπούς δεν έχει επιζήμιες επιπτώσεις στην ασφάλεια ή στην αποδοτική ροή της γενικής εναέριας κυκλοφορίας.
            
            
               Κωδικός ερωτηματοθέτη τρόπου λειτουργίας S:
            
            
               3.Ο διαχειριστής δικτύου συγκροτεί ειδικό μηχανισμό συντονισμού και διαβούλευσης για τις λεπτομερείς ρυθμίσεις εκχώρησης κωδικών ερωτηματοθέτη τρόπου λειτουργίας S. Ο εν λόγω μηχανισμός:
            
            
               1)ορίζει χρονικά όρια για τον συντονισμό και την εξέταση των προτάσεων νέων ή τροποποιημένων εκχωρήσεων κωδικών ερωτηματοθέτη τρόπου λειτουργίας S·
            
            
               2)διασφαλίζει ότι κάθε μεταβολή του καταλόγου εκχωρήσεων κωδικών ερωτηματοθέτη τρόπου λειτουργίας S υπόκειται στην έγκριση των κρατών μελών τα οποία αφορά η μεταβολή· 
            
            
               3)διασφαλίζει ότι ο συντονισμός με τρίτες χώρες σχετικά με τη στρατηγική και τακτική χρήση κωδικών ερωτηματοθέτη τρόπου λειτουργίας S πραγματοποιείται μέσω των ρυθμίσεων εργασίας που αφορούν τη διαχείριση των κωδικών ερωτηματοθέτη τρόπου λειτουργίας S·
            
            
               4)ορίζει απαιτήσεις που διασφαλίζουν ότι κάθε μεταβολή του καταλόγου εκχώρησης κωδικών ερωτηματοθέτη τρόπου λειτουργίας S κοινοποιείται σε όλους τους ενδιαφερομένους αμέσως μετά την έγκρισή της, με την επιφύλαξη των εθνικών διαδικασιών περί κοινοποίησης πληροφοριών σχετικών με τη χρήση κωδικών ερωτηματοθέτη τρόπου λειτουργίας S από στρατιωτικές αρχές.
            
            
               4.Ο διαχειριστής δικτύου μεριμνά ώστε να διεξάγεται με τα κράτη μέλη, με συνεργατική λήψη αποφάσεων, η ενδεδειγμένη διαβούλευση σχετικά με νέες ή τροποποιημένες ρυθμίσεις διαχείρισης των κωδικών ερωτηματοθέτη.
            
            
               5.Ο διαχειριστής δικτύου, σε συντονισμό με τις εθνικές στρατιωτικές αρχές, φροντίζει να λαμβάνονται τα απαραίτητα μέτρα ώστε να διασφαλίζεται ότι η εκχώρηση και χρήση κωδικού ερωτηματοθέτησης τρόπου λειτουργίας S για στρατιωτικούς σκοπούς δεν έχει αρνητική επίδραση στην ασφάλεια ή στην αποδοτική ροή της γενικής εναέριας κυκλοφορίας.
            
            
               ΜΕΡΟΣ Γ
            
            
               Απαιτήσεις περί παροχής δεδομένων
            
            
               Κωδικός αναμεταδότη:
            
         
         
            
               1.Οι αιτήσεις που υποβάλλονται για νέους ή τροποποιημένους κωδικούς αναμεταδοτών SSR συμμορφώνονται με τις απαιτήσεις της διαδικασίας οι οποίες αφορούν συμβάσεις σχετικά με το μορφότυπο και τα δεδομένα, την πληρότητα, την ακρίβεια, την επικαιρότητα και την αιτιολόγηση, σύμφωνα με το μέρος Α σημείο 4.
            
            
               2.Τα κράτη μέλη παρέχουν στον διαχειριστή δικτύου τα ακόλουθα δεδομένα και πληροφορίες εντός συμφωνηθέντων χρονικών ορίων που ορίζει ο διαχειριστής δικτύου προκειμένου να υποστηρίζεται η παροχή της λειτουργίας δικτύου που σχετίζεται με τους κωδικούς αναμεταδοτών SSR:
            
            
               1)επικαιροποιημένο αρχείο της εκχώρησης και της χρήσης όλων των κωδικών αναμεταδοτών SSR εντός της περιοχής ευθύνης τους, τηρουμένων οποιωνδήποτε περιορισμών σχετικών με την πλήρη γνωστοποίηση συγκεκριμένων στρατιωτικών εκχωρήσεων κωδικών που δεν χρησιμοποιούνται για τη γενική εναέρια κυκλοφορία·
            
            
               2)αιτιολόγηση η οποία καταδεικνύει ότι οι υπάρχουσες και ζητούμενες εκχωρήσεις κωδικών αναμεταδοτών SSR είναι οι ελάχιστες απαιτούμενες για την κάλυψη των επιχειρησιακών απαιτήσεων·
            
            
               3)λεπτομερή στοιχεία σχετικά με οποιεσδήποτε εκχωρήσεις κωδικών αναμεταδοτών SSR που δεν είναι πλέον επιχειρησιακώς απαραίτητες και μπορούν να αποδεσμευτούν για επανεκχώρηση εντός του δικτύου·
            
            
               4)αναφορές σχετικά με κάθε μη προγραμματισμένη έλλειψη στις εκχωρήσεις κωδικών αναμεταδοτών SSR·
            
            
               5)λεπτομερή στοιχεία σχετικά με κάθε μεταβολή στον προγραμματισμό εγκατάστασης ή στην επιχειρησιακή κατάσταση συστημάτων ή συστατικών στοιχείων που ενδέχεται να έχουν επίπτωση στην εκχώρηση κωδικών αναμεταδοτών SSR σε πτήσεις.
            
            
               3.Οι πάροχοι υπηρεσιών αεροναυτιλίας παρέχουν στον διαχειριστή δικτύου τα ακόλουθα δεδομένα και πληροφορίες εντός συμφωνηθέντων χρονικών ορίων που ορίζει ο διαχειριστής δικτύου προκειμένου να υποστηρίζεται η παροχή της λειτουργίας δικτύου που σχετίζεται με τους κωδικούς αναμεταδοτών SSR: 
            
            
               1)συσχετισμένες αναφορές της θέσης του βελτιωμένου συστήματος διαχείρισης τακτικής ροής οι οποίες περιέχουν εκχωρήσεις κωδικών αναμεταδοτών SSR για τη γενική εναέρια κυκλοφορία όσον αφορά πτήσεις που εκτελούνται σύμφωνα με τους κανόνες πτήσης με όργανα·
            
            
               2)αναφορές για κάθε μη προγραμματισμένη εμπλοκή ή κίνδυνο που προκαλείται από πραγματική εκχώρηση κωδικού αναμεταδοτών SSR, συμπεριλαμβανομένων των πληροφοριών σχετικά με τον τρόπο με τον οποίο επιλύθηκε η εν λόγω εμπλοκή.
            
            
               4.Η ανταπόκριση των κρατών μελών και των παρόχων υπηρεσιών αεροναυτιλίας στον συντονισμό προτεινόμενων τροποποιήσεων εκχωρήσεων κωδικών αναμεταδοτών SSR και επικαιροποιήσεων του καταλόγου εκχωρήσεων κωδικών αναμεταδοτών SSR πληρούν τις εξής απαιτήσεις κατ’ ελάχιστον:
            
            
               1)προσδιορίζουν αν προβλέπεται οποιαδήποτε εμπλοκή ή κίνδυνος μεταξύ εκχωρήσεων κωδικών αναμεταδοτών SSR·
            
            
               2)επιβεβαιώνουν εάν θα θιγούν ή όχι οι επιχειρησιακές απαιτήσεις ή η αποδοτικότητα·
            
            
               3)επιβεβαιώνουν ότι μπορούν να εφαρμοσθούν τροποποιήσεις εκχωρήσεων κωδικών αναμεταδοτών SSR σύμφωνα με τα απαιτούμενα χρονικά πλαίσια.
            
            
               Κωδικός ερωτηματοθέτη τρόπου λειτουργίας S:
            
            
               5.Οι αιτήσεις που υποβάλλονται για νέους ή τροποποιημένους κωδικούς ερωτηματοθέτη συμμορφώνονται με τις συμβάσεις σχετικά με τον μορφότυπο και τα δεδομένα, την πληρότητα, την ακρίβεια, την επικαιρότητα και τις απαιτήσεις αιτιολόγησης της διαδικασίας, που καθορίζονται στο μέρος Α σημείο 17.
            
            
               6.Τα κράτη μέλη παρέχουν στον διαχειριστή δικτύου τα ακόλουθα δεδομένα και πληροφορίες, εντός συμφωνηθέντων χρονικών ορίων που ορίζει ο διαχειριστής δικτύου, προκειμένου να υποστηρίζεται η παροχή της υπηρεσίας εκχώρησης κωδικών ερωτηματοθέτη:
            
            
               1)χαρακτηριστικά των ερωτηματοθετών τρόπου λειτουργίας S, όπως ορίζονται στον κανονισμό (ΕΚ) αριθ. 262/2009·
            
            
               2)λεπτομερή στοιχεία σχετικά με κάθε μεταβολή στον προγραμματισμό εγκατάστασης ή στην επιχειρησιακή κατάσταση ερωτηματοθετών τρόπου λειτουργίας S ή συστατικών στοιχείων που ενδέχεται να έχουν επίπτωση στην εκχώρηση κωδικών ερωτηματοθέτη σε ερωτηματοθέτες τρόπου λειτουργίας S.
            
            
               3)αιτιολόγηση η οποία καταδεικνύει ότι οι υπάρχουσες και ζητούμενες εκχωρήσεις κωδικών ερωτηματοθέτη είναι οι ελάχιστες απαιτούμενες για την κάλυψη των επιχειρησιακών απαιτήσεων·
            
         
         
            
               4)εκχωρήσεις κωδικών ερωτηματοθέτη που δεν είναι πλέον επιχειρησιακώς απαραίτητες και μπορούν να αποδεσμευτούν για επανεκχώρηση εντός του δικτύου·
            
            
               5)αναφορές σχετικά με κάθε μη προγραμματισμένη έλλειψη στις εκχωρήσεις κωδικών ερωτηματοθέτη. 
            
            
               7.Ο διαχειριστής δικτύου χρησιμοποιεί τις απαντήσεις που έδωσαν τα κράτη μέλη στην πρόταση σχεδίου εκχώρησης κωδικών ερωτηματοθέτη, οι οποίες μεταξύ άλλων:
            
            
               1)προσδιορίζουν τυχόν προβλεπόμενη εμπλοκή ή προβλεπόμενο κίνδυνο μεταξύ εκχωρήσεων κωδικών ερωτηματοθέτη τρόπου λειτουργίας S·
            
            
               2)επιβεβαιώνουν αν θα επηρεαστούν δυσμενώς ή όχι οι επιχειρησιακές απαιτήσεις ή η αποδοτικότητα· 
            
            
               3)επιβεβαιώνουν ότι μπορούν να εφαρμοσθούν τροποποιήσεις εκχωρήσεων κωδικών ερωτηματοθέτη τρόπου λειτουργίας S σύμφωνα με τα απαιτούμενα χρονικά όρια.
            
            
               8.Ο διαχειριστής δικτύου βοηθά τα κράτη μέλη στην επίλυση της εμπλοκής κωδικών ερωτηματοθέτη τρόπου λειτουργίας S που ανέφεραν τα κράτη μέλη ή οι φορείς διαχείρισης του τρόπου λειτουργίας S. 
            
            
               
            
               ΠΑΡΑΡΤΗΜΑ V
            
            
               ΥΠΟΔΕΙΓΜΑ ΣΧΕΔΙΟΥ ΣΤΡΑΤΗΓΙΚΗΣ ΔΙΚΤΥΟΥ
            
            
               Το σχέδιο στρατηγικής δικτύου βασίζεται στην ακόλουθη δομή:
            
            
               1.ΕΙΣΑΓΩΓΗ
            
            
               1.1.
                     Πεδίο εφαρμογής του σχεδίου στρατηγικής δικτύου (γεωγραφικό και χρονική περίοδος)
            
            
               1.2.
                     Κατάρτιση του σχεδίου και διαδικασία επικύρωσης
            
            
               2.ΓΕΝΙΚΟ ΠΛΑΙΣΙΟ ΚΑΙ ΑΠΑΙΤΗΣΕΙΣ
            
            
               2.1.
                     Περιγραφή της τρέχουσας και της προγραμματισμένης κατάστασης δικτύου, η οποία περιλαμβάνει τον σχεδιασμό του ευρωπαϊκού δικτύου διαδρομών (ERND), τη διαχείριση της ροής της εναέριας κυκλοφορίας (ATFM), αερολιμένες και περιορισμένους πόρους
            
            
               2.2.
                     Προκλήσεις και δυνατότητες σχετιζόμενες με τη χρονική περίοδο του σχεδίου (καθώς και με την προβλεπόμενη ζήτηση κυκλοφορίας και την εξέλιξη παγκοσμίως)
            
            
               2.3.
                     Στόχοι επιδόσεων και επιχειρηματικές απαιτήσεις όπως εκφράζονται από τους διάφορους ενδιαφερομένους και στόχοι επιδόσεων σε κλίμακα Ένωσης
            
            
               3.ΣΤΡΑΤΗΓΙΚΗ ΘΕΩΡΗΣΗ
            
            
               3.1.
                     Περιγραφή του στρατηγικού τρόπου με τον οποίο θα αναπτυχθεί και θα βελτιωθεί το δίκτυο, ώστε να ανταποκρίνεται στους στόχους επιδόσεων και στις επιχειρηματικές απαιτήσεις
            
         
         
            
               3.2.
                     Συνέπεια με τον μηχανισμό επιδόσεων
            
            
               3.3.
                     Συνέπεια με το ευρωπαϊκό γενικό πρόγραμμα ATM
            
            
               3.4.
                     Συνέπεια με κοινά έργα που καθορίζονται σύμφωνα με τον εκτελεστικό κανονισμό (ΕΕ) 409/2013 της Επιτροπής
            
            
               4.ΣΤΡΑΤΗΓΙΚΟΙ ΣΤΟΧΟΙ
            
            
               4.1.
                     Περιγραφή των στρατηγικών στόχων του δικτύου, η οποία:
            
            
               α)περιλαμβάνει τις πτυχές συνεργασίας των επιχειρησιακών ενδιαφερομένων που συμμετέχουν ως προς τους ρόλους και τις αρμοδιότητές τους·
            
            
               β)προσδιορίζει τον τρόπο με τον οποίο οι στρατηγικοί στόχοι ανταποκρίνονται στις απαιτήσεις·
            
            
               γ)προσδιορίζει τον τρόπο μέτρησης της προόδου προς την επίτευξη των στόχων αυτών·
            
            
               δ)περιγράφει τον τρόπο επίδρασης των στρατηγικών στόχων στον κλάδο και σε άλλους σχετικούς τομείς.
            
            
               5.ΣΤΡΑΤΗΓΙΚΟΣ ΣΧΕΔΙΑΣΜΟΣ
            
            
               5.1.
                     Περιγραφή του βραχυπρόθεσμου και του μεσοπρόθεσμου σχεδιασμού:
            
            
               α)οι προτεραιότητες για καθέναν από τους στρατηγικούς στόχους·
            
            
               β)η υλοποίηση καθενός από τους στρατηγικούς στόχους όσον αφορά την απαιτούμενη εγκατάσταση τεχνολογίας, τις επιπτώσεις στην αρχιτεκτονική, τις ανθρώπινες πτυχές, το σχετικό κόστος, τα οφέλη, καθώς και τη διαχείριση, τους πόρους και τις νομοθετικές ρυθμίσεις που απαιτούνται·
            
            
               γ)η απαιτούμενη συμμετοχή επιχειρησιακών ενδιαφερομένων σε κάθε στοιχείο του σχεδίου, συμπεριλαμβανομένων των ρόλων και των αρμοδιοτήτων τους·
            
            
               δ)το συμφωνηθέν επίπεδο συμμετοχής του διαχειριστή δικτύου στην υποστήριξη της υλοποίησης κάθε στοιχείου του σχεδίου για κάθε επιμέρους λειτουργία.
            
            
               5.2.
                     Περιγραφή του μακροπρόθεσμου σχεδιασμού:
            
            
               α)η πρόθεση επίτευξης κάθε στρατηγικού στόχου όσον αφορά την απαιτούμενη τεχνολογία και τις αντίστοιχες πτυχές έρευνας και ανάπτυξης, τις επιπτώσεις στην αρχιτεκτονική, τις ανθρώπινες πτυχές, την επιχειρηματική σκοπιμότητα, την απαιτούμενη διαχείριση και ρύθμιση, καθώς και τη σχετική αιτιολόγηση αυτών των επενδύσεων όσον αφορά την ασφάλεια πτήσεων και τα οικονομικά θέματα·
            
            
               β)η απαιτούμενη συμμετοχή των επιχειρησιακών ενδιαφερομένων σε κάθε στοιχείο του σχεδίου, συμπεριλαμβανομένων των ρόλων και των αρμοδιοτήτων τους.
            
            
               6.ΑΞΙΟΛΟΓΗΣΗ ΤΗΣ ΔΙΑΚΙΝΔΥΝΕΥΣΗΣ
            
            
               6.1.
                     Περιγραφή των διακινδυνεύσεων που σχετίζονται με την υλοποίηση του σχεδίου
            
         
         
            
               6.2.
                     Περιγραφή της διαδικασίας παρακολούθησης (καθώς και της πιθανής απόκλισης από τους αρχικούς στόχους).
            
            
               7.ΣΥΣΤΑΣΕΙΣ
            
            
               7.1.
                     Προσδιορισμός των μέτρων που πρέπει να ληφθούν από την Ένωση και τα κράτη μέλη για την υποστήριξη της υλοποίησης του σχεδίου.
            
            
               
            
               ΠΑΡΑΡΤΗΜΑ VI
            
            
               ΥΠΟΔΕΙΓΜΑ ΣΧΕΔΙΟΥ ΛΕΙΤΟΥΡΓΙΩΝ ΔΙΚΤΥΟΥ
            
            
               Το σχέδιο λειτουργιών δικτύου βασίζεται στην ακόλουθη γενική δομή (η οποία προσαρμόζεται όσον αφορά τις διάφορες επιμέρους λειτουργίες και τον χρονικό ορίζοντα του σχεδίου λειτουργιών δικτύου, προκειμένου να αντικατοπτρίζει τον κυλιόμενο χαρακτήρα του και την τριετή έως πενταετή, την ετήσια, την εποχική, την εβδομαδιαία και την ημερήσια περίοδο):
            
            
               1.ΕΙΣΑΓΩΓΗ
            
            
               1.1.
                     Πεδίο εφαρμογής του σχεδίου λειτουργιών δικτύου (γεωγραφικό και χρονική περίοδος)
            
            
               1.2.
                     Κατάρτιση του σχεδίου και διαδικασία επικύρωσης
            
            
               2.ΠΕΡΙΓΡΑΦΗ ΤΟΥ ΣΧΕΔΙΟΥ ΛΕΙΤΟΥΡΓΙΩΝ ΔΙΚΤΥΟΥ, ΤΩΝ ΕΠΙΧΕΙΡΗΣΙΑΚΩΝ ΣΤΟΧΩΝ ΚΑΙ ΤΩΝ ΑΝΤΙΚΕΙΜΕΝΙΚΩΝ ΣΤΟΧΩΝ
            
            
               *περιγραφή των παραμέτρων συνεργασίας των συμμετεχόντων επιχειρησιακών ενδιαφερομένων όσον αφορά ρόλους και αρμοδιότητες,
            
            
               *περιγραφή του τρόπου με τον οποίο θα καλύπτονται οι επιχειρησιακοί στόχοι και οι αντικειμενικοί στόχοι στις τακτικές, προτακτικές, βραχυπρόθεσμες και μεσοπρόθεσμες φάσεις του σχεδίου λειτουργιών δικτύου, καθώς και άλλοι στόχοι επιδόσεων που τίθενται με βάση τον μηχανισμό επιδόσεων,
            
            
               *οριζόμενες προτεραιότητες και απαιτούμενοι πόροι για την περίοδο σχεδιασμού,
            
            
               *περιγραφή των επιπτώσεων στον κλάδο της ATM και σε άλλους σχετικούς τομείς.
            
            
               3.ΓΕΝΙΚΗ ΔΙΑΔΙΚΑΣΙΑ ΠΡΟΓΡΑΜΜΑΤΙΣΜΟΥ ΤΩΝ ΛΕΙΤΟΥΡΓΙΩΝ ΔΙΚΤΥΟΥ
            
            
               *περιγραφή της γενικής διαδικασίας προγραμματισμού των λειτουργιών δικτύου,
            
            
               *περιγραφή του στρατηγικού τρόπου με τον οποίον θα εξελίσσεται και θα προχωρεί το σχέδιο λειτουργιών δικτύου, προκειμένου να ανταποκρίνεται επιτυχώς στις επιχειρησιακές απαιτήσεις επιδόσεων και στους υπόλοιπους στόχους επιδόσεων που τίθενται με βάση τον μηχανισμό επιδόσεων,
            
            
               *περιγραφή των χρησιμοποιούμενων εργαλείων και δεδομένων.
            
            
               4.ΓΕΝΙΚΟ ΠΛΑΙΣΙΟ ΚΑΙ ΕΠΙΧΕΙΡΗΣΙΑΚΕΣ ΑΠΑΙΤΗΣΕΙΣ
            
         
         
            
               4.1.
                     Συνοπτική περιγραφή των προηγούμενων επιχειρησιακών επιδόσεων του δικτύου
            
            
               4.2.
                     Προκλήσεις και ευκαιρίες σχετιζόμενες με τη χρονική περίοδο του σχεδίου
            
            
               4.3.
                     Πρόγνωση κυκλοφορίας δικτύου σύμφωνα με τα προσαρτήματα 1 και 2, η οποία περιλαμβάνει επίσης:
            
            
               *προγνώσεις σχετικά με το δίκτυο,
            
            
               *προγνώσεις σχετικά με τον πάροχο υπηρεσιών αεροναυτιλίας, το λειτουργικό τμήμα του εναέριου χώρου και το κέντρο ελέγχου περιοχής (ΚΕΠ),
            
            
               *προγνώσεις σχετικά με τους κύριους αερολιμένες,
            
            
               *ανάλυση των προγνώσεων σχετικά με την κυκλοφορία, συμπεριλαμβανομένης σειράς εκδοχών,
            
            
               *ανάλυση της επίπτωσης ειδικών συμβάντων.
            
            
               4.4.
                     Απαιτήσεις επιχειρησιακών επιδόσεων δικτύου, όπου περιλαμβάνονται:
            
            
               *γενικές απαιτήσεις χωρητικότητας δικτύου,
            
            
               *απαιτήσεις χωρητικότητας του παρόχου υπηρεσιών αεροναυτιλίας, του λειτουργικού τμήματος εναέριου χώρου και του κέντρου ελέγχου περιοχής,
            
            
               *χωρητικότητα αερολιμένα,
            
            
               *ανάλυση των απαιτήσεων χωρητικότητας,
            
            
               *γενικές απαιτήσεις για το περιβάλλον του δικτύου / την αποδοτικότητα πτήσεων,
            
            
               *γενικές απαιτήσεις ασφαλείας δικτύου,
            
            
               *απαιτήσεις για έκτακτες καταστάσεις και συνέχεια των υπηρεσιών που επηρεάζουν το δίκτυο.
            
            
               4.5.
                     Επιχειρησιακές ανάγκες που εκφράζουν οι διάφοροι ενδιαφερόμενοι, μεταξύ των οποίων οι στρατιωτικές αρχές
            
            
               5.ΣΧΕΔΙΑ ΚΑΙ ΕΝΕΡΓΕΙΕΣ ΒΕΛΤΙΩΣΗΣ ΤΩΝ ΕΠΙΧΕΙΡΗΣΙΑΚΩΝ ΕΠΙΔΟΣΕΩΝ ΤΟΥ ΔΙΚΤΥΟΥ ΣΕ ΕΠΙΠΕΔΟ ΔΙΚΤΥΟΥ
            
            
               *περιγραφή των σχεδίων και των ενεργειών που αναμένεται ότι θα υλοποιούνται σε επίπεδο δικτύου, συμπεριλαμβανομένων εκείνων που θα υλοποιούνται σε επίπεδο εναέριου χώρου, περιορισμένων πόρων και ATFM,
            
            
               *περιγραφή της συμβολής κάθε σχεδίου και ενέργειας στις επιχειρησιακές επιδόσεις.
            
         
         
            
               6.ΣΧΕΔΙΑ ΒΕΛΤΙΩΣΗΣ ΤΩΝ ΕΠΙΧΕΙΡΗΣΙΑΚΩΝ ΕΠΙΔΟΣΕΩΝ ΚΑΙ ΕΠΙΧΕΙΡΗΣΙΑΚΑ ΜΕΤΡΑ ΣΕ ΤΟΠΙΚΟ ΕΠΙΠΕΔΟ
            
            
               *περιγραφή κάθε σχεδίου και επιχειρησιακού μέτρου που αναμένεται ότι θα υλοποιηθούν σε τοπικό επίπεδο,
            
            
               *περιγραφή της συμβολής κάθε σχεδίου και μέτρου στις επιχειρησιακές επιδόσεις,
            
            
               *περιγραφή των σχέσεων με τρίτες χώρες και εργασιών σχετιζόμενων με τον ΔΟΠΑ.
            
            
               7.ΕΙΔΙΚΑ ΣΥΜΒΑΝΤΑ
            
            
               *επισκόπηση ειδικών συμβάντων που έχουν σημαντικές επιπτώσεις στη διαχείριση της εναέριας κυκλοφορίας,
            
            
               *επιμέρους ειδικά συμβάντα και χειρισμός τους υπό το πρίσμα του δικτύου,
            
            
               *σημαντικές στρατιωτικές ασκήσεις.
            
            
               8.ΣΤΡΑΤΙΩΤΙΚΕΣ ΑΠΑΙΤΗΣΕΙΣ ΣΧΕΤΙΚΕΣ ΜΕ ΤΟΝ ΕΝΑΕΡΙΟ ΧΩΡΟ
            
            
               *διαθεσιμότητα εναέριου χώρου: προεπιλεγμένες ημέρες/ώρες διαθεσιμότητας δεσμευμένου εναέριου χώρου,
            
            
               *ειδικά αιτήματα για μη προγραμματισμένη χρήση δεσμευμένου εναέριου χώρου,
            
            
               *αποδέσμευση δεσμευμένου εναέριου χώρου για πολιτική χρήση όποτε δεν είναι απαραίτητος, με όσο το δυνατόν νωρίτερη αγγελία.
            
            
               9.ΕΝΟΠΟΙΗΜΕΝΗ ΠΡΟΓΝΩΣΗ ΚΑΙ ΑΝΑΛΥΣΗ ΤΩΝ ΕΠΙΧΕΙΡΗΣΙΑΚΩΝ ΕΠΙΔΟΣΕΩΝ ΤΟΥ ΔΙΚΤΥΟΥ
            
            
               *στόχοι και προγνώσεις σχετικά με καθυστερήσεις/χωρητικότητα ATFM σε επίπεδο δικτύου, παρόχου υπηρεσιών αεροναυτιλίας, λειτουργικού τμήματος εναέριου χώρου και κέντρου ελέγχου περιοχής,
            
            
               *επιχειρησιακές επιδόσεις αερολιμένων,
            
            
               *στόχοι και προγνώσεις σχετικά με τις επιδόσεις σε θέματα περιβάλλοντος του δικτύου / αποδοτικότητα πτήσεων,
            
            
               *επίπτωση ειδικών συμβάντων,
            
            
               *ανάλυση των στόχων και των προγνώσεων σχετικά με τις επιχειρησιακές επιδόσεις.
            
            
               10.ΕΝΤΟΠΙΣΜΟΣ ΠΕΡΙΟΧΩΝ ΕΠΕΙΧΗΡΗΣΙΑΚΩΝ ΣΗΜΕΙΩΝ ΣΥΜΦΟΡΗΣΗΣ ΚΑΙ ΛΥΣΕΙΣ ΜΕΤΡΙΑΣΜΟΥ ΤΩΝ ΕΠΙΠΤΩΣΕΩΝ ΣΕ ΕΠΙΠΕΔΟ ΔΙΚΤΥΟΥ ΚΑΙ ΣΕ ΤΟΠΙΚΟ ΕΠΙΠΕΔΟ
            
            
               *προσδιορισμός επιχειρησιακών (ασφάλεια, χωρητικότητα, αποδοτικότητα πτήσεων) σημείων συμφόρησης και δυνητικών σημείων συμφόρησης, των αιτίων τους και συμφωνημένων λύσεων ή μέτρων μετριασμού των επιπτώσεων, συμπεριλαμβανομένων των επιλογών για εξισορρόπηση της ζήτησης χωρητικότητας.
            
         
         
            
               
            
               Προσάρτημα 1 
            
            
               Κέντρα ελέγχου περιοχής (ΚΕΠ)
            
            
               Το σχέδιο λειτουργιών δικτύου παρέχει ανά ΚΕΠ λεπτομερή περιγραφή όλων των περιοχών που καθορίζονται στο παρόν προσάρτημα, με περιγραφή των μέτρων επιχειρησιακής βελτίωσης που έχουν προγραμματιστεί, των προοπτικών για την περίοδο, της πρόγνωσης κυκλοφορίας, του στόχου και των προγνώσεων καθυστερήσεων, των σημαντικών συμβάντων που ενδέχεται να επηρεάσουν την κυκλοφορία, και τις επιχειρησιακές επαφές.
            
            
               Ο διαχειριστής δικτύου παρέχει για κάθε ΚΕΠ:
            
            
               *πρόγνωση κυκλοφορίας,
            
            
               *ανάλυση των τρεχουσών επιχειρησιακών επιδόσεων,
            
            
               *ποσοτική αξιολόγηση της επιτευχθείσας χωρητικότητας (βασική χωρητικότητα),
            
            
               *ποσοτική αξιολόγηση της απαιτούμενης χωρητικότητας για διάφορες εκδοχές εξέλιξης της κυκλοφορίας (απαιτούμενο προφίλ χωρητικότητας),
            
            
               *ποσοτική αξιολόγηση των μέτρων επιχειρησιακής βελτίωσης που έχουν σχεδιαστεί σε επίπεδο ΚΕΠ, όπως έχουν συμφωνηθεί με τους παρόχους υπηρεσιών αεροναυτιλίας,
            
            
               *στόχους και προγνώσεις σχετικά με τις καθυστερήσεις,
            
            
               *ανάλυση των αναμενόμενων επιχειρησιακών επιδόσεων (ασφάλεια, χωρητικότητα, περιβάλλον).
            
            
               Κάθε πάροχος υπηρεσιών αεροναυτιλίας παρέχει στο διαχειριστή δικτύου τις ακόλουθες πληροφορίες, οι οποίες πρέπει να περιλαμβάνονται στην επιμέρους περιγραφή του ΚΕΠ:
            
            
               *τοπικό στόχο για τις καθυστερήσεις,
            
            
               *αξιολόγηση/επιβεβαίωση της πρόγνωσης κυκλοφορίας, λαμβανόμενων υπόψη των τοπικών δεδομένων,
            
            
               *πλήθος διαθέσιμων τομέων: μηχανισμό διάταξης / ανοίγματος τομέων ανά εποχή / ημέρα της εβδομάδας / ώρα της ημέρας·
            
            
               *χωρητικότητες/τιμές παρακολούθησης για κάθε τομέα/όγκο κυκλοφορίας ανά μηχανισμό συγκρότησης/ανοίγματος,
            
            
               *προγραμματισμένα ή γνωστά ειδικά συμβάντα, συμπεριλαμβανομένων των ημερομηνιών/ωρών και των σχετικών επιπτώσεων στις επιχειρησιακές επιδόσεις,
            
            
               *λεπτομέρειες σχετικά με προγραμματισμένα μέτρα επιχειρησιακής βελτίωσης, το πρόγραμμα υλοποίησής τους και σχετικές αρνητικές/θετικές επιπτώσεις στη χωρητικότητα και/ή στην αποδοτικότητα,
            
            
               *λεπτομέρειες σχετικά με προτεινόμενες και επιβεβαιωμένες μεταβολές στη δομή και στη χρήση του εναέριου χώρου,
            
         
         
            
               *πρόσθετα μέτρα που έχουν συμφωνηθεί με τον διαχειριστή δικτύου,
            
            
               *επιχειρησιακές επαφές του ΚΕΠ.
            
            
               
            
               Προσάρτημα 2 
            
            
               Αερολιμένες
            
            
               Για τους ευρωπαϊκούς αερολιμένες που έχουν επίπτωση στις επιδόσεις του δικτύου, το σχέδιο λειτουργιών δικτύου παρέχει λεπτομερή περιγραφή όλων των τομέων που καθορίζονται στο παρόν προσάρτημα, καθώς και περιγραφή των μέτρων επιχειρησιακής βελτίωσης που έχουν προγραμματιστεί, των προοπτικών για την περίοδο, των προγνώσεων κυκλοφορίας και καθυστερήσεων, των σημαντικών συμβάντων που ενδέχεται να επηρεάσουν την κυκλοφορία, και των επιχειρησιακών επαφών.
            
            
               Ο διαχειριστής δικτύου αναφέρει για κάθε αερολιμένα, και ιδίως βάσει των πληροφοριών που παραλαμβάνει από τους φορείς εκμετάλλευσης αερολιμένα και τους παρόχους υπηρεσιών αεροναυτιλίας:
            
            
               *πρόγνωση κυκλοφορίας,
            
            
               *ανάλυση των αναμενόμενων επιχειρησιακών επιδόσεων σχετικά με τα μέτρα επιχειρησιακής βελτίωσης που έχουν σχεδιαστεί (ασφάλεια, χωρητικότητα, περιβάλλον).
            
            
               Για κάθε αερολιμένα που περιλαμβάνεται στο σχέδιο λειτουργιών δικτύου, ο φορέας εκμετάλλευσης αερολιμένα και η τοπική μονάδα ATS εφαρμόζουν ρυθμίσεις, ώστε να παρέχουν στον διαχειριστή δικτύου τις ακόλουθες πληροφορίες, οι οποίες πρέπει να περιλαμβάνονται στην περιγραφή κάθε επιμέρους αερολιμένα:
            
            
               *αξιολόγηση/επιβεβαίωση της πρόγνωσης κυκλοφορίας, λαμβανόμενων υπόψη των τοπικών δεδομένων,
            
            
               *χωρητικότητα διαδρόμου για κάθε διάταξη διαδρόμων, τρέχουσες και προβλεπόμενες αφίξεις και αναχωρήσεις,
            
            
               *προδιαγραφή χωρητικότητας για τη νυχτερινή περίοδο και τη διάρκεια της νυχτερινής περιόδου, κατά περίπτωση,
            
            
               *λεπτομέρειες σχετικά με προγραμματισμένα μέτρα επιχειρησιακής βελτίωσης, το πρόγραμμα υλοποίησής τους και σχετικές αρνητικές/θετικές επιπτώσεις στη χωρητικότητα και/ή στην αποδοτικότητα,
            
            
               *προγραμματισμένα ή γνωστά ειδικά συμβάντα, συμπεριλαμβανομένων των ημερομηνιών/ωρών και των σχετικών επιπτώσεων στις επιχειρησιακές επιδόσεις,
            
            
               *άλλους προγραμματισμένους παράγοντες αύξησης της χωρητικότητας,
            
            
               *πρόσθετα μέτρα που έχουν συμφωνηθεί με τον διαχειριστή δικτύου.
            
            
         
         
            
                  
                     (1)
                   
                        Κανονισμός (ΕΚ) αριθ. 262/2009 της Επιτροπής, της 30ής Μαρτίου 2009, για καθορισμό απαιτήσεων για τη συντονισμένη εκχώρηση και χρήση κωδικών ερωτηματοθέτησης τρόπου λειτουργίας S στον ενιαίο ευρωπαϊκό ουρανό (ΕΕ L 84 της 31.3.2009, σ. 20).
               
               
                  
                     (2)
                   
                        Ορίζεται στο άρθρο 2 σημείο 11 του κανονισμού (ΕΕ) αριθ. 262/2009.